Nasheed aai Fayyaz anehkaves kolhumakah: Mifaharu Fayyaz ves dhuleh nukuri!\nރައީސް ނަޝީދު އަދި ފައްޔާޒް\nނަޝީދާއި، ފައްޔާޒު އަނެއްކާވެސް ކޯޅުމަކަށް: މިފަހަރު ފައްޔާޒު ވެސް ދުލެއް ނުކުރި!\n28 މާރޗް 2021 - 21:28:40\nރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދާއި، އިކޮނޮމިކް މިނިސްޓަރު ފައްޔާޒް އިސްމާއިލް އަނެއްކާވެސް ބަހުގެ ހޫނު ހަމަލާތަކެއް ރައްދުކުރައްވައިފި އެވެ.\nމިފަހަރުވެސް މި ބަހުސްތައް ހިނގާފައިވަނީ އެމްޑީޕީގެ ގައުމީ މަޖިލީހުގެ ވަޓްސްއަޕް ގްރޫޕްގައެވެ. އެ ގުރޫފްގައި މި ދެބޭފުޅުން ބަހުގެ ހޫނު ހަމަލާތަކެއް ރައްދުކުރައްވާފައިވާތަން ފެންނަ ސްކްރީން ޝޮޓްތަކެއް މިހާރު ލީކުވެފައިވާއިރު، މައުލޫމާތު ލިބޭ ގޮތުން މި ބަހުސް ފެށިފައިވަނީ ރައީސް ނަޝީދު ފައްޔާޒަށް ރައްދުވާގޮތަށް ގުރޫޕްގައި ލިޔުްވާފައިވާ މެސެޖަކާއި ގުޅިގެންނެވެ.\nއެގޮތުން މިނިސްޓަރ ފައްޔާޒް ފޮރުވުމަށް ކުރައްވާ މަސައްކަތުން ރައީސް އިބްރާހިމް މުހައްމަދު ސޯލިހް ހަލާކުވާނެ ކަމަށް ރައީސް ނަޝީދުގެ މެސެޖްގައި ބުނެފައިވެއެވެ.\nއެކަމަށް ރައްދުދެއްވާ މިނިސްޓަރު ފައްޔާޒް ވިދާޅުވެފައިވަނީ އެމަނިކުފާނު ފޮރުވަން ނުޖެހޭނެ ކަމަށާއި، މީހަކު އެއްޗެއް ބުނާއިރަށް އެކަމުގައި ރައީސް ނަޝީދު ތެދުވެވަޑައިގަންނަވަން ނުޖެހޭކަމަށެވެ.\n"އަޅުގަނޑުމެން ލައިގެން ތިބެވޭނީ ވަކިވަރަކަށް. މި ސުކުންތައްވުރެ ދުރަށް އަމިއްލަ ސަލާމަތަށް ނުބައްލަވަން" މިނިސްޓަރު ފައްޔާޒު ވިދާޅުވެފައިވެއެވެ.\nއެޔާއިއެކު ރައީސް ނަޝީދު ވަނީ އެމަނިކުފާނު ނިކުމެ ހުންނެވީ އެމްޑީޕީ ތެރޭގައި ހިނގާ ކޮރަޕްޝަން ހުއްޓުވުމަށްކަމަށާއި ފައްޔާޒާއި ދެކޮޅަށް ތެދުވުމަށް ލަދުގަންނަކަމަށް ވެސް ވިދާޅުވެފައެވެ.\nރައީސް ނަޝީދުގެ މި ރައްދައް ފަހުވެސް މިނިސްޓަރު ފައްޔާޒު ރައްދުދެއްވާފައިވާއިރު، މިއީ މިކަހަލަ ގޮތަކަށް ފައްޔާޒް ރައީސް ނަޝީދަށް ރައްދުދެއްވި ފުރަތަމަ ފަހަރުއެވެ. ނިކުމެ ހުންނެވީ އެމްޑީޕީ ތެރޭގައި ހިނގާ ކޮރަޕްޝަން ހުއްޓުވުމަށްކަމަށް ރައީސް ނަޝީދު ވިދާޅުވުމުން ފައްޔާޒް ވަނީ މިއީ އެނާގެ ވެސް ގައުމުކަމަށް ވިދާޅުވެ ރައްދުދެއްވާފައެވެ. އެހެންކަމުން ގައުމުގެ ކަންކަމާމެދު އެމަނިކުފާނުވެސް ބަސް ވިދާޅުވާނެކަމަށާއި، އެކަން ހުއްޓުވޭނެ އެހެން ބޭފުޅެއް ނުހުންނާނެކަމަށް ވިދާޅުވިއެވެ،\nއެވާހަކަަތަކަށްފަހުވެސް ބަހުގެ ހަމަލާތައް ނުހުއްޓި ކުރިއަށް ގޮސްފައިވާއިރު، ފައްޔާޒުގެ ވާހަަކަތަކަށް ރައްދުދެއްވަމުން ރައީސް ނަޝީދު ވިދާޅުވީ، ގައުމަކީ ކާކުގެ ގައުމެއްކަން އޮޅިވަޑައިގެން ނޫޅުއްވާކަމަށާއި ވާހަކަދެއްކެވީ ފައްޔާޒް އަމިއްލައަށްކަމަށެވެ.\nއެޔާއިއެކު މިނިސްޓަރު ފައްޔާޒް ވަނީ އާންމުންނަށް ފެންނަގޮތަށް ބަހުސްއަކަށް ވަޑައިގަތުމަށް ރައީސް ނަޝީދަށް ދައުވަތު އަރުވާފައެވެ. ރައީސް ނަޝީދު އެ ދައުވަތު ގަބޫލުކުރައްވާ ވިދާޅުވެފައިވަނީ، މާދަމާވެސް ބަހުސްއަށް ވަޑައިގަންނަވަންވީ ކަމަށެވެ. އަދި އެކަމަށް ރައީސް ނަޝީދު ސަޖެސްޓް ކުރެއްވި މީޑިއާއަކީ ޕީއެސްއެމް އެެވެ.\nއެހެންނަމަވެސް ޕީއެސްއެމް އެކަނި ކަމުނުދާނެ ކަަމަށް ވިދާޅުވެ، ފައްޔާޒް ވަނީ ހުރިހާ މީޑިއާއަކަށް ދައުވަތު ދެއްވުމަށް އެދިފައެވެ. އެހެންނަމަވެސް ރައީސް ނަޝީދު ބޭނުންވީ ޕީއެސްއެމް ހިޔާރުކުރުމަށެވެ. އަދި އެކަން ހަމަޖެއްސެވުމަށް ހަސަން ލަތީފަށް ދަންނަވާފައިވާނެކަމަށް ވިދާޅުވިއެވެ.\nއެޔަށްފަހު މިނިސްޓަރު ފައްޔާޒު ވަނީ މަޖިލީހުގައި ކަންކުރައްވާ ގޮތަށް ކަން ނުކުރައްވާ "ހަޖަމް" ކުރަން އެނގިވަޑައިގަންނަވަން ވާނެ ކަމަށާއި، ފުރުސަތުވެސް ދެއްވަން ވާނެ ކަމަށް ވިދާޅުވެފައެެވެ. އެކަމަށް ރައީސް ނަޝީދު އެއްބަސްވެވަޑައިގެންފައިވާ ކަމަށް ލީކުވެފައިވާ ސްކްރީން ޝޮޓްތަކަށް ބަލާއިރު މައުލޫމާތު ލިބިފައިވެއެވެ\nއެހެންކަމުން މާދަމާ މިނިސްޓަރު ފައްޔާޒާއި ރައީސް ނަޝީދުގެ ބަހުސް ޕީއެސްއެމްއިން ފެނުމަކީ އެކަށީގެންވާ ކަމެކެވެ. މީގެ ކުރިންވެސް ރައީސް ނަޝީދު ތަކުރާރުކޮށް މިނިސްޓަރު ފައްޔާޒަށް ތުހުމަތުތައް ކުރައްވަމުން ގެންދަވާއިރު މިނިސްޓަރު ފައްޔާޒު ދަނީ ތަކުރާރުކޮށް އެ ތުހުމަތުތަކަށް އިންކާރު ކުރަމުންނެވެ. އަދި އެމަނިކުފާނު ރައީސް ނަޝީދަށް އިހްތިރާމް ކުރައްވާ ކަމަށްވެސް ވަނީ ވިދާޅުވެފައެވެ. މިފަދަ ގޮތަކަށް ރައީސް ނަޝީދަށް ފައްޔާޒް ރައްދުދެއްވި މިއީ ފުރަތަމަ ފަހަރުވެސް މެއެވެ.\nފައްޔާޒަށް ރައީސް ނަޝީދު ތުހުމަތުތައް ކުރެއްވި ނަމަވެސް ރައީސް ސޯލިހް ވަނީ މިނިސްޓަރު ފައްޔާޒަށް ފުރިހަމަ އިތުބާރު ކުރައްވާކަމަށް ވިދާޅުވެފައެވެ. އަދި ފައްޔާޒުގެ މައްޗަށް އެކި ތުހުމަތުތައް ކުރި ނަމަވެސް އެކަން އޮބިގެންދަނީ ރައީސް ސޯލިހް އެމަނިކުފާނު ދިފާއު ކުރައްވާތީއެވެ.\nސިޔާސީ ޕާޓީސިޔާސީ މަޝްރަހު


Shiya salon in dhenee rakkaatheri kamuge yageenkan | Mihaaru\nޝިޔާ ސެލޫނުން ކަސްޓަމަރުންނަށް ދެނީ ރައްކާތެރިކަމުގެ ޔަގީންކަން\n14 ޖުލައި 2020 - 09:58 11 comments\nކޮވިޑް-19 ފެތުރޭ މި ހާލަތުގައި ރައްކާތެރި މާހައުލެއް ގާއިމްކުރަން އެންމެ އުނދަގޫ ތަންތަނަކީ ކަސްޓަމަަރުންނާއި ހިދުމަތްތެރިން ވަރަށް ގާތުން މަސައްްކަތް ކުރަން ޖެހޭ ސެލޫންތަކެވެ. އެކަމަކު ސޯސަން މަގުގެ ދެކުނު ކޮޅުން އެމަގަށް ވަންނަން ލަނބާލާ ހިސާބުގައި ހުންނަ ޝިޔާ ސެލޫންގެ ވެރިޔާ އަހުމަދު ޝަރީފް ވިދާޅުވާ ގޮތުގައި އޭނާގެ ސެލޫންގައި އެ މިންގަނޑުތައް ހިފެހެއްޓޭ ކަމުގެ ސައްތައިން ސައްތަ ޔަގީންކަން އެބަ އޮތެވެ.\nޝަރީފް ވިދާޅުވީ ޝިޔާ ސެލޫންގެ ހުރިހާ އިންތިޒާމްތަކެއް ވެސް ހަމަޖައްސާފައި ހުރީ ކޮވިޑުން ރައްކާތެެރިވާން ސަމާލުކަމެއް ދީގެންނެވެ. އެގޮތުން ކުރާ އެންމެ މުހިއްމު އެއް ކަމަކީ ތަނުގެ އާއްމު ސާފުތާހިރުކަން ކަށަވަރު ކުރުމެވެ.\n"ބޯކޮށާ އިރު ކަސްޓަމަރުންގެ ގައިގައި އަޅާ ކޮންމެ ފޮތިގަނޑެއް ވަގުތުން ގެންގޮސް ލާނީ ދޮންނަ މެޝިނަށް. ދޮވެ އިސްތިިރިކޮށްގެން ނޫނީ ދެވަނަ ފަހަރަކަށް ބޭނުމެއް ނުކުރާނެ،" ބޯކޮށުމުގެ ހިދުމަތުގައި 20 އަހަރަށް ވުރެ ގިނަ ދުވަސް ހޭދަކުރައްވާފައިވާ ޝަރީފް ވިދާޅުވި އެވެ.\nމުވައްޒަފުން ހޭލުންތެރިކުރުވުމުގެ އިތުރުން އޭނާ އަމިއްލައަށް ކަށަވަރުކުރައްވާ އަނެއް ކަމަކީ ސެލޫންގެ އެތެރެ ކޮންމެ ދުވަހަކު އެތައް ފަހަރަކު ޑިސްއިންފެކްޓް ކުރުމެވެ. އެގޮތުން ހެލްތު ޕްރޮޓެކްޝަން އެޖެންސީން ދީފައިވާ އިރުޝާދާ އެއްގޮތަށް ބްލީޗް ސޮލިއުޝަނުން ކޮންމެ ދުވަހަކު އެތައް ފަހަރަކު ސެލޫން ތެރެ ސާފުކުރެ އެވެ.\nޝިޔާ ސެލޫންގައި ކުރިއްސުރެ ވެސް އިންތިޒާމްތައް ހުރީ ސޯޝަލް ޑިސްޓެންސިން އަށް ފަސޭހަވާ ގޮތަށެވެ. އެތަނުގައި ބޯކޮށަން އިށީންނަ ގޮނޑިތައް ހުންނަނީ ދުރުދުރުގަ އެވެ. އަދި ކޮވިޑް-19ގެ މި ހާލަތުގައި ރައްކާތެރިކަމުގެ ފިޔަވަޅުތައް އިތުރުކުރުމުގެ ގޮތުން މިހާރު ހުންނަނީ ކޮންމެ ދެ ގޮނޑިއެއް ދެމެދު ޕާޓިޝަން ވެސް ޖަހާފަ އެވެ.\nމުވައްޒަފުންގެ ސާފުތާހިރުކަމާއި ރައްކާތެރިކަން\nޝަރީފް ވިދާޅުވި ގޮތުގައި ބޯކޮށުމުގެ ހިދުމަތް ދޭ މުވައްޒަފުން އާއްމު ދިރިއުުޅުމައި ވެސް ރައްކާތެރިކޮށް އުޅެވޭނެ މާހައުލެއް އޭނާ ވަނީ ފަހިކޮށްދެއްވައިފަ އެވެ. އެގޮތުން ޝިޔާ ސެލޫންގެ މުވައްޒަފުންނަކީ ބާރުބޮޑު ކެފޭތަކަށް ގޮސް ކައިބޮއި އުޅޭ ބައެއް ނޫނެވެ. އެމީހުން ދިރިއުޅޭ ތަންތަނުގައި ރައްކާތެރިކަމާ އެކު ދިރިއުޅެވޭނެ އިންތިޒާމް ހަމަޖެހިފައި ހުންނާނެ ކަމަށް އޭނާ ވިދާޅުވި އެވެ.\n"ހޮޓާތަކަށް އެމީހުން ދިއުން މަނާކޮށްފައި އޮންނާނީ. ނުދާނެ އެމީހުންނެއް،" ޝަރީފް ވިދާޅުވި އެވެ.\nމުވައްޒަފުންގެ ސާފުތާހިރުކަން ކަށަވަރުކުރަން ކޮންމެ ދުވަހަކު ވެސް އޭނާ ގެންދަވަނީ ނަސޭހަތާއި އިރުޝާދު ދެއްވަމުންނެވެ. އެހެންވެ، އަތް ދޮވުމާއި ސެނިޓައިޒާ ބޭނުންކުރުން ފަދަ ކަންކަމަށް އެމީހުން މިހާރު ވަރަށް ފަރިތަވާނެ ކަމަށް އޭނާ ވިދާޅުވި އެވެ.\nސެލޫނަށް ނުކުތުމުގެ ކުރިން މުވައްޒަފުންގެ ސިއްހީ ހާލަތު ކޮންމެ ދުވަހަކު ވެސް ޝަރީފް ބައްލަވަ އެވެ. ކޮވިޑްގެ އަލަމާތެއްގެ ގޮތުގައި ފާހަގަކުރެވޭ އެންމެ ކަމެއް ހުއްޓަސް އެ މުވައްޒަފަކު ގޭގައި މަޑުކުރަން ޖެހެ އެވެ.\nޝިޔާ ސެލޫންގެ ރައްކާތެރިކަމުގެ ފިޔަވަޅުތައް، ކަސްޓަމަރުންނާ ހަމައަށް ވެސް ގެންދެ އެވެ. މާސްކް އެޅުމާއި އަންގި ލެއްވުން ފަދަ ކަންކަންކަން މަޖުބޫރެވެ.\n"މިހުރިހާ ކަމަކާ އެކީ ކަސްޓަމަަރުންނަށް އަޅުގަނޑު ދޭން އޮތް މެސެޖަކީ ރައްކާތެރިކަމުގެ ޔަގީންކަން،" ޝަރީފް ވިދާޅުވި އެވެ.\nއެކަމަކު ރަައްކާތެރިކަމަށް ކުރަން ޖެހޭ ހޭދަ އިތުރު ވިޔަސް ކަސްޓަމަރުން އަތުން ނަގާ އަގަކަށް އެއްވެސް ބަދަލެއް ނުގެނެ އެވެ.\nއިތުރު ލިޔުންތައް ސިއްހަތު މާލެ ޕަބްލިކް ހެލްތު ހެލްތު ޕްރޮޓެކްޝަން އެޖެންސީ ސިއްހީ ކުއްލި ނުރައްކަލުގެ ހާލަތު\nމައުލޫމާތުނުދޭތީ ކޮންޓެކްޓް ޓްރޭސިން އުނދަގޫ: އެޗްޕީއޭ


SunOnline: Aamir ge kuriah oiy project: 25 kilo lui kollun!\nއާމިރުގެ ކުރިއަށް އޮތް ޕްރޮޖެކްޓް: 25 ކިލޯ ލުއި ކޮށްލުން!\nއާމިރު ހާން: ކުރިއަށް އޮތް ފިލްމަށް 25 ކިލޯ ކުއިކޮށްލަން ޖެހޭ ކަމަށް އާމިރު ވަނީ ބުނެފައި --\n'ތަގްސް އޮފް ހިންދުސްތާން'ގެ ނާކާމިޔާބަށް ފަހު ބޮލީވުޑްގެ ކާމިޔާބު އެކްޓަރު އާމިރު ޚާން އެހެން ފިލްމެއްގެ މަސައްކަތް ފަށަން ތައްޔާރުވަމުން އަންނަ ކަން ހާމަކޮށްފިއެވެ.\nއާމިރު ދެން އެންމެ އަވަހަށް ފަށާނީ އަދްވެއިތު ޗަންދަން ޑައިރެކްޓު ކުރާ 'ލާލް ސިންގ ޗައްޑާ'ގެ މަސައްކަތެވެ. އެއީ 1994 ވަނަ އަހަރު ރިލީޒްކުރި ކާމިޔާބު ހޮލީވުޑް ފިލްމު 'ފޮރެސްޓް ގަމްޕް'ގެ އެޑަޕްޓޭޝަނަކެވެ.\nއެ ޕްރޮޖެކްޓު އިއުލާނުކޮށްފައި ވަނީ އޭނާގެ 54 ވަނަ އުފަންދުވަހުގެ މުނާސަބަތުގައި އިއްޔެ މީޑިއާ އާ ބައްދަލުކޮށް ދެއްކި ވާހަކައިގައެވެ. މީޑިއާ އާ ވާހަކަ ދައްކަމުން އާމިރު ވަނީ ފިލްމަށް އޭނާގެ ބަރުދަން 25 ކިލޯ ލުއި ކުރަން ޖެހިފައިވާ ކަމަށާއި، އޭނާގެ ކުރިއަށް އޮތް "ޕްރޮޖެކްޓް" އަކީ އެއީ ކަމަށެވެ.\nމިއީ ފިލްމަކަށް އާމިރުގެ ހަށިގަނޑަށް ބޮޑު ބަދަލެއް ގެންނަ ފުރަތަމަ ފަހަރެއް ނޫނެވެ. އާމިރު ވަނީ 2016 ވަނަ އަހަރުގެ އެންމެ ކާމިޔާބު ފިލްމު 'ދަންގަލް' ގައި އޭނާ ދައްކުވައިދިން މަހާވީރު ސިންގ ޕޯގަޓްގެ ރޯލަށް އޭނާގެ ބަރުދަން 97 ކިލޯއަށް އިތުރުކޮށްފައެވެ.\nއަދި ފިލްމުގެ ޝޫޓިން ނިމުމުގެ ކުރިން، ފަސް މަސް ދުވަހުގެ ތެރޭގައި އާމިރު ވަނީ 30 ކިލޯ ލުއިކޮށް، އަލުން 'ފިޓް' ވެފަ އެވެ.\n'ލާލް ސިންގ ޗައްޑާ' އަށް އާމިރު އެއްބަސްވެފައި ވަނީ ކުރީގެ އިންޑިއާ އެއާ ފޯސްގެ ޕައިލެޓް ރާކޭޝް ޝަރްމާގެ ހަޔާތުގެ މައްޗަށް މަހޭޝް މަތާއީ ޑައިރެކްޓްކޮށް އުފައްދަން ނިންމައިފައިވާ ފިލްމު 'ސާރޭ ޖަހާން ސެ އައްޗާ' ދޫކޮށްލުމަށްފަހު އެވެ.\n'ލާލް ސިންގ ޗައްޑާ' ރިލީޒް ކުރާނީ އަންނަ އަހަރުއެވެ.\nއާމިރު އާއި އަޅުވާ ކިޔަސް ފާތިމާއަށް ހެޔޮ!\nތިން ދުވަހުން "ތަގްސް"އަށް 100 ކުރޯޑު!


Vagaku huttuvai saamaanu athulhi gothun thaureef | Mihaaru\nފިހާރައަކުން ވައްކަން ކުރަން ހުއްޓައި ވަގުކަލޭގެ ހުއްޓުވަނީ.\nވަގަކު ހުއްޓުވައި ސާމާނު އަތުލި ގޮތުން ތައުރީފް\n01 ނޮވެމްބަރ 2018 - 09:57 22 comments\nފިހާރައަކުން ވައްކަން ކުރަމުން ދިޔަ ވަގަކު ހުއްޓުވައި، އޭނާ އަތުގައި ހުރި ސާމާނު ގަދަކަމުން އަތުލި ގޮތުގެ ވީޑިއޯއެއް، ގިނަ ބައެއްގެ ސަމާލުކަން ހޯދައިފި އެވެ.\nސޯޝަލް މީޑިއާގައި ދައުރުވާ އެ ވީޑިއޯ އިން ފެންނަ ގޮތުގައި، އެއީ މިދިޔަ ބުދަދުވަހު ހެނދުނުގެ ވަގުތެއްގައި، މާލޭގައި ހިނގި ވައްކަމެކެވެ. ވީޑިއޯ އިން ފެންނަނީ، ފިހާރައަކަށް ވަދެ ފިރިހެނަކު، ސިއްރުން ކޮތަޅަކަށް ރީތިވާ ސާމާނު އަޅާ ތަނެވެ. މީހެއްގެ ހިލަމެއްވޭތޯ ވެސް ދޭތެރެއަކުން ބަލައިލަ އެވެ.\nއިރުކޮޅަކުން އޭނާ ކުރިމަތިލާން ޖެހުނީ ފިސާރި އަންހެނަކާ އެވެ. ހުށިޔާރުކަމާ އެކު އޭނާއާ އަރާ ހަމަކޮށް، ވަގަށް ނެގި ސާމާނު ކޮތަޅު އަތުލަން މަސައްކަތް ކުރެ އެވެ. އަންހެންމީހާ އަށް ދޫނުދީ، ފިލަންވެގެން ވެސް ވަގުކަލޭގެ އުޅުނެވެ.\nSome women simply become it.💪 pic.twitter.com/ImALwE1TrD\n— ʟ✌m (@thyyms) October 31, 2018\nއަންހެންމީހާ ކޮއްޕާލުމުން، ގޮސް އެތަނުގައި ހުރި ހެދުން ހަރުގަނޑެއްގައި ވެސް ޖެހުނެވެ. އެވަރުން ވެސް ދޫނުކޮށް، ވަގުކަލޭގެ ހިފަހައްޓައި އޭނާ އަތުގައި ހުރި ހުރިހާ ސާމާނެއް އެ އަންހެންމީހާ ގަދަކަމުން އަތުލަ އެވެ. ވަގުކަލޭގެ ފިހާރައިން ނުކުމެގެން ދާން ޖެހުނީ ހުސް އަތާ އެވެ.\nމި މައްސަލަ ޕޮލިހަށް ހުށަހެޅި ކަމެއް ޔަގީނެއް ނުވެ އެވެ.\nވައްކަން ހުއްޓުވަން އަންހެންމީހާ ކުރި ހިތްވަރަށް ސޯޝަލް މީޑިއާގައި ގިނަ ބަޔަކު އަންނަނީ ތައުރީފް ކުރަމުންނެވެ. އެއް ބަޔަކު އޭނާ ސިފަކުރީ، "ގަޓު ހުރި އަންހެނެއް"ގެ ގޮތުގަ އެވެ.\nSaabas thee fisaari kanbalei 👏👏\n— Rosemean Maldives (@faagathirabeeu) October 31, 2018\nWe need these women's whatever the situation, will handle without any fear, I salute you\n— Never Give up (@sherymono) October 31, 2018\nއަނެއް ބަޔަކު ބުނިގޮތުގައި، އެގޮތަށް ފިރިހެނަކާ އެކަނި ކުރިމަތިލާން ކެރޭނީ ވަރަށް މަދު އަންހެނަކަށެވެ. އެހެންވެ، އެ އަންހެންމީހާގެ ހިތްވަރަކީ ނަމޫނާއެއް ކަމަށް ބަލައިގަތުމަށް ނަސޭހަތް ވެސް ދީފައިވެ އެވެ.


India in Hulhumale' gai cancer hospital eh alhanee | Mihaaru\nއިންޑިއާގެ ބޮޑު ވަޒީރު ނަރެންދުރަ މޯދީ.\nއިންޑިއާ އިން ހުޅުމާލޭގައި ކެންސަރު ހޮސްޕިޓަލެއް އަޅަނީ\n04 ޑިސެމްބަރ 2019 - 17:03 28 comments\nކެންސަރުގެ ބައްޔަށް ފަރުވާދޭ ހާއްސަ ހޮސްޕިޓަލެއް ހުޅުމާލޭގައި އެޅުމުގެ މަސައްކަތް ކުރަމުން އަންނަ ކަމަށް އިންޑިއާގެ ބޮޑުވަޒީރު ނަރެންދުރަ މޯދީ މިއަދު ވިދާޅުވެއްޖެ އެވެ.\nއިންޑިއާ އިން މިއަދު ވަނީ ހަތަރު ދާއިރާއަކުން ބޮޑެތި އެހީތަކެއް ރާއްޖެ އަށް ދީފަ އެވެ. އެ އެ ރަސްމިއްޔާތުގައި ވީޑިއޯ ކޮންފަރެންސް މެދުވެރިކޮށް ވާހަކަ ދައްކަވަމުން މޯދީ ވިދާޅުވީ ކުރިއަށް އޮތް އަހަރުގެ ތެރޭގައި އެ ގައުމުން ރާއްޖެ އަށް ގިނަ އެހީތަކެއް ފޯރުކޮށްދޭނެ ކަމަށެވެ. އެގޮތުން ހުޅުމާލޭގައި ކެންސަރުގެ ހޮސްޕިޓަލަކާއި ކްރިކެޓް ދަނޑެއް އެޅުމުގެ މަސައްކަތް ކުރަމުން އަންނަ ކަމަށް ވިދާޅުވި އެވެ.\n"ޑިމޮކުރަސީ އާއި ރާއްޖޭގައި އުމްރާނީ ވަސީލަތްތައް ގާއިމްކޮށް މީހުން ބިނާ ކުރުމަށް އިންޑިއާ އިން އަބަދުވެސް އެހީތެރިކަން ފޯރުކޮށްދޭނަން،" ރައީސް އިބްރާހިމް މުހައްމަދު ސޯލިހު ވެސް ބައިވެރިވެ ވަޑައިގެންނެވި ކޮންފަރެންސްގައި މޯދީ ވިދާޅުވި އެވެ.\nIndia in raajje ah bodethi ehee thakeh\nއިންޑިއާ އިން ރާއްޖެއަށް ބޮޑެތި އެހީތަކެއް ދިނުން---\nއައްޑޫ ސިޓީގެ ތަރައްގީ އަށް މިސަރުކާރުން ދެއްވާ ސަމާލުކަން އިންޑިއާ އިން ބަލައިގަންނަ ކަމަށް ވެސް މޯދީ ވިދާޅުވި އެވެ. އެގޮތުން އައްޑޫ ސިޓީގެ ތަރައްގީ އަށް އިންޑިއާ އިން އެހީތެރިކަން ފޯރުކޮށްދެއްވާނެ ކަމަށް މޯދީ ވިދާޅުވި އެވެ.\nއެންމެ މުހިންމީ ދެ ގައުމުގެ ރައްޔިތުންގެ ގުޅުންކަން ފާހަގަ ކުރައްވައި މޯދީ ވިދާޅުވީ ރާއްޖެ އަށް ޒިޔާރަތް ކުރާ އެ ގައުމުގެ ޓޫރިސްޓުންގެ އަދަދު ދެ ގުނަ އިރުތު ކުރެވިއްޖެ ކަމަށެވެ. މި ހަފްތާގައި އިންޑިއާގެ ތިން ސިޓީއަކުން ޑައިރެކްޓް ފުލައިޓް ރާއްޖެ އަށް ފަށާނެ ކަމަށް ވެސް މޯދީ ވިދާޅުވި އެވެ.\nއިންޑިއާގެ ބޮޑު ވަޒީރު ވިދާޅުވީ މި ސަރުކާރުގެ ފުރަތަމަ އަހަރުގެ ތެރޭގައި ޑިމޮކްރަސީ އާއި ރާއްޖޭގެ ތަރައްގީ އަށް ގިނަ ކުރިއެރުންތަކެއް ގެނެސްފައިވާ ކަމަށެވެ. އަދި ވޭތުވެދިޔަ އަހަރެއްހާ ދުވަހުގެ ތެރޭގައި ދެ ގައުމުގެ ގުޅުން އިތުރަށް ބަދަހި ވެގެން ހިނގައްޖެ ކަމަށް އެމަނިކުފާން ވިދާޅުވި އެވެ.\nމޯދީގެ ވާހަކަފުޅުގައި ރާއްޖެ އާއި އިންޑިއާގެ ގުޅުމަކީ "ހިތާއި ހިތުގެ" ގުޅުމެއް ކަމަށް ވިދާޅުވި އެވެ.\nއިތުރު ލިޔުންތައް އައްޑޫ ހުޅުމާލެ ދިވެހި ސަރުކާރު ކެންސަރު ރައީސް އިބްރާހިމް މުހައްމަދު ސޯލިހް ރާއްޖެ-އިންޑިއާ ނަރެންދުރާ މޯދީ


ޕަރިކްޓީން އަލިފާން ފަރުބަދަ - ވިކިޕީޑިއާ\nޕަރިކްޓީން އަލިފާން ފަރުބަދަ\nޕަރިކްޓީން , 1994 ގައި\nއުސްމިން 3,170 metres (10,400 ft)\nހުންނަތަން Michoacán, Mexico\nProminence 424 m (1,391 ft)\nCoordinates 19.493° N 102.251° W\nބާވަތް Cinder cone\nVolcanic arc/belt Trans-Mexican Volcanic Belt\nއެންމެ ފަހުން ގޮވާފައިވަނީ 1952\nޕަރިކްޓީން އަލިފާން ފަރުބަދަ އަކީ މެކްސިކޯގެ މީކޯކަން ސިޓީގައި އިންނަ އަލިފާން ފަރުބަދަ އެކެވެ. މިފަރުބަދަ އިންނަނީ ވެރިރަށް މެކްސިކޯ ސިޓީގެ ހުޅަގުން 200 މޭލުގެ ދުރުމިނުގައެވެ. މިފަރުބަދަ ހިމެނޭ ހިސާބު ގަނޑުގެ މީހުން ވާހަކަ ދައްކާ ޓެރަސްކަން ބަހުން ޕަރިކްޓީން ގެ މާނައަކީ އަނެއް ފަރާތުގައި އެވެ. މިފަރުބަދަ ހިމެނޭ އަވަށަށްް ވެސް ކިޔަނީ ހަމަ ޕަރިކްޓީން އެވެ.\nފަރުބަދަ ފުރަތަމަ ގޮވާން ފަށައިފައިވަނީ 20 ފެބުރުއަރީ 1943 ގައެވެ. ފަރުބަދަ ގޮވާ މަންޒަރު ފުރަތަމަ ފެނިފައިވަނީ އެހިސާބު ގަނޑުގެ ދަނޑުވެރިއެއް ކަމުގައިވާ ޑިއޮނިސޯ ޕްލީޑޯ އަށެވެ. ފަރުބަދަ ގޮވަން ފެށުމުގެ3ހަފްތާކުރިން އެހިސާބު ގަނޑުގެ މީހުންނަށް ގުގުރި ޖަހާ އަޑާއި ވައްތަރުގެ އަޑުތަކެއް އިވުނު ކަމަށް ބުނެވެއެވެ.\nފަރުބަދަ ގޮވަން ފެށިތާ 24 ގަޑިއިރުގެ ތެރޭގައި 50 މީޓަރުގެ އުސްމިނަށް ކޯން އެއްގެ ސިފަޔަށް އަލިފާން ގަނޑު އުފުލި ފައިވެއެވެ. އޭގެ6ދުވަސް ފަހުން އުސްމިން 150 މީޓަރަށް އުފުލިގެން ދިޔައެވެ. އަދި އޭގެ އަހަރެއް ފަހުން ފަރުބަދަ 336 މީޓަރުގެ އުސްމިނަށް ބޮޑުވެ، އުފުލިގެން ދިޔައެވެ. ފުރަތަމަ ފަހަރު ފަރުބަދަ ގޮވައިގެން އުފެދިގެން ދިޔަ އަޑުފަންގަނޑު 350 ކިލޯ މީޓަރު ދުރަށް އަޑުއިވުނު ކަމަށް ބުނެވެއެވެ.\nފަރުބަދަ ފުރަތަމަ ގޮވުމުގެ 1 ދުވަސް ކުރިން 19 ފެބުރުއަރީ 1943ގައި ފަރުބަދަ ހުރި ހިސާބުގައި 300 އަށްވުރެ ގިނަ ކުދި ބިންހެލުންތައް އުފެދިގެން ދިޔަކަމަށް ބުނެވެއެވެ. ފުރަތަމަ ފަރުބަދަ ގޮވުމަށް ފަހު 8 އަހަރު ދުވަހުގެ މުއްދަތަށް ފަރުބަދަ ގޮވަމުން ގޮސްފައި ވެއެވެ. ނަތީޖާއެއްގެ ގޮތުން ފަރުބަދައިގެ ވަށައިގެން 25 އަކަ ކިލޯ މީޓަރުގެ ދަނޑުބިން އަދައިގެންވަނީ ގޮސްފައެވެ. 1952 ވަނަ އަހަރު ފަރުބަދަ ގޮވުން ހުއްޓުނު އިރު އުސްމިން ހުރީ އިތުރުވަމުން ގޮސް 424 މީޓަރަށް އުފުލި ފައެވެ.\n1943 ވަނަ އަހަރުގެ މާރޗް މަހުގެ ތެރޭގައި ފަރުބަދަ ގޮވަމުން އައި ދަރަޖަ މަތިވެ، ބާރުވެގެން ދިޔައެވެ. އެއަށްފަހު ދުވަސް ކޮޅަކު ހިމޭންކަންމަތީ އޮތުމަށްފަހު ޖޫން މަހު އިތުރަށް ގޮވަން ފެށިއެވެ. ނަތީޖާއެއްގެ ގޮތުން ޕަރިކްޓީން އަވަށުން މީހުން އެހެން ރައްކާތެރި ހިސާބުތަކަށް ބަދަލު ކުރެވުނެވެ. އޭގެ ދެތިން މަސްފަހުން ކައިރީގައި އޮންނަ ސަންޖްއާން އަވަށުން ވެސް މީހުން ހުސްކުރެވުނެވެ. 1944 ވަނަ އަހަރުގެ އޮގަސްޓް މަހާއި ހަމައަށް އައިއިރު ޕަރިކްޓީން އަދި ސަންޖްއާން ވަނީ ފަރުބަދަ ގޮވައިގެން ފޭބި އަޅިތަކުން ފޮރުވިފައެވެ.\n4މާރޗް 1952ގެ ފަހުން މިފަރުބަދަ އިތުރަށް ގޮވާފައެއް ނުވެއެވެ. މިފަރުބަދަ އަކީ މޮނޯ ޖެނެޓިކް ފަރުބަދަ އެކެވެ. އެހެން ކަމުން ދެން މިފަރުބަދަ އިތުރަށް ނުގޮވާނޭ ކަމަށް ސައިންސް ވެރިން ބުނެއެވެ. މިފަރުބަދަ ގޮވުމުގެ ސަބަބުން 8 އަހަރުގެ ތެރޭގައި އެއްވެސް މީހަކު މަރުވިކަމަށް ރިކޯޑެއް ނުކުރެވެއެވެ. ނަމަވެސް އުފެދުނު ވިދުވަރުގެ ސަބަބުން3މީހަކު މަރުވެގެން ގޮސްފައި ވެއެވެ.\nޕަރިކްޓީން ފަރުބަދަ ހުންނަ ހިސާބަށް ކިޔަނީ މެކްސިކަން ވޮލްކެނިކް ބެލްޓް އެވެ. މިހިސާބުގައި ޖޮރޫލޯ ކިޔާ އަލިފާން ފަރުބަދަ އެއް ވެސް ވެއެވެ. މިބުނި ބެލްްޓް ދެކުނު މެކްސިކޯގެ އިރުން ހުޅަގަށް 700 މޭލަށް ދެމިގެން ގޮސްފައި ވެއެވެ. 1759 ވަނަ އަހަރު އެންމެ ފުރަތަމަ ގޮވަން ފެށި ޖޮރޫލޯ ފަރުބަދަ އެންމެ ފަހުން ގޮވާފައިވަނީ 1774 ވަނަ އަހަރު އެވެ. މި ދެފަރުބަދަ ގޮވުމުގެ އިތުރުން މިބުނި ވޮލްކެނިކް ބެލްޓްގެ ތެރޭގައި ތަފާތު 14 ހާސް ކުދި ހާދިސާ ތައް ހިގާފައި ވެއެވެ.\nޕަރިކްޓީން އަލިފާން ފަރުބަދައިގެ މަންޒަރު އަލްބަމް[އުނިއިތުރު ގެންނަވާ]\n1943ގައި ސިންޑަރ ކޯން\n1943 ގެ ގޮވުން\nލަސް ކެބެނަސް އިން ޕަރިކްޓީން\nސެން ޖުއާން ޕެރަންގަރިގިއުތިކޯ ޗަރޗް\nަރިކްޓީން އަލިފާން ފަރުބަދައިގެ ގޮވުންތައް (1943-1952)\nޕަރިކްޓީން އަލިފާން ފަރުބަދައިގެ ފޮޓޯތައް - 2006


vnews - MDP ge Qaumee majileehuge bahdhdhaluvumeh muliaage gai baahvaifi\nއެމްޑީޕީން މުލީއާގޭގައި ބޭއްވި ބައްދަލުވުމުގެ ތެރެއިން -- ފޮޓޯ: ސޯޝަލް މީޑިއާ\nރައީސް އިބުރާހިމް މުހައްމަދު ޞާލިހާއި އެކު އެމްޑީޕީގެ ޤައުމީ މަޖިލީހުގެ ބައްދަލުވުމެ ރިޔާސީ ގަނޑުވަރު މުލީއާގޭގައި ބާއްވައިފިއެވެ.\nއެމްޑީޕީގެ ޤައުމީ މަޖިލީހުގައި ހިމެނިވަޑައިގަންނަވާ ބައެއް މެމްބަރުން ވަނީ މިރޭ ޤައުމީ މަޖިލީހުގެ މެމްބަރުންނާއި އެކު ރައީސް އިބުރާހިމް މުހައްމަދު ޞާލީޙް މުލިއާގޭގައި ބައްދަލު ކުރެއްވިކަން ސޯޝަލް މީޑިއާގައި ހާމަކުރައްވާފައެެވެ. އެހެން ނަމަވެސް އެބައްދަލުވުމާއި ގުޅޭ އެއްވެސް މައުލޫމާތެއް އެމްޑީޕީއަކުންވެސް އަދި ރައީސް އޮފީހަކުންވެސް ހާމައެއް ނުކުރެއެެވެ.\nއެމްޑީޕީގެ ޤައުމީ މަޖިލީހުގެ މެމްބަރުންނާއި ރައީސް އިބުރާހިމް މުހައްމަދު ޞާލިޙް ބައްދަލު ކުރައްވާފައިވާ މިވަގުތަކީ، އެމްޑީޕީގެ ޤައުމީ މަޖިލީހުން ރައްޔިތުންގެ މަޖިލީހުގެ 87 ދާއިރާއަށް ވާދަކުރަން ނިންމާފައިވާތީ، ކޯލިޝަންގެ ބައިވެރިންގެ މެދުގައި ނުތަނަވަސްކަން އުފެދިފައިވާ ދަނޑިވަޅެކެވެ.\nރައީސް ޞާލިޙް މަޤާމާއި ހަވާލުވެވަޑައިގެންނެވުމަށްފަހު ބޭއްވި އެމްޑީޕީގެ ފުރަތަމަ ޤައުމީ މަޖިލީޙުގައިވެސް އެމަނިކުފާނު ވަނީ ކޯލިޝަން ސަރުކާރު ދެެމެހެއްޓުމަށް އެމްޑީޕީގެ ޤައުމީ މަޖިލީހުގެ މެމްބަރުން އެއްބާރުލުން ދެއްވުމަށް ވަރަށް ބޮޑަށް އެދިވަޑަިއގެންފައެވެ.\nމިރޭ ރިޔާސީ ގަނޑުވަރު މުލީއާގޭގައި އެމްޑީޕީގެ ޤައުމީ މަޖިލީހުގެ ބައްދަލުވުމެއް ބޭއްވުމުން އެމްޑީޕީއަށް ތާއީދުކުރާ ބައެއް ފަރާތްތަކުން ވަނީ ސޯޝަލްމީޑިއާގައި އެކަމަށް ފާޑުވެސް ކިޔާފައެވެ. ސަބަބަކީ ރައީސް ޔާމީނުގެ ސަރުކާރުގައި މުލީއާގޭގައި ޕީޕީއެމުންވެސް ސިޔާސީ ހަރަކާތްތައް ހިންގާފައިވާތީ އޭރު އެމްޑީޕީންވެސް އެކަމާއި ދެކޮޅަށް ވާހަކަދައްކާފައި ވާތީއެވެ.


Rape Ge Killa Therein: Kurin Neygey Ethah Hageegatheh - Vaguthu\nތުއްތު ކުއްޖާގެ މައިންބަފައިން އުޅޭ ގެ - ވަގުތު އިމޭޖްސް: އިބްރާހިމް ޝާބިލް\n(ގއ.ކަނޑުހުޅުދޫ) މިއީ ގއ.ކަނޑުހުޅުދޫ ގެއެކެވެ. މިއީ ދެ އަހަރު ނުވާ ތުއްތު އަންހެން ކުއްޖާގެ މުޅި ދިރިއުޅުން ބަނަ ކޮށްލި މީހުން ދިރިއުޅެމުން އައި އެމީހުންގެ މައިޖަގަހައެވެ. މި ޖަގަހަ ވާނީ ހަމަގައިމުވެސް އެ ތުއްތު މައުސޫމަށް ބިރުވެރި ނާމާން ކިއްލާއަކަށެވެ. އެކުއްޖާއަށް އެކަންޏެއް ނޫނެވެ. މިރަށުގައި މިފަދަ ކަންކަން ތަހައްމަލް ކުރަން ޖެހުނު އެހެން އަންހެން ކުދިންތަކެއްވެސް ދިރިއުޅޭކަމަށް މިރަށު މީހުން ބުނެއެވެ.\nމިގޭގައި ހިންގަމުން އައި ބޮޑެތި ފާފަތަކުގެ އަޑުއިވުމުން ހިތައް އަރައެވެ. އެފާފަތައް މެދުކެނޑުމެއް ނެތި ކުރަމުން ދިޔައިރު އެކަން ހުއްޓުވާނެ ހަމައެކަކުވެސް ނެތީބާވައެވެ.\nގޭގައި މަސްތުވާތަކެތި ބޭނުން ކުރުން\nމި ގޭގައި މަސްތުވާތަކެތި ބޭނުންކޮށް އޭގެ ވިޔަފާރިކުރަމުން އައި ވާހަކަ މިހާރު މިއޮތީ މުޅިގައުމަށް އެގިފައެވެ. މިރަށު މީހަކު "ވަގުތު" ޓީމާ ވާހަކަދައްކަމުން ބުނީ "މި ގޭގަ މަސްތުވާތަކެތި ބޭނުންކޮށްގެން ބޮޑެތި ފާފަކުރާތާ ލައްކަ ދުވަސްވެއްޖެ، އެކަމަކު އެކަމާ އަޅާލާނެ ހަމަ އެކަކުވެސް ނެތް، މި ގޭގައި އުޅުނު ސޮރަކީ މި ރަށު ޒުވާނުންވެސް ހަަލާކުކޮށްލި ސޮރެއް މިމީހާގެ ވާހަކަ ނިސްބަތްކޮށްފައިވަނީ ރޭޕްކުރި ދެއަހަރު ނުވާ ތުއްތު ކުއްޖާގެ ބައްޕައަށެވެ.\nމިތުއްތު ކުއްޖާގެ މަންމަވެސް މިކަމުގައި ވަކި ސަހަލެއް ނޫނެވެ. މި އަންހެން މީހާ މަސްތުގެ ހާލުގައި ޖެއްސި މީހަކީ އޭނާގެ ފިރިމީހާކަމަށް މައުލޫމާތު ލިބެއެވެ. އޭނާގެ މަންމަވެސް މަސްތުގެ ވަބާ ޖެހި މަސްތުވާން ބޭނުންވާ ތަކެތި ހޯދުމަށް ހައްދުފަހަނައަޅާ ދިޔައީއެވެ. މަސްތުން ފުރިގެންވާ ހާލުގައި ތުއްތު ދަރިފުޅުގެ ޒިންމާ މިދެމީހުން ނަގާނެ ގޮތެއް ނުވިސްނުނެވެ. މިފަދަ މައްސަލަތައް ހުރި ތަނަކަށް ތުއްތު ކުއްޖާ ދޫކޮށްލައިގެން އާއިލާ ތިބީ ކީއްވެ ބާއެވެ.\nމިގެޔަކީ ޒިނޭގެ ކިއްލާއެއް\nދެއަހަރު ނުފުރޭ ކުޑަކުއްޖާއަށް ޖިންސީ ގޯނާ ކުރިކަމުގެ ތުހުމަތުގައި ހައްޔްރުކޮށްފައިވާ އެކުއްޖާގެ މުނި ކާފައަކީ އެރަށު އެހެން އަންހެނުންނަށްވެސް ޖިންސީ ގޯނާ ކުރާ ފަރާތެއްގެ ގޮތުގައި މިރަށު މީހުން ބުނެއެވެ. އޭނާގެ ޝިކާރައަކަށް ތުއްތު ކުއްޖާވުމުގެ ކުރިން އެ ކުއްޖާ މަންމަ ވަނީ އޭނާގެ ޝިކާރައަކަށް ވެފައެވެ.\nމިހާ ހިސާބުން ނިމުނީކީ ނޫނެވެ. ރަށުގައި ދިރިއުޅޭ ޔަތީމް އަންހެން ކުދިންނަށް ފައިސާ ދީގެންވެސް މި ފިރިހެން މީހާ މި މުޑުދާރު އަމަލު ހިންގާކަމަށް މިރަށުން ވާހަކަ ދެއްކި ބައެއް މީހުން އަސަރާއެކު ކިޔައިދިނެވެ.\n"އޭނައަށް ލިބޭ ފަސްހާސް ރުފިޔާ އޭނަ ހަރަދު ކުރަނީ އެކަން ކުރުމުގައި، ދެރަވޭ މިވާހަކަ ދައްކަންވެސް ލަދުގަނޭ މިހެން ބުނަންވެސް މިރަށުގެ ޔަތީމް ގޮތް ހުސްވެފަ ތިބި ބައެއް ކުދިން ތިބީ އޭނަގެ ވަކިތަކުގައި ބެދި މެހިފައި." އެކަކު ކިޔައިދިނެވެ. މިރަށު ބައެއް މީހުން ބުނާގޮތުގައި މި މީހާއަކީ މިރަށު ކުޑަކުދިންގެ ނަޒަރުގައި "ހަންޑިއެކެވެ." ކުދިންނަށް މެޓާ ދީ ހަދިޔާ ދީ ފައިސާ ދީގެން ޒިނޭއަށް މަގުފަހިކުރުވަން މި މީހާ މަސައްކަތް ކުރާކަމަށް ރަށުން "ވަގުތާއި" ވާހަކަދެއްކި ބައެއް މީހުން ބުންޏެވެ.\nމިރަށުގެ ބައެއް މީހުން ބުނާގޮތުގައި އެމީހުންނަށް އޮތް ބިރުވެރިކަން ފިލައިގެން ގޮސްފިއެވެ. ދަރިން ހަލާކުވެދާނެކަމަށް އޮތް އެ ބިރު މިވަގުތައް ނެތަސް މާދަމާވާނީ ކިހިނެއްތޯއެެވެ. މިކަމަށް އެއްޗެއް ބުނެވެން އޮތީ ކޯޓުން ނިންމާ ގޮތެއްގެ މައްޗަށެވެ.\nކާފައަށް ކުރެވޭ ތުހުމަތު\nދެއަހަރު ނުފުރޭ ކުޑަކުއްޖާއާއަށް ޖިންސީ ގޯނާކުރިކަމުގެ ތުހުމަތު ކޮށްފައިވަނީ ކުއްޖާގެ ކާފަ މައްޗަށެވެ. މި ތުހުމަތުގައި ކުއްޖާގެ ކާފަ ވަކިއެއް ބުނެފައެއްނެތެވެ. ނަމަވެސް ކަނޑުހުޅުދޫ ރައްޔިތުން ބުނާގޮތުގައި ކުއްޖާގެ ކާފަ އެކުއްޖާ ދެކެ ވަރަށް ލޯބިވެއެވެ. އަދި ކުއްޖާ ގެންގުޅެނީވެސް ވަރަށް ލޯބިންނެވެ. ކަން މިހެން އޮތްނަމަވެސް ކާފަގެ މައްޗަށްވެސް އަމިއްލަ ދަރިންނަށް ޖިންސީ ގޯނާކުރިކަމުގެ އަޑުތައް ރަށުތެރޭގައި ފެތުރުނުކަމަށް މިރަށުން ވާހަކަ ދެއްކި ބައެއް މީހުން ބުންޏެވެ.\nކުރާ ތުހުމަތުތަކުގެ އަނެއްް ފަރާތް\nކާފަ ތުއްތު ކުއްޖާއަށް ޖިންސީ ގޯނާކުރިކަމަށް ތުހުމަތުކުރެވޭ މައްސަލައިގައި ކަނޑުހުޅުދޫން ވާހަކަ ދެއްކި ބައެއް މީހުން ބުނީ އެކުއްޖާ އެންމެ ކުޑައިރުއްސުރެ ބަލަހައްޓަމުން އަންނަނީ ކުއްޖާގެ ކާފަކަމަށެވެ. މިގޮތަށް މިކަން ވާންޖެހޭ ސަބަބެއްކަމުގައި މިމީހުން ބުނަނީ ކުއްޖާގެ މަންމައާއި ބައްޕަ މަސްތުގައި ޖެހި ހަލާކުވެފައި ތިބުމެވެ. އެހެންކަމުން ކާފަ ކުއްޖާއާ ބެހޭނެނަމަ ބެހޭނީ އެންމެ ދުވަހަކު ނޫންކަމަށް މި މީހުން ބުންޏެވެ.\nކުއްޖާއަށް ބޮޑު ޖިންސީ އަނިޔާއެއް ލިބިފައި ހުރިކަމަށް ބުނާއިރު މިކުއްޖާއަށް އެއަނިޔާ ދީފައިވަނީ "ބައްޕަ" ކަމަށް ކުއްޖާ ބުނާ ބުނުން މިހާރަށްވުރެ ތަފްސީލްވާންޖެހޭކަމަށް ބައެއް މީހުން ބުންޏެވެ. ސަބަބަކީ އެ ކުއްޖާ ބައްޕަ ކިޔަނީ ހަމައެކަނި ބައްޕަ ފަރާތުގެ މީހުންނަކަށް ނޫނެވެ. މަންމަ ފަރާތުގެ ބައެއް މީހުންނަށްވެސް ކުއްޖާ ބައްޕަ ކިޔާކަމަށްވެއެވެ. އަދި މަންމަ ފަރާތުގެ ބައެއް މީހުން ކުއްޖާގެ ބައްޕަ އާއިލާ ބަދުނާމު ކޮށްފަވެސް އެކުއްޖާ ނަގާނެކަމަށް ބުނެފައިވެއެވެ.\nކުއްޖާ ސިއްހީ މަރުކަޒަށް ގެންދިޔަކަމަށް ބުނާ ބުނުން ދޮގު\nގއ. ކަނޑުހުޅުދޫން ޖިންސީގޯނާ ލިބުނު ތުއްތު ކުއްޖާ އެރަށު ސިއްހީ މަރުކަޒަށް ގެންދިޔަކަމަށް ދެކެވޭ ވާހަކަތައް މަރުކަޒުން ދޮގުކުރެއެވެ. ސިއްހީމަރުކަޒުން "ވަގުތު" އާއި ވާހަކަދެއްކި މުވައްޒަފަކު ބުނީ އެކުއްޖާ އެ މަރުކަޒަށް އެ ތާރީހުގައި ދައްކާފައި ނުވާކަމަށެވެ. މިކަމާ ގުޅިގެން ކުއްޖާގެ ބައްޕަ ފަރާތު އާއިލާއިން ވަނީ ކަންބޮޑުވުން ފާޅުކޮށްފައެވެ. އެހާ ސީރިއަސްކަމެއްގައި މަރުކަޒަށް ނޭގި ޖެންޑަރ މިނިސްޓްރީން ކުއްޖާ ސީދާ ތިނަދުއަށް ގެންދިޔައީ ކީއްވެތޯ އާއިލާއިން ވަނީ ސުވާލުކޮށްފައެވެ.\nކަނޑުހުޅުދޫ އިން ފެނުނު މަންޒަރުން ސާފުވާ ކަމަކީ ދެއަހަރުގެ ކުއްޖާ ރޭޕް ކުރި މައްސަލަ އާއި ހަމައިން ތަހްޤީޤު ނިންމާލެވެން ނެތް ކަމެވެ. އަދި ތުއްތު ކުއްޖާ ރޭޕް ކުރި މައްސަލައިގެ ތަޙްޤީޤުންު ވެސް އެންމެ ފުން ހަޤީޤަތްތައް ހޯދަން ޖެހޭ ކަމެވެ. މޫލައި ހެދިފައި އޮތް މައްސަލަތައް ދެތިން ދުވަސް ތެރޭގައި ހަނދާން ނެތޭ ކަމަކަށް ވެގެން ނުވާނެއެވެ. މައްސަލަތައް ރަނގަޅަށް ބަލައި ޒިންމާ ވާން ޖެހޭ ފަރާތްތައް ޒިންމާދާރު ކުރުވަން ވެސް އެބަޖެހެއެވެ.\nޖެނުއަރީ 19, 2020 22:04\nސުބުޙާނަﷲ، ހުރި ބިރުވެތިކަމެއް ގެ ބޮޑުކަމާއެވެ.މިފަދަ ފާޙިޝްޢަމަލުތަށް ކުރާމީހުންނަށް މާތްﷲ ގެ ކޯފާ ވަ ގުތުން ނައަންނަނީ، އެކަލާނ ގެޢީ ރަޙުމާނުވަންތަ ރަޙީމްވަންތަ ރަސްކަލާނ ގެއެވެ.\nޖެނުއަރީ 19, 2020 22:15\nހުރި ހިތާމަޔެއްގެ ބޮޑު ކަމާއެވެ..!!!\nޖެނުއަރީ 19, 2020 22:18\nބައެއްގެ އަމިއްލަ މަޤްސަދު ހާސިލް ކުރުމަށް މި ކުއްޖާ ޤުރުބާން ކުރިކަމުގައި ވަނީ ނަމަ އެބަޔަކު ފަޟީޙަތް ކުރައްވާންދޭވް. މިކަމުގައި ކުއްޖާ މަންމަމެން އާއިލާގެ އިހްމާލެއްކަމުގައި ވާނަމަ މިކުއްޖާ ބައްޕަގެ ފަރާރުގެ މީހުންނަށް ލިބުނު ނަފްސާނީ ގެއްލުމަށް ޒިންމާ ވާނީ ކޮންބައެއްތޯ ވެސް ސުވާލު އުފެދޭ. ހަޤީޤަތަކީ މަދުން ނަަމަވެސް އަމިއްލަ މަޤުސަދު ތަކެއް ހާސިލް ކުރުމަށް މި ރާއްޖޭގައި މިއަށްވުރެ ބޮޑެތި ޖަރީމާވެސް ހިއްގާފައިވާން. މި ހަޤީޤަތް މިއަދު ޤަބޫލުކުރަން ޖެހޭ. ވީމާ މުއައްސަސާތަކުން އެއްވެސް ފަރާތަކަށް ބުރަނުވެ މިމައްސަލައިގެ ހަޤީޤަތް ހޯދުން މުޙިއްމު...\nޖެނުއަރީ 19, 2020 22:22\nމީ ވަރަށް ހެއްވާ ވާހަކައެއް ރަށުމީހުންގެ ދަރިން ނުބައިވީ އިސްލާމީ އަގީދަާ ހަރުދަނާ ކޮށް ތަރުބިއްޔަތު ނުދިނީމާ ޔަތީމު ކުދިންގެވެސް އާއިލާ ތަކެއް އޮންނާނެ ރަށުމީހުން އޯގާ ތެރިވިނަމަ ޔަތީމު ކުދިން އެބޭގަނޑުގެ ޝިކާރަޔަކަށް ނުވިސް އަންހެންވެރިން އެބެޔަށް ހަށިވިޔަފާރި ކޮށްދިނީ އާއިލާގެ ފިރިހެނުން ޒިންމާ ދާރުވެ އިހުސާންތެރިނުވީތީ ކަމާ ބެހޭ ފަރާތް ތަކަށާ މީޑިޔާ އަށް އެވަރުވެގެން ދިޔައިރު ނެއެންގީ ރައްޔިތުންގެ ބިޔަ ބޮޑު އިހުމާލެއް ދެން ކޮން ފޮންޏެއް އެކަނޑަނީ ވާނެ އެއްޗެއްވީމަ ހުސްވެސް އިހުމާލް އެރަށުގެ މީހުންނަކީ ފެއިލް ވެފާ ވާ ބައެއް\nޖެނުއަރީ 20, 2020 10:42\nފެއިލްވީ މުޅި ދިވެހިރާއްޖެ.... ސިޔާސީ ކަންކަން ނޫނީ ކަމެއްނެއް،،،، މުޅި ގައުމު ހަލާކުވަނީ،،،، އެންމެންވެސް އެކަކު ަ އަނެކަކު ގޯސް ކޮށް ވާހަކަ ދެއްކުން އޮތީ،،،،، ރަނގަޅު ކުރަން އިސްނަގާނެ މީހެއްނެއް،،،،،، ކަންކަން އިނގޭ އިރުވެސް ، ބޮއްސުން ލައިގެން ދާއިރުވެސް އަޅާލާނެ މީހެއް، ވެރިއެއް ނެއް،،،،، ވަގުތުން ކޯފާ ނުފޮނުއްވާ ކަމަށްޓަކައި މާތްރަސްކަލާންގެއަށް ހަމްދު ހުރި\nޖެނުއަރީ 19, 2020 22:24\nތި ރަށު މީހުންތިހުރިހާ ކަމެއް އެނ ގިތިބެ މިއޮއް ހުރިހާ ދުވަހު އެތިބީ ....\nމައުސޫމް ކުދިންތަކެއް ކަމުން ދިޔަ އިރުވެސް އަޅާ ނުލި ...\nއެހެންތަވާނީ އަމިއްލަ ދަރިންނެއް ނޫންވިއްޔާ ...\nޢަމިއްލަ ދަރިޔަކައް ވާދުވަހުން އެންގޭނެ\nޖެނުއަރީ 19, 2020 22:26\nއެތުއްތު ކުއްޖާ މިއަދު އެވަނީ މުޅިއުމުރަށް ވެސް ތަހައްމަލް ނުކުރެވޭނެ ފަދަގަދަ ފަދަ ވޭނެއްގައި އުޅެއް ޖެހިފައެވެ އަދިތިކަން ކުރުމުގައި ބައިވެރިވި ހުރިހާމީހުން މިނިވަން ކަމާއެކު މިބިންމަތީ ގައި ނުޅުމުގެފުރުސަތު އެޖަނަވާރުންނަށް ދީގެންނުވާނެ\nޖެނުއަރީ 19, 2020 22:54\nސަރުކާރާ ފުލުހުން ވެސް ރަށްޔަތުން ނިކުމެ ތުއްތުކުދިން ގެދިފާއުގައި ނިކުމެ އެދަރީންގެ ހިމާޔަތުގައި ރަށްޔަތުން ކުރާ މަސަތްކަތަށް ހުރަސް އެޅުމަކީ ރަށްޔަތުން ރުޅިގަދަވެ ހަމަނުޖެހު ން ތައް ގިނނަވާނެ ރަށްޔަތުންހުއްޓުވަން ސަރުކާރުވެސް ސިފައިންނާ ފުލުހުން ނިކުތުމަކީ ރަނގަޅު ކަމެއްނޫނެވެ.އަމުދު އެފަދަ އަނިޔާވެރި ކަންކަމުގައި ތީގެން އެވެސް ފުލުހަކަށް އިޚުސާސް ކުރެވޭތަ އެތުއްތު ދަރިފުޅުގެ ހަށީގައި އަޅާނެ ވޭނާ އިޚުސާސް ރަގަނޅު ވާނީ ރަށްޔަތުން ނާއި ކުރިމަތިނުލިއްޔާ ކޮންއެހެންމަޤުސަނދެ ކޭކިޔާނެ ކަމެއްނެއް މިހާރު ތިދަނީ މާމައއޗަށް މައިތިރި ވެގެތިބެވޭ ތޯބަލާ ނޫނީ މުޅިރަށްޔަތުން ނިކުމެ މިނުކުޅަދޭ ސަރުކާރު ނިމުމަކަށް ގެންނަން ޖެހިދާނެ\nޖެނުއަރީ 19, 2020 22:56\nޢަދުލުވެރި އިލާހު ގެ ޝަރީޢަތް ފުރިހަމައަށް ތަންފީޒު ކޮށް ގެން މެނުވީ އަނިޔާވެރިންނަކަށް ޙައްޤު އަދަބެއް ނުދެވޭނެ!!!\nކީއްވެބާ އެކަން އެ ގޮތަށް ނުކުރެވި ގެން މިއުޅެނީ..\nއެއިލާހު ގެ ޝަރީޢަތް މި ޤައުމުގައި ތަންފީޒު ނުކުރާހާ ހިނދަކު މި ކަންތައްތަކަށް ހައްލެއް ނުލިބޭނެ...\nއިސްލާމީ ޝަރީޢަތް ތަންފީޒުކުރުމަށް ގޮވާލަން!!\nޖެނުއަރީ 19, 2020 23:23\nރައްޔިތުން ނިކުމެ ތި ގެ އަންދާލަބަލަ.\nޖެނުއަރީ 20, 2020 00:15\nތިޔަކަހަލަ ކަންކަން ތިހިސާބަށްދާއިރު ބަލަ ރަށުކައުންސިލް އަތޮޅު ކައުންސިލް މިއީ ޕާޓީ އާށް ވޯޓު ހޯދައިދޭން ރައްޔިތުން ފެލައިގެން ނަގާ ޓެކުހުން މުސާރަދީފަ ތިބޭބައެއްތާ! ކޮބާ މިމީހުންގެ ޒިއްމާ! ކައުންސިލު ސިސްޓަމް ތީ އަތޮޅު ތަކުގެ ހަލާކު! މިވެރިންގެ މުސާރަ ކުޑަކަމުންތާ އެބޮޑުކުރީ!މިއީ ލާ ޖަޒީރާ މަރުކަޒީ!\nޖެނުއަރީ 20, 2020 00:19\nކުއްލިއަކަށް ކުއްޖާގެ އަމާ މާމައުސޫމު މީހެއްގޮތަށް ސިފަކުރަން ޖެހިގެން މިއުޅެނީ އެއީ އަންހެނެއްވީމަ. ބަފާ ހިފަން ހަވަރު ނިކުމެއްޖެ، އެކަމަކު އަމާހުރިތަނެއް ނުބަލާ އެކަކުވެސް. ތިކަމުގަ ބަފައާއި އަމައާއި ފެތެންޖެހޭނީ އެއްގޮޅިއަކަށް، ދެމީހުންވެސް ދަރިއަށް ހިޔާނާތްތެރިވެއްޖެ.\nޖެނުއަރީ 20, 2020 00:47\nއިސްލާމް ދީނާއި އެއްކޮޅަކަށް އެމްޑީޕީލާދީނީ ސަރުކާރު އެއްކަމެއް ވެސްނުކުރާނެ އެމީހުނަށް ހީވާނެ އެމީހުނާ އިދިކޮޅުމީހަކު ބާރަށް ފޮޑިޔެއް ޖެހިޔަސް އެއުޅެނީ ވެރިކަން ވައްޓާލަން އެހެންނުވާނީ މިހާރު މިސަރުކާރުގެ ކަންތައް މިހާރު މިއޮތީ އިދިކޮޅުމީހަކު ބާރަށް ފޮޑިޔެއް ޖެހިޔަސް މިސަރުކާރު ވެއްޓޭވަރަށް ފެއިވެފަ\nޖެނުއަރީ 20, 2020 01:05\nމުސްކުޅިންނަށް އެންމެ ފުރަތަމަ ފައިސާބެހިމީހާވެސް ހައްޔަރުކުރަންޖެހޭ. އޭނާ ކުރި ރަނގަޅުކަމެއް ނުފެނޭ. މުޅިންވެސް ފެންނަންހުރީ ގައުމު ފަސާދަކުރި މަންޒަރު.\nޖެނުއަރީ 20, 2020 07:22\nހަމަ އެގޮތަށް 5000ރ އަށް ބޮޑު ކުރި މީހާ އަށް ވެސް އަދަބު ހައްގު ވާނެ ދޯ\nޖެނުއަރީ 20, 2020 01:09\nކުއްވެރިންގެ ސަރުކާރުން މިކަން ހައްލުކުރާނެގިތެއް ނުވިސްނޭ.\nޖެނުއަރީ 20, 2020 01:11\nމިހުރިހާކަމެއް ހިނގާއިރު ކޮބާބާ ބޮޑުޝޭޚް ހަނުހުރީތަ\nޖެނުއަރީ 20, 2020 01:21\nކަމުގެ ހަގީގަތް ރަނގަޅަށް ބަލާފަ ލިޔުން އެދެން. ބުންޏޭ ބުންޏޭ ކިޔާފަ ލިޔުނަކަސް ކަމަކު ނުދާނެ. އެ ފިރިހެން މީހާގެ މުޅި އާއިލާ ގަ ހުސް އެ ވައްތަރު މީހުން. ސިއްޚީމަރުކަޒުން މއުލޫމާތު ތި ދިނީ ވެސް އެމީހާ އަށް ބޮޑުބޭބެ ކިޔާ ކުއްޖެއް. އެމީހުން ަަަަ އަދިވެސް ުުުު އުޅެނީ އެ ކަންތައް ސިއްރު ކުރަން. ެ\nޖެނުއަރީ 20, 2020 19:41\nތިނަދޫ ސިއްޚީ މަރުކަޒުން މަޢުލޫމާތު ދީފައިވަނީވެސް އެކުއްޖާގެ މަންމަ ފަރާތު މާމަ.. އެކުއްޖާގެ ބައްޕަފަރާތުގެ ކާފައާއި މުނިކާފަގެ ހިސްޓްރީ ގޮތަށް މަންމަ ފަރާތުގައި ވެސް ކުޑަކުދިންނަށް ޖިންސީގޯނާކުރާ މީހެއް އުޅޭ.. އަދި އެކުއްޖާގެ މަންމައަކީ ހަށިވިއްކަމުންދާ މީހެއް..\nޖެނުއަރީ 20, 2020 01:57\nއިސްލާމީ ޝަރިޔަތް ތަންފީޒު ކުރެވޭނީ އިސްލާމީޝަރިޔަތް ތަންފީޒު ކުރަން އެނގޭ ބަޔަކު މީހަކު މިސަރު ކާރުގައި ތިބި\nނަމަތާ އެމްޑީޕީގެ ވެރިކަމެއްގައި އިސްލާމްދީން ކުރިއަރުވާކަށް ފުރުސްތެއް ނުދޭނެއެޕާޓީ މީހުނަށް އިސްލާމްދީނަކީ އެހާމުހިތްމު ދީނެއްނޫންކަން އެމީހުން ނެރޭލާދީނީ ރިޕޯޓު ތަކުންވެސް ރަށްޔަތުންނަށް އެކަން އެގިނގެންދާނެ ދެން އެމީހުންކައިރީ އިސްލާމީ ޝަރިޔަތޭ ކިއިޔަސް ލާދީނީ މީހުން އަޑެއް ނާހާނެ ރީނދޫ ޕާޓީ މީހުން ގަބޫލުކުރާދީނެއް ނޫން އިސްލާމްދީނަކީ އިސްލާމްދީން ގަބޫލު ކުރާބަޔަކު އެފާޑަކަށް ނުތެޅޭނެ އެއީ ހަމަ ނުބައިނުލަފާ ޖާހިލުން އެބައިގަނޑަކަށް ދުވަހަކުވެސް ﷲ ތެދުމަގެއް ނުދައްކަވާނެ އެބައި މީހުނީހަމަ ހަލާކަށް އުޅޭމީހުންނެވެ.\nޖެނުއަރީ 20, 2020 02:11\nތިރަށު މީހުންވެސް ހަމަ ފީކަޅައީ.. މުސްކުޅި ބޭގަނޑު ފައިސާ ދީގެން އަންހެނުން އެގެއަށް ގެންދާކަން އިނގޭ!! ސުވާލަކީ އެބޭ ފައިސާ ދީގެން ގެއަށް ވަންދަނީ ތިރަށު ތެރޭގައި އުޅޭ އަންހެނުންހޭ ނޫނީ އެހެން ތަނަކުން އަންހެނުން ގެންނަނީހޭ؟؟ ހީވަނީ ތިރަށު ތެރޭގައި އުޅޭ އަންހެނުން ވެސް އެބޭގަނޑު އަތުން ލިބޭ ފައިސާކޮޅުގެ ބޭނުމުގަ ތެޅެނީހެން. ... 😂😂😂\nޖެނުއަރީ 20, 2020 07:18\nމުސްކުޅިންނަށް ފައިސާ ބެހި މީހާ ހައްޔަރު ކުރަންޔާމު 5000ރ އަށް ބޮޑު ކުރި މީހާއަށް ވެސް އަދަބު ހައްގު ވާނެ ދޯ\nޖެނުއަރީ 20, 2020 02:24\nދެން ރަށު އެންމެން މި ބުނަނީ އެރަށުގަ އުޅޭ 80 އަހަރު މުސްކުޅިޔަކު ދެކެ ތިމަންނަމެން ބިރުން ތިބޭނީއޭތަ.. އޭނާ ކުދީންނައް މިހެން ހަނދާއިރުވެސް. ތިރަށު އެންމެންނައް އަދަބުދޭންޖެހޭ..\nޖެނުއަރީ 20, 2020 02:31\nމިރޭ ވެސް ޖިންސީ ފުރއްސާރަ އެއްގެ މައްސަލައެއް ޕޮލިހަށް ހުށައެޅުމުން އެކަށީގެންވާ ފިޔަ ވަޅެއް ނޭޅި! ބިދޭސީ އެއް އަސްލުނަން އޮޅުވާލައިގެން އުޅޭކަން ފުލުހުން ނަށް އެގި ހުރެ އޭނާވަނީ ދޫކޮށްލާފަ. ޥިދާޅުވީ ދެން އެފަދަ ކަމެއް ހިނގައިފިއްޔާ އަންގާށޭ.. ރޭޕް ކުރީމަ ދޯ އަންގަން ވީ؟ ނުބީހެންޏާ ކަނޑާހަމަ؟ ޝުކުރިއްޔާ ދިވެހި ފުލުހުން ނަށް!\nޖެނުއަރީ 20, 2020 03:45\nވަގުތު ނޫހަށް އައްސަރިބަހާއި ސާބަސް! ރައްޔިތުންގެ ލޯތައް ހުޅުވާލަދީފި! ޝުކުރިއްޔާ\nޖެނުއަރީ 20, 2020 06:38\n1 މީހަކު ޒިނޭކުރާއިރު ނުވަތަ ކުޑަކުއްޖަކާ ބެހޭއިރުު ކައިރީ ގައި ދެހެކިން ބައިތިއްބައި ގެން އެކަމެއް ނުކުރާނެ.\n2 އެފަދަ ކަންކަން ކުރާ މީހުން އެކަން ސިއްރުކުރަން ވަރަށް ގިނަ މަންތިރި ހަދާ .\n3 ގގގމިފަދަ ކަމެެއް ފަޅާ އަރަނީ ގިނަފަހަރަށް އަނިޔާ ލިބޭ ކުއްޖާއަށް ލިބޭ ނަފްސާނީ ނުވަތަ ޖިސްމާނީ އަނިޔާއަކަށް ކެެއް ނުކުރވޭ ހާލަތަކަށް ދިއުމުން.\n4 . މިފަދަ ކަމެއް ރިޕޯޓު ކުރިޔަސް އިންސާފު ނުލިބޭތީ ނުވަތަ ސާބިތު ކުރާނެ ހެކި ނުލިބޭތީ ރިޕޯޓް ކުރުމުން ލިބޭ އަނިޔާގ ގެ އިތުރުން އެކުއްޖާއާއި އާއިލާ އިތުރަށް ފަޟީޙަތް ވަނީ.\n5 . ކަންކުރިމީހާ އިތުރަށް ޕްރޮމޯޓްވެ އެފަދަ ކަންކަން ތަކުރާރު ކުރުމަށް ހިއްވަރު ލިބޭ .\n6 . މިއީ ދުނިޔަވީ ޙަޤީޤަތް.\n7 . ދެރަ ކަމަކީ މިފަދަ ކަންކަން ކުރާއިރު ބައްލަވަން މިރުޞާދު ގައި ޚާލިޤުވަންތަ ފަރާތެއް ވާކަން ނޭ ގޭތީ.\nޖެނުއަރީ 20, 2020 06:39\nގއ.ކަނޑުހުޅުދޫ) މީހުން މީގަކުރީގަ ކޮބާ؟ މިމީހުން ހަމަގަސްދުގަ އަޅާނުލަނީ!\nޖެނުއަރީ 20, 2020 06:54\nޖިނާއީ ކުށެއް ހިނގާކަން އެގިތިބެ އެކަން ކަމާބެހޭ ފަރާތްތަކަށް ނޭއްގުމަކީވެސް، ޤާނޫނީ ގޮތުން އެފަދަބައެއް ކުއްވެރިވާނެކަމެއް...އިހްމާލު ، ފަރުވާކުޑަކުރެނެވި އަމަލު، މިފަދަ އަމަލުތަކަކީވެސް ޖިނާއީ ތަޙުޤީޤު ކުރެވި ދަޢުވާކުރެވޭނެ އަމަލުތައް\nޖެނުއަރީ 26, 2020 00:06\nހަމަ އެކަނި ގާނޫނީ ގޮތަކުން އެއްނޫން. މީހަކު ގޯސްކޮށްކަމެއްވާހިނދު އެކަން އެނގި ހުރެ ހަނުުހުރުމަކީ ނުވަތަ ހައްޤު ބަސް ބުނަން ނުކެރުމަކީ، އެއީ ޤިޔާމަތުގެ އަލާމާތެއް. ހަަމަ ފާފަވެރިވާނެ އެމީހަކު. ޔާ ﷲ މިކަހަލަހުރިހާ އެއްމެންނެތި ފަނާ ކުރައްވާންދޭވެ. އާމީން\nޖެނުއަރީ 20, 2020 08:00\nޕޮލިސްޓޭޝަނެއްހުރެ އެތަނުން އެއްވެސް ވަރަކައް ތިކަންކަމާ އަޅާނުލުމަކީ ކަންބޮޑުވާންޖެހޭކަމެއް ރަށުތެރެ ބެލެހެއްޓުމުގެ ޒިންމާވެސް ޕޮލިހުންނައް އޮންނަންޖެހޭނެ ސްޓޭޝަން ހަދަނީ ވ ބޮފު މަގްސަދެއްގަ ކުއްކުރާމީހާ ކުއްކުރީމަ ތެޅިގަތުމައްވުރެ އެފުެުސަތު ނުދޭން ޕޮލިހުންވެސް އާންމުންވެސް މަސައްކަތް ކުރަންޖެހޭ މުޅިތަށުގެ ރައްޔިތުންނާއި ޕޮލިސް ތިކަމުގަ ގޯސް ހެދިކަން އެބައިނގޭ\nޖެނުއަރީ 20, 2020 08:32\nތިއީ ސިހުރުހަދާ ހަދާ ވާވެފަ ހުރިތަނެއްހެން ހީވަނީ.. ތި ބޭގަނޑު ތިޔަ އަމަލުތައއ ހިންގަނީ ޝައިތާނާގެ ކިބައިން އެހީ ލިބިގަތުމައް ކަމައް ގަބޫލުކުރެވޭ.\nޖެނުއަރީ 20, 2020 10:43\nޖެނުއަރީ 20, 2020 11:09\nވަރަށްވެސް ރަނގަޅު ލިޔުމެެއް. ތިކަމުގައި ވަރަށް ބޮޑެތި އޮޅުވާލުން ހުރިކަމަށް ފާހަގަ ވޭ. ކުއްޖާގެ މަންމަ ފަރާތު އާއިލާއިން ހާމަ ކުރާ ވާހަކަ ތަށް ޢެކަނި ހިއްސާ ކުރުމަށް ވުރެ، ދެފަރާތުގެ އާއިލާ އާއި، ރަށު މީހުންގެ ވަހަކަ ގެނެސްދިނުމުން ހަގީގަތް އެގިގެން ދާނެ. ވަގުތު ޓީމް އިން އަދިވެސް އިންވެސްޓިގޭޓް ކޮށްގެން ތިކަމުގެ ހަގީގަތް ހާމަ ކޮށްލަދީ.\nޖެނުއަރީ 20, 2020 11:17\nތި ލިޔުން ކިޔާލީމަ ހީވޭ ވަރަށް ބޮޑު ގޭމެއް ހެން. ބަޔަކު ދުއްވާލަން ކުރާމަސައްކަތެއްހެން. ޢަދި ތިކަމުގެ އިތުރު ތަފްސީލް ހޯދަންވީ.\nޑްކްޓަރިން ކުއްޖާ ފެނިފަ ރޮވުނޭ ބުނި އިރު، އެއްވެސް ހޮސްޕިޓަލަކުން ކުއްޖާގެ ހާލި ސީރިއަސް ކަމަށް ނުބުނޭ.2އަހަރު ނުވާ ކުއްޖަކަށް އެގޮތަށް ވާހަކަ ކިޔައިދެވޭނެ ކަމަށް ގަބޫލެއް ނުކުރެވޭ! ކުއްޖާގެ މަންމަ ގެ ބޮޑު އިހުމާލެއް އޮތްޢިރު އޭނައާއި ދެކޮޅަށް އެއްވެސް މީހަކު ވާހަކަ ނުދައްކާ!\nޢަހަންނަށް ބޮޑަށް ހީވަނީ ކާފަ ނުކުރާނެހެން އެކަހަލަ ކަމެއް. މުނިކާފަގެ ވާހަކަ އެއް ނޫން. ޙީވަނީ ދަރިފުޅު ހޯދަން ކުއްޖާގެ މަންމަ ފަރާތު އާއިލާ މީހުން ކުޅޭ އެއްޗެއްހެން.\nޖެނުއަރީ 20, 2020 11:54\nބޮޑު ހާދިސާ އެއް އަބަދުވެސް ހިނގާތަނުން ރަށުގެ ރައްޔިތުންނަށް ވެސް މިކަހަލަ ކަމެއްގެ ތަފްސީލް މިހާމަ ކުރެވެނީ! މިކަން މިހެން ވެގެން ނުވާނެ. ތިމާގެ ދަރިން ނުވަތަ ދަރިއަކަށް މާދަމާ ވާނެގޮތެއްބުނާކަށް ނޭނގޭނެ! ކުޑަކުދިން، ޔަތީމް ކުދީން، ބޮޑެތި އަންހެނުން ރފ އަށް މެޓަޔަށް ހެއްލޭކަން އެނގި އެކަން އެ ބުނާ ކާފަ ފަރާތުން މަންފާ ހޯދާއިރު ރަށުން އެކަމަށް ހަށްލުނުހޯދީ ކީއްވެ؟ ރަށުން ނުވާއިރު ކައިރި ވެރިކަންކުރާ ރަށުގެ ސަމާލުކަމަށް ނުގެނައީ ކީއްވެ؟ ޖެންޑާ / ޕޮލިސް އިހުމާލް ވީ ކީއްވެ؟ ރަށު ކައުންސިލް ހަމަ ހިމޭނުން ތިބީ ކީއްވެ؟\nޖެނުއަރީ 20, 2020 12:57\nއިހުމާލުވި އެންމެން ރަޖަމް ކުރަން ފެންނަނީ.\nޖެނުއަރީ 20, 2020 13:28\nމަސްތު ނުވާއިރުވެސް ތިޔަ ކަންތައް ރާއްޖޭގައި އޮތީ ފެތުރިފައި. ރަންނަމާރި އެރީއްސުރެން ކުޑަކުދިންނާ ނުބެހޭ އިރެއް ނާދޭ. ކޮންމެހެން މަސްތުރައެކޭ ކިޔާނެ ކަމެއް ނެތް.\nޖެނުއަރީ 20, 2020 16:57\nމަންޒަރުތައް ފެންނަމުން ދިޔައީ ވަނީ މިކިނެއްކަންވެސް އެންމެނައްވެސް އިނގޭ ވާނުވާނޭންގި ހުރީމަ ބޮލައް ފަސޭހައެއެއްނު\nމަގޭދަރިއެއްނޫ! މަށައް ކޮންކަމެއް މީ މިމީހުންގެ\nވިސްނުމަކީ! ތުއްތު ކުއްޖެއް ދިރިހުއްޓަސް އެ މައުސޫމް ފުރާނަ ދުނިޔެއާ ދޭތެރޭ ދެކެމުން އާާތގޮށް ބަދަލުވީ! މާތް ރަސްކަލާކޮ އަޅަމެންގެ ލޯތައްހުޅުވާދެއްވާާންދޭން!އިންސާނިޔަތުކަން އަޅަމެންގެ ހިތްތަކުގާ ލައްވާންދޭ! ނުބައި ފަާހިޝއަމަލުތަކައް ދުރުކޮއްދިނުމައް ބަސްބުނުމެގެ ހިއްވަރު އަޅަމެންނައް ދެއްވާންދޭ! ފާހިޝްއަމަލުތަކުގެ ޝިކާރަތަކުން އަޅަމެންނާއި އަޅަމެންގެ ދަރިން ސަލާމައްކުރައްވާންދޭ! އެކުޑަ ތުއްތު ކުއްޖަާ ޔައް ހިއްވަރު ދެއްވާދޭ..\nޖެނުއަރީ 21, 2020 09:45\nތިގެ ދައުލަތަށް ނަގާބަލަ!!


Story - Bunedheysheyruhemey\n(22 މާރިޗު 2018 އާ ގުޅޭ) -- މީހެއްގެ ހިލަމެއްވީހެން ހީވެ ނިމްރާ ބޯ ހިއްލާލީ ކުޑަކުޑަކޮށް ލޯ ހުޅުވާލަމުންނެވެ. ކޮޓަރިތެރޭ ހުރި އަރްސަލްއާއި އޭނާގެ ނުރުހުންތެރިކަން އެކުލެވިފައިވި ބަލާލުން ފެނުމުން ސިހިފައި ފުންމައިގެން ގޮސް ފަހަތަށް ޖެހެވުނެވެ.\n"ތެދުވޭ!" ހައިރާންކަމާއި ކަންބޮޑުވުމުން އެކުލެވިފައިވި ބެލުމަކުން ނިމްރާ ބަލަން އިނުމުން އަރްސަލް ބުނެލިއެވެ. އެހިނދު ބަހެއް ނުބުނެ އަމުރަށް ކިޔަމަންވާ މީހަކު ފަދައިން ނިމްރާ ތެދުވިއެވެ. އެނދުގެ އަރިމަތީ ކަބަޑާ ކައިރިވާ ގޮތަށް އޭނާ ހުއްޓިލައިގެން ހުރީ ސީދާ އަރްސަލްއާ ކުރިމަތިވާނޭ ހެނެވެ. ދެއަތް ކުރިމައްޗަށް ގެނެސް ވައަތްތިލައިން ކަނާތުގެ ކުޑަހުޅުގައި ހިފަހައްޓާލައިގެން އިސްޖެހިފައެވެ.\n"އާދޭ އަހަންނާއެކު" އަރްސަލް ބުނެލިއެވެ. އަދި ނިމްރާގެ ކޮޓަރިން ނުކުންނަން ހިނގައިގަތެވެ. އޭނާގެ ފަހަތުން ނިމްރާ ހިނގައިގަތްކަން އަރްސަލް ދެނަހުއްޓެވެ.\nބަދިގެ ފަރާތަށް އައުމާއެކު އަރްސަލް ހުއްޓިލީ އައިސް އަލަމާރި ކުރިމަތީއެވެ. އެ ހުޅުވާލުމަށްފަހު އެތެރޭގައި ހުރި އެއްޗިއްސަށް ނަޒަރު ހިންގާލިއެވެ. ރޭގައި ކައި ބާކީވެފައި ހުރި ބައި ކޮންޓެއިނާއަކަށް އަޅާ ބަންދުކޮއްފައި ހުއްޓެވެ. އެތަކެތި ނަގައި ކާމޭޒު މަތީ ބެހެއްޓުމަށްފަހު ފެންފުޅިއެއް ވެސް ނަގައި ކާމޭޒު މަތީ ބެހެއްޓިއެވެ. އައިސް އަލަމާރީގެ ދޮރުފަތް ލައްޕާލާ ނިމްރާއަށް ބަލާލިއެވެ.\n"ހޫނުކޮއްގެން ކާން ފަށާ" އަރްސަލް ބުނެލިއެވެ.\nއިސްއުފުލާ އަރްސަލްއަށް ނިމްރާ ބަލާލިއެވެ. ސިޓިންރޫމަށް ވެރިވެފައި އޮތް އަނދިރިކަމުގައި އަރްސަލް ފަރިތަކަމާއެކު އުޅުނަސް ނިމްރާއަށް އެކަން ފަސޭހައެއްނުވިއެވެ. ކެބިނެޓްތަކުގެ ހިޔަނިން އަރްސަލްގެ މޫނު ރީތިކޮށް ނުފެނުނު ނަމަވެސް އެ ދެ ލޮލުގައި އާދަޔާ ޚިލާފު ވިދުމެއްވާތީ ނިމްރާއަށް ފެނުނެވެ. އެހެންނަމަވެސް ސިކުނޑިއަށް އަދިވެސް ނަގައިގަންނަން އުނދަގޫވެގެން އުޅެނީ އަރްސަލްގެ ޢަމަލްތަކުގައިވާ ހަރުކަށިކަމެވެ. އަރްސަލްގެ އުސޫލުތަކަށް ބޯލަނބަން އޭނާ މަސައްކަތް ކުރާއިރު އެކަން ބަލައިގަންނަން އަރްސަލް ބޭނުމެއްނުވެއެވެ.\n"މައިކްރޮވޭވްއިން ހޫނު ކުރަން އެނގޭތަ؟" ނިމްރާ ހުންނަން ފެށުމުން އަރްސަލް އަހާލިއެވެ. އޭނާގެ އަޑުގައި ކުރިން ހުރި ހަރުކަށިކަމަށް ބަދަލެއް އައިހެން ނިމްރާއަށް ހީވިއެވެ. ޖަވާބަކަށް ބޯޖަހާލަމުން ނިމްރާ ކާމޭޒުމަތީ ހުރި ތަށިތައް ނެގިއެވެ.\n"ތި ކޮންޓެއިނާތައް ސޭފްވާނޭ ލިޔަސް... ތީގައި ހުރީ އެކަކަށް ކެވޭނޭ ވަރަށް" ނިމްރާ ތަށިތައް ލާފައި ހުރި ކެބިނެޓް ހުޅުވަން އުޅުމުން އަރްސަލް ބުނެލިއެވެ. އަދި މޭޒު ދޮށުން ގޮނޑިއެއް ދަމާލާ އަރްސަލް އިށީނެވެ. ނިމްރާ ކެބިނެޓް ލައްޕާލާފައި އައިސް ކާއެއްޗެހި އަޅާފައި ހުރި ތަށި ނަގާ މައިކްރޮވޭވްއަށް ލިއެވެ. އޭނާގެ ދިރިއުޅުމުގައި އެންމެ ގިނައިން ބޭނުންކުރެވުނު އެއްޗަކީ އެއީއެވެ. އެހެންވެ އެ ބޭނުންކުރާނޭ ގޮތް މީހަކު ބުނެދޭކަށް އޭނާއަކަށް ނުޖެހޭނެއެވެ. މައިކްރޮވޭވް ޖައްސާފައި އެނބުރިލިއިރު މޭޒު ދޮށުގައި ކަޅު ހިޔަންޏެއްހެން އިން އަރްސަލް ފެނުމުން ނިމްރާގެ މެޔަށް ފިނިވެގެން ދިޔައެވެ. އެތަނުގައި އަރްސަލް އިންކަން ނޭނގޭނަމަ ނިމްރާއަށް ބިރުން ހަޅޭލަވައިގަނެވުނީހެވެ.\nނިމްރާގެ ހަރަކާތްތަކުގައި ހުރި ޖެހިލުންވުން އަނދިރީގެ ތެރެއިން ވެސް އަރްސަލް ދެނެގަތެވެ. އެ އަނދިރިކަމަށް ލޯ ހޭނިފައިވުމުން އޭނާގެ ލޯ ހުރިހާ ވަގުތަކު ހުއްޓިފައި ހުރީ ނިމްރާއަށެވެ. ވެރިވެފައި އޮތް އަނދިރިކަމާއި އެ ހަމަހިމޭންކަން އޭނާއަށް ކަމުދިޔައެވެ. ހިލައިގެ ބުދެއްހެން ހަށިގަނޑު ތެދުކޮއްގެން މޭޒުމަތީ އެއްއަތް ބާއްވާލައިގެން އަރްސަލް އިނދެފައި ކަރުކެހިލިއެވެ.\n"ޖޫސްތަށްޓެއް ގެނެސްދީބަލަ" ނިމްރާގެ ސަމާލުކަން ލިބިއްޖެހެން ހީވުމުން އަރްސަލް ބުނެލިއެވެ. އެ އެދުން ފުރިހަމަ ކުރުމަށް ނިމްރާ އަވަސްވެލިއެވެ.\nކާއެއްޗެހި ހޫނުކޮއްގެން އައިސް މޭޒު ދޮށުގައި ނިމްރާ އިށީނެވެ. އަވަސްއަވަހަށް އޭނާ ކާންފެށިއެވެ. ނުފެނުނު ކަމުގައި ވިޔަސް އަރްސަލްގެ ނަޒަރު ހުރީ އޭނާއަށް ހުއްޓިފައިކަން ނިމްރާއަށް އިހުސާސް ކުރެވެއެވެ. އެ ބެލުމުގެ ސަބަބުން ނޭނގޭ އުނދަގުލެއް ނިމްރާއަށް ކުރެވެއެވެ. ބެލްކަނީގެ ދޮރުން އެތެރެއަށް އެޅިފައިވާ އަލިކަން ވެސް ބަދިގެއާ ހަމައަކަށް ނުފޯރައެވެ. އަރްސަލް ގަސްދުގައި އަނދިރިކަމުގެ ތެރޭގައި ފޮރުވިގެން އިންނަން ބޭނުންވަނީ ކަމުގައި ނިމްރާ ނިންމިއެވެ. އެހެންވިޔަސް ނިމްރާގެ އަވަސްވަމުންދިޔަ ހިތް ހަމަޖެހޭނީ އަރްސަލްގެ ކުރިމަތިން ދުރަށް ދެވުނީމާކަން އެނގޭތީ އޭނާ ބެލީ އަވަހަށް ކައި ނިންމާލެވޭތޯއެވެ. އަރްސަލް އިރުއިރުކޮޅާ ޖޫސްތަށި ނަގާ އެއިން އެތިފޮދެއް ބޯލާފައި މޭޒުމަތީ ތަށި ބަހައްޓާލައެވެ. އެއްވެސް އެއްޗެއް ނުބުނެއެވެ.\n"އަހަރެން ހެނދުނު ދުވަން ގޮސްފައި އައީމަ ކޮޓަރިއަށް އަންނާތި" ނިމްރާ ކައި ނިންމާފައި ތަށިތައް ދޮވެ ނިންމާލުމުން އަރްސަލް ބުނެލިއެވެ.\n"އަނގައިން ޖަވާބު ދީބަލަ" ނިމްރާ ބޯޖަހާލުމުން އަރްސަލް ބުނެލިއެވެ. އެހެންނަމަވެސް އެ އަޑުގައި ހަރުކަށިކަމެއްނެތެވެ.\n"ލައް.. ލައްބަ" ނިމްރާގެ އަޑު އައީ ކުރެހިގެންނެވެ. ރޯގާގެ އަސަރު އޭނާއަށް ކޮއްފައި ހުރި ކަހަލައެވެ.\n"ދެން ދޭ" އަރްސަލް ބުނެލިއެވެ. ޖަވާބެއް ނުދީ ނިމްރާ އެތެރެއަށް ގޮސް ގެއްލުނީއެވެ. އަރްސަލް މޭޒު ދޮށުގައި އިރުކޮޅު އިންގޮތަށް އިނީއެވެ. ހަށިފުރާ ނޭވާއެއް ލުމަށްފަހު ބިއްލޫރިތަށި ނަގައި އެންމެ ފަހު ޖޫސްފޮދު ބޯލާފައި ތަށި ގެނެސް ސިންކަށް ލިއެވެ. އަދި އޭނާ ވެސް އައިސް ވަނީ ކޮޓަރިއަށެވެ.\nފަތިހު ފަތިސް ނަމާދަށް ދާން ރާދިން ނުކުތް އިރު ގޭތެރެ އޮތީ ހިމޭންކަމުގެ ތެރޭގައެވެ. އަރްސަލްގެ ކޮޓަރިއަށް ވަދެ އޭނާއަށް ދެފަހަރަކު ގޮވާ ވެސް ލިއެވެ. އަރްސަލް ނުހޭލާނޭކަން އެނގުމުން ރާދިން މިސްކިތަށް ދިއުމަށް ނުކުތީއެވެ. އޭރު ރޭ ދަންވަރުން ފެށިގެން ނިމްރާ އޮތީ ނިންޖަކަށްވާ ކަހަލަ ނިންޖެއް ނުނިދިފައެވެ. ކުޑަކޮށް ނިދިލާއިރަށް އޭނާއަށް ހޭލެވެނީއެވެ. އަދި އަވަހަށް ފޯނުން ގަޑި ބަލާލެވެއެވެ. އަރްސަލް ތެދުވާ އިރަށް ހޭނުލެވި ދާނޭތީ އެކަމާ އޭނާ ހާސްވެފައި ހުރި ވަރުން ރަނގަޅަށް ނުނިދުނީއެވެ. ހިސާބެއްގެ ވަރުބަލިކަމެއް ހުއްޓެއްކަމަކު އެހާ ފަތިހާ ފެންވަރާލުމުން މީހާ ތާޒާވިއެވެ. ނޫކުލައިގެ ގަމީހަކާއި ކަޅުކުލައިގެ ދޫކޮށްހުރި ޖީންސް ލުމަށްފަހު ލޯގަނޑު ކުރިމަތީ ހުއްޓިލާ ނިމްރާގެ އިސްތަށިގަނޑު އަތުން ރީތިކޮއްލިއެވެ. އެއްފަރާތަށް ވާގޮތަށް އަތްފުނާ އަޅަމުން ކޮޓަރިން އޭނާ ނުކުތެވެ.\nބެލްކަނީގައި ނިމްރާ މަޑުކޮއްލައިގެން ހުއްޓާ އެޕާޓްމެންޓުގެ މައިދޮރު ހުޅުވާލާފައި ރާދިން ވަނެވެ. ބެލްކަނީގެ ބިއްލޫރި ދޮރު ކެހިފައި ހުރިތަން ފެނި އޭނާ ގޮވާލީ އަރްސަލްއަށެވެ. ނަމަވެސް ބެލްކަނީގައި ހުރެފައި ގޭތެރެއަށް ވަން ނިމްރާ ފެނުމުން ނިކަން އަވަހަށް ހިނިތުންވުމެއް ބަދަލުކޮއްލިއެވެ.\n"ގުޑް މޯނިންގ ޑާލިންގ" ރާދިންގެ ސަމާސާ ގޮތުގައި ބުނެލިއެވެ.\n"ކޮފީ ހަދައިދެން" ނިމްރާ އަހާލިއެވެ. އެއާއެކު ރާދިން ވަރަށް އަވަހަށް ބޯޖަހާލިއެވެ.\nކޮފީ ޖޯޑު ހިފައިގެން ނިމްރާ އައިސް ސޯފާގައި އިން ރާދިންއަށް ދިއްކޮށްލިއެވެ. އެއާއެކު އޭނާ އެދުނީ އަދި އިތުރު ކޮފީތަށްޓެއް ހެދުމަށެވެ. ނިމްރާ ދެވަނަ ކޮފީ ތަށްޓެއް ހިފައިގެން އައުމާއެކު ރާދިން ސޯފާގައި އޭނާގެ ކައިރީ އަތުން ޖަހާލިއެވެ.\n"އިޓްސް ފޯ ޔޫ ޑާލިންގ... އާދޭ ދެ މީހުން ކޮފީ ބޯން" ރާދިން ބުނެލިއެވެ. ޔަގީންނުވެފައި ހުރެ ވެސް ނިމްރާ އައިސް ސޯފާގައި އިށީނެވެ. ހޫނު ކޮފީތަށިން އެތި ފޮދެއް ބޯލުމާއެކު ކޮފީގެ ރަހަ އަރުތެރެއިން މުޅި ހަށިގަނޑަށް ވެރިވެގެންދިޔަ ކަހަލައެވެ. ސިކުނޑި އިތުރަށް ހޭލައްވާލި ކަހަލައެވެ. ހިތްހަމަޖެހުމާއެކު ހިނިތުންވެލަން ނިމްރާގެ ޟަމީރު މަޖުބޫރުކުރި ކަހަލައެވެ.\n"މީރު ދޯ" ރާދިން އަހާލިއެވެ. އެހިނދު ބޭއިޚްތިޔާރުގައި ނިމްރާއަށް ހިނިތުންވުމަކާއެކު ބޯޖަހަލާލެވުނެވެ.\nކޮޓަރިން ނުކުމެގެން އައި އަރްސަލް ފެނުމާއެކު ނިމްރާއަށް އައި ބަދަލު ރާދިންއަށް ފެނުނެވެ. އަރްސަލްއަށް ހައިރާންކަމެއް ލިބުނުހެން ހީވިޔަސް އެ އަސަރު އޭނާ ނިކަން އަވަހަށް ފޮރުވާލައިފިއެވެ. އެއާއެކު ދެން އޭނާ ނިމްރާއަށް ބަލާލީ އިންޒާރުން ފުރިގެންވީ ފަދަ ބެލުމަކުންނެވެ. އަވަސް އަވަހަށް ނިމްރާ ތެދުވިއެވެ.\n"ކޮފީ ގެނޭ" އަރްސަލްގެ އަމުރުވެރި ގޮތުގައި އިއްވާލިއެވެ. އެ މަންޒަރު ބަލަން އިން ރާދިން ދެފަރާތަށް ބޯހޫރާލިއެވެ.\nއަރްސަލްއާއި ރާދިން އޮފީހަށް ދަންދެން ނިމްރާ އުޅުނީ އެއްކަމެއް ކޮއްލާފައި އަނެއްކަމެއް ކޮއްލާފައެވެ. އަރްސަލްގެ ދާވެފައި ހުރި އެއްޗެހި ވެސް އޭނާ ދޮންނަން މެޝިނަށް އެޅިއެވެ. އޭނާއާ ހަވާލުވެފައި އޮތް ހުރިހާ ޒިންމާއެއް އެންމެ ރަނގަޅަށް އަދާ ކުރެވޭތޯ ނިމްރާ މަސައްކަތްކުރިއެވެ.\nފާއިތުވެގެން ދިޔަ ހަފްތާއެއްހާ ދުވަހު ރާދިންއަށް ފާހަގަކުރެވުނީ އަރްސަލް ހުރެއްޖެނަމަ ނިމްރާ އެއްފަހަރު ވެސް ހިނިތުންނުވާ ކަމެކެވެ. އެ އަންހެންކުއްޖާ އަރްސަލްދެކެ ބިރުގަންނަނީކަމެއް ނޫނީ އަރްސަލްއަށް ކިޔަމަންވަނީކަމެއް ނޭނގެއެވެ. ނިމްރާގެ ކެއްކުމުގެ ހުނަރު މަޑުމަޑުން ރަނގަޅުވަމުންދާއިރު އެކަމާ ރާދިން ހިތްވަރުގެ ބަހެއް ބުންޏަސް އުފާވެރިކަމެއް ނިމްރާގެ މޫނުން ނުފެނެއެވެ. އަރްސަލް ކޮންމެ ފަހަރަކު ހީވަނީ އެ ކުއްޖާ ކާލަން ތައްޔާރުވެގެން ހުންނަ ހެނެވެ. ނޫނީ އެ އަންހެންކުއްޖާގެ އަތުން ގޯހެއް ހެދޭނޭ އިރެއްގެ އިންތިޒާރުގައި ހުންނަ މީހަކު ފަދައެވެ. އެ ހުރިހާ ކަމެއްގެ ތެރެއިން ވެސް ރާދިން އެންމެ އަޖައިބުވީ ނިމްރާއާ ގާތްވެލަން ރާދިން އުޅެފިނަމަ އަރްސަލް ކަޅި އަޅާލާ ގޮތެވެ. ރާދިންއަށް އެކަންވީ މަޖަލަކަށެވެ. އެހެންވެ ޖެއްސުމަށް ވެސް ނިމްރާއާ ވާހަކަދައްކަނީ ނިކަން ގާތްކޮށެވެ.\n"ލަވް!... އާދެބަލަ... މިރޭ އަރްސަލްގެ ގާލްފްރެންޑް އަންނާނެ... ޔޫ އާ މައި ލަކީ ޗާމް... އެނގޭތަ؟ ވަރަށް ބޮޑު ޑީލްއެއް އެއްކޮށް ފައިނަލްކޮއް ނިންމާލެވުނީ. އެންޑް ޔޫ ނޯ ވަޓް... އެކަމުގެ ސެލެބްރޭޝަން މިރޭ އޮތީ" ސޯފާގައި އިން އަރްސަލްއަށް ވައްކަޅިން ބަލާލަމުން ރާދިން ބުނެލިއެވެ. އޭނާގެ ވާހަކަ ނުނިމެނީސް އަރްސަލް ގޮވާލި އަޑު އިވުނެވެ. ލާނެތް ގޮތަކަށް ސިއްރު ހުނުމަކުން ރާދިން ހީލިއެވެ.\n"ލަވް!... މިރޭ އަހަރެންގެ ޑޭޓަށް ވާންވީނު... އަރްސަލް ހުންނާނީ އޭނާގެ ގާލްފްރެންޑް ގޮވައިގެން. އަހަރެމެން ވެސް އެކަނިވެގެން ނުވާނެއެއްނު ދޯ" ރާދިން މިހެން ބުނެ ނިމްރާގެ އަތުގައި ހިފާ ދަމާލިއެވެ. އެއާއެކު ސޯފާގައި އިން އަރްސަލް ފުންމައިގެން ތެދުވިއެވެ.\n"ދެޓްސް އިނަފް ރާދު" އަރްސަލް އައިސް ރާދިންގެ އަތުގެ ތެރެއިން ނިމްރާގެ އަތް ވަކިކޮއްލަމުން ނިމްރާގެ އުނަގަނޑުގައި ހިފާ ރާދިންއާ ދުރަށް ނިމްރާ ޖައްސާލިއެވެ.\n"ކޮބާތަ އަރްސަލްގެ މައްސަލައަކީ... ދޯ ލަވް... ޑޯންޓް މައިންޑް ދި ޑެވިލް... ކަމް ހިއާ ޑާލިންގ" އަރްސަލް ދުރަށް ޖައްސާލަމުން ރާދިން ނިކަން ފުޅާ ހިނިތުންވުމަކާއެކު ނިމްރާގެ އަތުގައި ހިފާލައި ގާތަށް ދަމާލިއެވެ. ވާނުވާ ނޭނގިފައި ހުރި މީހަކު ފަދައިން ދެ ޒުވާނުންގެ މެދުގައި ނިމްރާ ހުރީއެވެ. ރާދިންގެ ގާތަށް ނިމްރާ ނުގެންދެވެނީސް ކުއްލިއަކަށް އަރްސަލްގެ ވައަތް ނިމްރާގެ ފުރަގަހުން އުނަގަނޑުގައި ވަށާލުމާއެކު ކުއްލިއެއް ޖެހިއެވެ. އެހިނދު އޭނާ އައިސް ޖެހުނީ އަރްސަލްގެ މޭގައެވެ. އުނަގަނޑާ ދިމާލުން އަރްސަލްގެ އިނގިލިތައް ބާރުކޮއްލުމާއެކު ނިމްރާއަށް ހިންދިރުވާލެވުނެވެ. އަދި އިސްއުފުލާ އަރްސަލްއަށް ބަލާލެވުނެވެ.\n"އައި ސެޑް އިނަފް... ޑޯންޓް ޓަޗް ހާ" އަރްސަލްގެ އަޑުގައިވި އިންޒާރު މިފަހަރު ރާދިންއަށް އެއްޗެއް ވިސްނައިދިނެވެ. އޭރު އަރްސަލްގެ މެޔާލާ ފިތިފައި ހުރި ނިމްރާ ހުރީ ނޭވާލާން ވެސް ހަނދާންނެތިފައި ހުރި ހެނެވެ.\n"އަހަރެންގެ... ގާލްފްރެންޑެއް ނުހުންނާނެ" އަރްސަލްގެ ނަޒަރު މަޑުމަޑުން އައިސް ހުއްޓުނީ ނިމްރާގެ މޫނަށެވެ. ކަންބޮޑުވުން އެކުލެވިފައިވި ދެ ލޯ ބޮޑުކޮއްލިފައި ހުރިއިރު އެ ދެ ލޮލުގައިވާ ގަދަ ޗޮކުލެޓުކުލައިގެ ކަޅި ހުރީ އަރްސަލްއަށް ހުއްޓިފައި ހުރި ގޮތަށެވެ. މަޑުމަޑުން އަރްސަލްގެ މޭގައި އެއްއަތް ޖައްސާލާ ދުރަށް ޖައްސަން ނިމްރާ އުޅުނެވެ. އެހިނދު ހުރެވުނު ގޮތް އަރްސަލްއަށް ވެސް ވިސްނުނީ ދެނެވެ.\n"ދޭ މިތަނުން" ނިމްރާގެ ކޮނޑުގައި ހިފައި ދުރުކޮއްލުމާއެކު ނުރުހުން އެކުލެވިފައިވި ގޮތަކަށް އަރްސަލް އަމުރު ކުރިއެވެ. ހަލުވިކޮށް އެތެރެއަށް ނިމްރާ ދިޔައެވެ.\n"ޔޫ ޑެވިލް... ޑާލިންގ ވެއިޓް" ރާދިން ގޮވާލިއެވެ. ނަމަވެސް ރާދިން ހުއްޓުނީ އޭނާގެ މޭގައި އަރްސަލްގެ އަތްތިލަ އައިސް ޖެހުމުންނެވެ. އެއްމިޔަކަނުން ހިނިތުންވެލުމާއެކު ރާދިން އޭނާގެ ދެއަތްތިލަ މައްޗަށް އުފުލާލިއެވެ.\n"ކީފާ އައީމަ ފާޑުފާޑުގެ ވާހަކަ ދައްކާނީއެއްނޫން. އަހަރެން ބޭނުމެއްނޫން ބޮލުގަ ރިހުމެއް އުފެދޭކަށް" އަރްސަލް ބުނެލީ ކިތަންމެ އާދައިގެ ގޮތަކަށް ވިޔަސް އޭނާގެ އަޑުގައި އިންޒާރުދޭ ފަދަ ގޮތެއް ހުއްޓެވެ.\n"ކީފާ... އޭނާ ހުއްޓާ އަހަރެން އެއްޗެއް ބުނާކަށް ނުޖެހޭނެ ދޯ" މާނަފުން ގޮތަކަށް ރާދިން ބުނެލިއެވެ. އަރްސަލް ދެފަރާތަށް ބޯހޫރުވާލަމުން ސިޓިންރޫމުން ނުކުމެވެން ހުރި ބެލްކަންޏާ ދިމާއަށް ހިނގައިގަތެވެ. އެވަގުތު ރާދިން އެތެރެއަށް ދާން އުޅުމުން އޭނާގެ ޓީޝާޓުގައި ފުރަގަހުން އަރްސަލް ހިފިއެވެ.\n"އެތެރެއަށް ދާނެކަމެއްނެތް... އާދޭ އަހަންނާއެކު" އަރްސަލް މިހެން ބުނުމާއެކު ރާދިން ނިކަން ބާރަށް ހޭންފެށިއެވެ. އޭނާގެ ޓީޝާޓުގައި ހިފާ ދަމާލަމުން އަރްސަލްއާއެކު ރާދިން ގެންދިޔައެވެ.\n"އަހަރެންގެ އަމިއްލަ ދިރިއުޅުމުގެ ތަފްސީލު އެކަކަށް ވެސް ދޭކަށް ނުޖެހޭނެ... ޝިޓް... އޭނާ ގާތުގައި އެހެން ބުނެވުނީމަ ހީކުރާނީ ކީކޭ، ހުރިހާ ވެސް ކަމަކީ ރާދުގެ ކަންތައް... ރާދު ޖެހޭތަ ފްލާޓްކުރަން އަހަރެންގެ ސްކާލެޓް... ވަޓް!... އަހަރެން ކީކޭ މި ކިޔަނީ... އައި ހޭޓް ހާ... ހޭޓް ހާ... ޖަސްޓް ހޭޓް ހާ" އަރްސަލް އަމިއްލަ ނަފްސާ ވާހަކަދެއްކިއެވެ. އޭނާއަށްވާ ގޮތެއް ޚުދު އޭނާއަށް ވެސް ނޭނގޭ ކަހަލައެވެ. ރުޅި އައިސްގެން ނިމްރާއަށް ގޮތެއް ހަދަން އަރްސަލްގެ ހިތަށް ކިތަންމެ ފަހަރަކު އަރައެވެ. ހަމައެއާއެކު އެ އަންހެންކުއްޖާއަށް ކަމެއް ވެދާނޭތީ ވެސް އޭނާއަށް ބައެއްފަހަރު ވިސްނެއެވެ.\nއިރު އޮއްސި އަނދިރިވަމުންދިޔަ އުދަރެހަށް ބަލަން ބެލްކަނީގެ ވަށައިގެންވި ހޮޅީގައި އަތްއަޅުވާލައިގެން އަރްސަލް ހުއްޓެވެ. އަރްސަލްގެ މޫނުމަތިން ފެންނަމުންދިޔަ އަސަރުތައް ރާދިން ބަލަމުންދިޔައެވެ. އޭނާގެ ސަމާލުކަން އަތުލީ ފޯނަށް އައި މެސެޖެއެވެ.\n"އަރްސަލް!... ބައްޕަ..." ހާސްވެފައި ހުރި ރާދިންގެ ވާހަކަ ހުއްޓުވީ އަރްސަލްއެވެ.\n"އެމީހާގެ ވާހަކަ އަޑުއަހާކަށް ބޭނުމެއްނޫން" އަރްސަލް ބުނެލިއެވެ. އަދި އެތެރެއަށް ވަންނަން އައެވެ. ރާދިން ފޯނުން މީހަކަށް ޑައަލް ކުރިއެވެ.\n"މުއްތުބެ!... ކޮންއިރަކު ބައްޕަ ވެއްޓުނީ؟... އަޅުގަނޑު... މިދަނީ... ހަމަ މިހާރު މިދަނީ" ހާސްވެ ކަންބޮޑުވެފައި ހުރެ ރާދިން ފޯނުން މުއްޠަލިބު ގާތުގައި ބުނެލިއެވެ. އަދި ހަލުވިކޮށް އެތެރެއަށް އައިސް ވަނެވެ.\n"އަރްސަލް... ޔޫ ހޭވް ޓު ގޯ... އަހަންނާއެކު ހިނގާ ދާން... ބައްޕަ ވެއްޓިގެންނޭ އުޅެނީ. ޕްލީޒް އަރްސަލް" ރާދިން އައިސް އަރްސަލްގެ ކޮޓަރިއަށް ވަދެ އެނދުގައި އިން އަރްސަލްގެ ގާތުން އާދޭސް ކުރިއެވެ.\n"އެ މީހާއަކީ އަހަރެންގެ ބައްޕައެއްނޫން... ރާދުއަށް އެއީ ބައްޕައަކަށް ވިޔަސް އަހަރެން ދުވަހަކުވެސް އެ މީހާއަށް ބައްޕައެއް ނުކިޔާނަން. އެ މީހާގެ ގާތަށް ރާދު ދާން ބޭނުމިއްޔާ ދާންވީ... އަހަރެން ދުވަހަކުވެސް މަނައެއް ނުކުރަމެއްނު" އަރްސަލްގެ ވާހަކަތަކުން ރާދިންގެ ހިތަށް އަސަރުކުރިއެވެ.\n"ބައްޕައަކީ ގޯސް މީހެއްނޫން... އަހަރެން... އަހަރެން ވަރަށް ދެރަވޭ ބައްޕައާއި އަރްސަލް ދުރުގައި އުޅޭތީ. އެކަކު އަނެކަކަށް މަޢާފު ކުރާނޭ ފުރުޞަތެއް ނުލިބި އަރްސަލްއާއި ބައްޕަ މި ދުނިޔެއިން ވަކިވެގެން ހިނގައިދާނޭތީ އަހަރެން ދެރަވޭ. އަރްސަލް ވާހަކަ ނުދެއްކިޔަސް އެންމެ ރަނގަޅު. އެކަމަކު އަހަންނާއެކު ހިނގާ. ދުރުގައި ހުރެލިޔަސް ބައްޕައަށް ފުދޭނެ... ޕްލީޒް... މީ ދެކޮޅު ހަދަންވީ ވަގުތެއްނޫން" ރާދިންއަށް ދެއަތް ޖޯޑުކޮއްލެވުނެވެ. އޭނާ ހުރީ ބިލާލުގެ ހާލާ މެދު އިންތިހާއަށް ކަންބޮޑުވެފައެވެ.\n"ނުދާނަން" އަރްސަލް ގޮތްދޫނުކޮށް ބުނެލިއެވެ. އެކަމުގެ ސަބަބުން ރާދިންގެ މޫނުމަތިން ރުޅިވެރިކަން ފާޅުވިއެވެ. ނަމަވެސް އޭނާ އަނގަޔަކުން ނުބުންޏެވެ. ދަތްކުނޑިވިކާލުމާއެކު ހަރުކޮށް ހިނގާފައި އެ ކޮޓަރިން ނުކުމެ ބާރަށް ދޮރު ޖެހިއެވެ.\n"އަރްސަލްއަށް ބައްޕަގެ ހަޤީޤަތް އެނގޭ ދުވަހު ކަރުނައަޅާނޭކަން އަހަންނަށް ޔަގީން... ކޮންމެ ބިޑެއްގައި ބައްޕަ ބައިވެރިވިޔަސް އަރްސަލްއަށް ދޫކޮއްލަނީ... ކޮންމެހެން އަރްސަލްގެ ހުށަހެޅުން މޮޅުވެގެންނެއްނޫން... އަރްސަލްއަށް ނޭނގުނަސް އަހަރެމެންގެ ވިޔަފާރީގައި ބައްޕަގެ ޚިއްޞާ ވަރަށް ބޮޑު. ހުރިހާ ކަމެއް ބައްޕަ އެ ކުރަނީ ފަރުދާގެ ފުރަގަހުގައި ހުރެ. އަހަންނަށް އެނގޭ އެހާ ފަސޭހައިން ހުރިހާކަމެއް އަހަރެމެންނަށް ހަމަޖެހުން އެ ދަނީ ބައްޕަގެ އަތެއް ކޮންމެ ކަމެއްގައިވާތީކަން. އަރްސަލްއަށް ވިސްނޭނެނަމަ... ބައްޕަ ވެސް ހުރިހާ ވާހަކައެއް ކިޔައިދޭނަމަ" ކާރު ދުއްވަމުންދިޔަ ރާދިން އަމިއްލަ ނަފްސާ ވާހަކަދެއްކިއެވެ.\nކާރު ޕާކުކުރުމަށްފަހު ހަލުވިކޮށް އައިސް ހ.ޕްރިމްރޯޒް ގޭޓުން އެތެރެއަށް ރާދިން ވަނެވެ. ޕޯޓިކޯގެ ހަރަތްތަކުން ދުވެފައި އަރައިގެން އައިސް ބޮޑުކޮޓަރިއަށް އޭނާ ވަނެވެ. ތަނުގައިވަނީ ހަމަހިމޭންކަމެވެ. މަޑުކުރުމެއްނެތި އެއްފަރާތުގައި ފެންނަން ހުރި ސިޑިން ދުވަމުން ރާދިން އެރިއެވެ. ފުރަތަމަ ފަންގިފިލާއަށް އާދެވުނު އިރު ބިލާލުގެ ކޮޓަރި ކައިރީ ހުރި ޒުވާނާ ރާދިންއަށް ފެނުނެވެ.\n"ހަލަފް" ރާދިން ގޮވާލިއެވެ. އެއާއެކު އެ ޒުވާނާ އައިސް ރާދިންގެ ގައިގާ ބައްދާލައިފިއެވެ.\n"ރާދުބެ! ޔޫ އާ ބެކް" ރާދިން ފެނުމުން އާދަޔާ ޚިލާފު އުފާވެރިކަމެއް ހަލަފްއަށް ލިބިގެންދިޔައެވެ.\n"ބައްޕަ" ރާދިން ބުނެލިއެވެ.\n"ނާދޭ ދޯ..." ރާދިންގެ ފަހަތުން އެކަކު ވެސް ނުފެނުމުން ހަލަފް ބުނެލީ ނާއުންމީދުވެފައި ހުރެއެވެ. (ނުނިމޭ)


BREAKING | UK In Record Adhadhakah Meehun Maruvejje - Vaguthu\nކޮވިޑް-19: އިނގިރޭސިވިލާތުން ރިކޯޑް އަދަދަކަށް މީހުން މަރުވެއްޖެ\nދުނިޔޭގެ އެކި ގައުމުތަކުގައި ހަލުވި ކަމާއި އެކީ ފެތުރެމުން އަންނަ ކޮވިޑް-19 ޖެހިގެން އިނގިރޭސިވިލާތުން ރިކޯޑް އަދަދަކަށް މީހުން މަރުވެއްޖެއެވެ.\nފާއިތުވި 24 ގަޑިއިރު އެގައުމުން 1،820 މީހަކު ކޮވިޑް-19 ޖެހިގެން މަރުވެފައިވާއިރު، މިއީ މިހާތަނަށް އެގައުމުން އެއްދުވަސް ތެރޭ އެންމެ ގިނަ މީހުން މަރުވެފައިވާ ދުވަހުއެވެ. މިއާއި އެކީ އެގައުމުން މަރުވި މީހުންގެ އަދަދު ވަނީ 93،290 އަށް އަރާފައެވެ.\nމީގެ ކުރިން އެންމެ ގިނަ މީހުން މަރުވެފައިވަނީ ޖެނުއަރީ މަހުގެ 19 ވަނަ ދުވަހުއެވެ. އެދުވަހު އެގައުމުން 1،610 މީހަކު ވަނީ ބަލި ޖެހިގެން މަރުވެފައެވެ.\nއެގައުމުން އިތުރު 38,905 މީހަކު މި ބައްޔަށް ފައްސިވެ ޖުމްލަ ބަލި ޖެހުނު މީހުންގެ އަދަދު މިހާރު ވަނީ 3,505,754 އަށް އަރާފައެވެ. މީގެ ކުރިން އެންމެ ގިނަ ބަޔަކު އެއް ދުވަސްތެރޭ އެގައުމުން ފައްސިވެފައިވަނީ މި މަހުގެ 8 ވަނަ ދުވަހުއެވެ. އެދުވަހު އެގައުމުން 68،053 މީހަކު ވަނީ ބައްޔަށް ފައްސިވެފައެވެ.\nއިނގިރޭސިވިލާތަކީ މިހާރު ކޮވިޑް-19 ވެކްސިން ދިނުމުގެ މަސައްކަތް އެންމެ ފުޅާދާއިރާއެއްގައި ކުރަމުން އަންނަ އެއްގައުމެވެ. އެގޮތުން ބަލާއިރު، ޖުމްލަ ހަތަރު މިލިއަން މީހުންނަށް އެގައުމުން ވަނީ ކޮވިޑް-19 ވެކްސިން ދީފައެވެ. އޭގެތެރެއިން ހަތަރު ލައްކަ މީހުންނަކީ ދެޑޯޒްގެ ވެކްސިން ދީފައިވާ މީހުންނެވެ.\nއެގައުމުން ބަލި ޖެހުނު މީހުންގެ ތެރެއިން 1,558,503 މީހަކު ބަލިން ރަނގަޅުވެފައިވާއިރު، މިވަގުތު ފަރުވާ ދެމުން އަންނަނީ 1,853,961 މީހުންނަށް ކަމަށް ކޮވިޑް-19ގެ ފަހުގެ ތަފާސް ހިސާބުތަކުން ދައްކައެވެ. އޭގެ ތެރެއިން 3,947 މީހަކަށް ފަރުވާ ދެމުން އަންނަނީ ސީރިއަސް ހާލުގައި ނުވަތަ އައިސީޔޫގައެވެ.\nޖެނުއަރީ 21, 2021 01:12\nދެން އަދިވެސް މާމޮޅެތި ވެކުސީން އުފެއްދީމޭކިޔާ އުޅޭށެވެ.


Gaidheenge shakuva thakeh Nasheed ah, massala committee ah | Mihaaru\nގައިދީންތަކެއް، މާލޭގެ މަގު ހެދުމުގެ މަސައްކަތް ކުރަނީ.-- މިހާރު ފޮޓޯ\n09 އޮކްޓޯބަރ 2019 - 11:366comments\nރާއްޖޭގެ އެކި ޖަލުތަކުގައި ތިބި ގައިދީންތަކެއްގެ ކަންބޮޑުވުންތަކެއް ހުށަހަޅާފައިވާ ކަމަށް ރައްޔިތުންގެ މަޖިލިހުގެ ރައީސް އަދި ކުރީގެ ރައީސް މުހައްމަދު ނަޝީދު މިއަދު ވިދާޅުވެއްޖެ އެވެ.\nމަޖިލިހުގެ ޖަލްސާ ފައްޓަވަމުން ނަޝީދު ވިދާޅުވީ ވޭތުވެދިޔަ ތިން މަހެއްހާ ދުވަހުގެ ތެރޭގައި އެކި ޖަލުތަކުގައި ތިބި ގައިދީންގެ ކަންބޮޑުވުންތައް ބަޔާންކޮށް 16 ސިޓީއެއް އެމަނިކުފާނަށް ލިބިފައިވާ ކަމަށެވެ. އެކަމަކު، ސިޓީގައި އޮތް ވާހަކަތަކުގެ ތަފްސީލެއް ނަޝީދު ނުދެއްވަ އެވެ.\nނަޝީދު ވިދާޅުވީ އެ ސިޓީތަކުގައި ހުރި މައްސަލަތައް ބެލުމަށްޓަކައި މަޖިލިހުގެ ހިއުމަން ރައިޓްސް އެންޑް ޖެންޑަ ކޮމިޓީ އަށް ފޮނުއްވަން ނިންމަވާފައިވާ ކަމަށެވެ.\nޖަލުގައި ގައިދީންނަށް ލާއިންސާނީ އަނިޔާކުރާ ކަމަށް ޖަލުތަކުގެ ހާލަތު ދެނެގަތުމަށް މި ސަރުކާރުން އެކުލަވާލި ޖަލު އޮޑިޓް ކޮމިޝަންގެ ރިޕޯޓުގައި ވެސް ސާފުކޮށް ބުނެފައިވެ އެވެ. ކޮންމެ ގައިދީއަކަށް ދައުލަތުން މަހަކު 15،000ރ. ހޭދަވާ އިރު، ޖަލަކީ އިންސާނުން ދިރިއުޅެން އެކަށީގެން ނުވާ ތަނެއް ކަމަށާއި ގައިދީންނާ ދޭތެރޭގައި އިންތިހާ އަށް ތަފާތުކުރުން ގެންގުޅޭ ކަމަށް ވެސް އެ ރިޕޯޓުގައި ވެ އެވެ.\nޖަލު އޮޑިޓް ކުރި ކޮމިޝަނުން ލަފާ ދީފައި ވަނީ، ގައިދީންނާ ދޭތެރޭގައި މިހާރު އަމަލުކުރަމުންދާ އުސޫލްތައް ވީހާ ވެސް އަވަހަށް ބަދަލުކޮށް ޖަލުތައް ހިންގުން ހަރުދަނާ ކުރުމަށެވެ. އެ ކަމަށް ކޮމިޓީއެއް ވެސް ހޯމް މިނިސްޓްރީން އެކުލަވާލި އެވެ.\nއިތުރު ލިޔުންތައް ރައީސް މުހައްމަދު ނަޝީދު ގައިދީން ރައްޔިތުންގެ މަޖިލިސް މަޖިލީހުގެ މެމްބަރުން ހިއުމަން ރައިޓްސް ކަރެކްޝަނަލް ސާވިސް ހިއުމަން ރައިޓްސް އެންޑް ޖެންޑާ ކޮމިޓީ (މަޖިލިސް)\nމެމްބަރުންނާ ގުޅޭ "ރެއިޑް"ތަކެއް އެބަ އުޅޭ: ނަޝީދު


Chelsea ge Zuvaan Team ah Petr Cech miadhu kulhenee\nޗެލްސީގެ ޒުވާން ޓީމަށް ޗެކް މިއަދު ކުޅެނީ\nއިގިރޭސި 23 އަހަރުން ދަށުގެ ލީގްގައި ގައި ވާދަ ކުރާ ޗެލްސީގެ ޑިވެލަޕްމެންޓް ސްކޮޑުގައި ކުރީގެ ކީޕަރު ޕީޓާ ޗެކް މިއަދު ކުޅޭ ގޮތަށް ހަމަޖައްސައިފި އެވެ.\nޗެލްސީގެ ޓެކްނިކަލް އަދި ޕާފޯމަންސް ޑައިރެކްޓާ ޗެކް، ކުޅުން ހުއްޓާލީ 2019 ވަނަ އަހަރު ޔޫރޮޕާ ލީގްގެ ފައިނަލަށް ފަހު އެވެ. އޭރު އާސެނަލްއަށް ކުޅުނު ކީޕަރު ފައިނަލުގައި ނުކުތީ އޭނާ ކުރިން ކުޅުނު ޗެލްސީގެ ޓީމާ ދެކޮޅަށެވެ. ކުޅުން ހުއްޓާލުމަށް ފަހު، ޗެލްސީގެ ޓެކްނިކަލް ޓީމުގައި އެނާ މަސައްކަތް ފެށި އެވެ. ޕްރމިއާ ލީިގްގައި ޗެލްސީގެ ސީނިއާ ޓީމުގައި ގޯލް ކީޕަރެއްގެ ގޮތުގައިވެސް ޗެކްގެ ނަން ހެޑް ކޯޗް ފުރޭންކް ލަމްޕާޑް ވަނީ ހިމަނާފަ އެވެ.\nޒުވާން ސްކޮޑްގައި ޗެކް ހިމަނަން، ޗެލްސީން ނިންމީ އެ ޓީމުގެ ރެގިއުލާ ކީޕަރު ލޫކަސް ބާގްސްސުޓްރޯމް މިދިޔަ ހޮނިހިރު ދުވަހު ޗެލްސީގެ 18 އަހަރުން ދަށުގެ ޓީމުގައި ކުޅެފައިވުމުންނެވެ. ޗެލްސީން ނިންމީ ފިންލޭންޑްގެ ޒުވާން ކީޕަރު ބާގްސްސުޓްރޯމްއަށް މެޗުގެ ވަރުބަލި ކަމުން ރިކަވާ ވުމަށް އެކަށީގެންވާ ވަގުތު ދިނުމަށެވެ.\nޗެލްސީގެ އަނެއް ކީޕަރު ކްރޮއޭޝިއާގެ ކާލޯ ޒިގާރް، 19 އަށް 23 އަހަރުން ދަށުގެ ޓީމުގައި ކުޅެވޭނެ އެވެ. އެހެން ނަމަވެސް އޭނާ އަކީ ސީނިއާ ޓީމުގެ ތެރޭގައި ސީނިއާ ޓީމާއެކު ޕްރެކްޓިސް ކުރަމުން އަންނަ ކީޕަރެކެވެ. އޭނާ ޒުވާން ޓީމާ ގުޅެން ޖެހޭނަމަ ކޮވިޑް-19 ގެ މަރުހަލާތައް ފުރިހަމަ ކުރަން ޖެހޭނެ އެވެ. ޗެކް ޒުވާން ޓީމުގައި ހިމެނުމަށް ނިންމީ ޗެލްސީގެ ޔޫތު ޑިވްލަޕްމެންޓް ހެޑް ނީލް ބާތު އެވެ.\nޕްރިމިއާ ލީގް ދޭއް ގެ ނަމުގައި ޒުވާން ކުޅުންތެރިންނަށް ލީގެއް ތައާރަފް ކުރީ 2016 ގަ އެވެ. އެންމެ ފުރަތަމަ އެ ލީގް ހާއްސަ ކޮށްފައި ވަނީ 21 އަހަރުން ދަށުގެ ކުޅުންތެރިންނަށެވެ. މިހާރު ވަނީ 21 އަހަރާއި 23 އަހަރާ ދެމެދުގެ ކުޅުންތެރިންނަށް އެ ލީގް ހާއްސަ ކޮށްފަ އެވެ. އެ އުމުރަށް ވުރެ މަތީ ކުޅުންތެރިންގެ ތެރެއިން ފީލްޑް ތިން ކުޅުންތެރިންނާއި ސީނިއާ އުމުރުފުރާގެ ގޯލް ކީޕަރެއް ހިމެނުމުގެ ފުރުސަތު ކޮންމެ ޓީމަކަށް ވެސް ލިބެ އެވެ.\n"އަހަރެން އަދި ނުނިމޭ، ކާފަ މަރެއް ނުވޭ"\nޕީއެސްޖީން ބަޔާން ކަޓުވާލައިފި، ޗެލްސީ ސެމީއަށް\nޕޯޓޯ ބަލިކޮށް ޗެލްސީ ސެމީ އާ ކައިރިއަށް\nޕީއެސްޖީން ޗެމްޕިއަން ބަޔާން ބަލިކޮށްފި


ޕްރިންސް ފިލިޕްސްގެ ޖަނާޒާއަށް ހެރީ އެކަނި - DhiDaily\nއިނގިރޭސިވިލާތުގެ ރާނީ އެލިޒަބެތު 2ގެ ފިރިކަލުން، ޑޫކް އޮފް އެޑިންބާގް ޕްރިންސް ފިލިޕްސްގެ ޖަނާޒާގައި ބައިވެރިވެލެއްވުމަށް ޕްރިންސް ހެރީ އެކަނި އިނގިރޭސިވިލާތަށް ވަޑައިންނަވައިފި އެވެ.\nޕްރިންސް ހެރީ އާއި އޭނާގެ އަނބިކަނބަލުން މޭގަން މާކަލްގެ ދެ ބޭފުޅުން އުޅުއްވަނީ ޝާހީ އާއިލާއާ ވަކީން އެމެރިކާގައެވެ. އަދި ފިލިޕް އަވަހާރަވުމާއެކު ޕްރިންސް ހެރީ ވަނީ އިނގިރޭސިވިލާތަށް ވަޑައިންނަވާފައެވެ.\nޕްރިންސް ހެރީ، ޖަނާޒާގައި ބައިވެރިވުމަށް ވަޑައިންނަވާފައިވަނީ އެކަންޏެވެ. އެގޮތުން އެ ޖަނާޒާގައި ބައިވެރިވުމަށް މޭގަން ވަޑައިންނަވާފައެއް ނުވެއެވެ.\nއިނގިރޭސިވިލާތުގެ ރާނީއާ ކައިވެނި ބައްލަވައި 60 އަހަރަށްވުރެ ގިނަ ދުވަސްވަންދެއް ޝާހީ އާއިލާއަށް ހިދުމަތްކުރައްވާފައިވާ ޕްރިންސް ފިލިޕް އަވަހާވަރެފައިވަނީ މިދިޔަ ހުކުރު ދުވަހުގައެވެ. އޭރު އެމަނިކުފާނުގެ އުމުރުފުޅަކީ 99 އަހަރެވެ.\nއެމަނިކުފާނު އަވަހާރަވުމުގެ ކުރީން ވަނީ ސިއްހީގޮތުން އެކި ކަހަލަ ދަތިތަކާ ފާއިތުވި އަހަރުތަކުގައި ކުރިމަތިލައްވާފައެވެ. އެކަމާ ގުޅިގެން ޝާހީ އާއިލާގެ ޒިންމާތަކުން 2017 ވަނަ އަހަރުގައި އެމަނިކުފާނު ވަނީ ރިޓަޔަރުކުރައްވާފައެވެ.\nޕްރިންސް ފިލިޕްގެ ޖަނާޒާ ކުރިއަށް ގެންދިޔުމަށް ހަމަޖެހިފައިވަނީ މިމަހުގެ 17 ވަނަ ދުވަހުގައެވެ. އަދި އެ ޖަނާޒާގައި ބައިވެރިވާނީ 30 ބޭފުޅުންނެވެ.\nލަންޑަންގައި ހުރި 19 ބުރީގެ ޢިމާރާތްތެއްގައި އަލިފާން ރޯވެއްޖެ\nދިވެހި ބަހުން އިބާރާތްކުރާނެގޮތާއި ސުކުންތައް ދަސްކުރަންފެނޭ. މަރުވެފައިވާ މީހަކު ޖަނާޒާއަށް ވެސް ދިޔަކަމަށް މި ލިޔުމުގައި އެބައޮތް. ކޮބާ މި ނޫހުގެ އެޑިޓަރު، އެޑިޓަރެއްގެ ޒިންމާއެއް، ލިޔާ އާރޓިކަލްގެ ކުށް ފިލުވުން.\nއަހުމަދު ޖައިޝަން އަށް ސާބަސް!! ޕްރިންސް ހެރީ އަވަހާރަވުމާއެކު ޕްރިންސް ހެރީ ވަނީ އިނގިރޭސިވިލާތަށް ވަޑައިގެންފަޔޯ. މަރުވީ ހެރީތަ؟ އޭނަ މަރުވިއްޔާ އޭނަ ކިހިނެއް އިނގިރޭސިވިލާތަށް ދާނީ؟؟ ދެންހަމަ އެއްޗެއް ލިޔަންޖެހޭނެތާދޯ އެހެންވެ ލިޔަނީ\nJaishan kalo ge mihira ibaaraai kurumakah vaa saabas.


Millionaire akah veema Majileehugai maslahath fushuaraa: Nasheed | Mihaaru\nތިލަދުންމަތީގެ ދާއިރާތަކުގެ އެމްޑީޕީ ކެންޑިޑޭޓުންގެ ކެމްޕޭން ޖަލްސާގައި ނަޝީދު ވާހަކަ ދައްކަވަނީ.\nމިލިއަނަރަކަށް ވީމާ މަޖިލީހުގައި މަސްލަހަތު ފުށުއަރާ: ނަޝީދު\n23 މާޗް 2019 - 23:10 53 comments\nވެރިކަން ކުރާ ކޯލިޝަންގެ މައި ޕާޓީ އެމްޑީޕީގެ ފަރާތުން ރައްޔިތުންގެ މަޖިލީހުގެ އިންތިހާބުގައި ތިލަދުންމަތީގެ ދާއިރާތަަކަށް ވާދަކުރައްވާ ކެންޑިޑޭޓުންނަށް ކެމްޕޭން ކުރަން މާފަންނު މަދަރުސާގައި މިރޭ ބޭއްވި ޖަލްސާގައި ނަޝީދު ވިދާޅުވީ އެމްޑީޕީގެ ކެންޑިޑޭޓުންނާ ވާދަކުރަން ތިބި ކެންޑިޑޭޓުންގެ ކުރާނެ ކަމެއް އަދި ފިކުރެއް ވެސް ނެތް ކަމަށެވެ.\n"ނޯންނާނޭ. ނެތޭ ދައްކާނެ ވާހަކައެއް. މިލިޔަނަރަކަށް ވީމާ، އެއީ މަސްލަހަތު ފުށުއަރާ ހިސާބު،" އެމަނިކުފާނު ވިދާޅުވި އެވެ.\nނުސީދާ ގޮތެއްގައި ޖުމްހޫރީޕާޓީއަށް ފާޑުވިދާޅުވެ ދެއްކެވި އެވާހަކަފުޅަށް ފަހު ނަޝީދު ދެން ފާޑުވިދާޅުވީ ރާއްޖޭގައި މަސައްކަތް ކުރަން ގެންނަ ބޭރު މީހުންނާ މެދު އަމަލުކުރަމުން އަންނަ ގޮތަށެވެ. އެމްޑީޕީގެ އެޖެންޑާ 19 ގައި އެންމެ ކުޑަ އުޖޫރަ ކަނޑައަޅުން ހިމަނާފައި ވަނީ އެގޮތަށް މަސައްކަތް ކުރުވިޔަ ނުދޭންކަމަަށް އެމަނިކުފާނު ވަނީ ކުރިން ވެސް ތަކުރާރުކޮށް ވިދާޅުވެފަ އެވެ. ނަޝީދު ވިދާޅުވީ ކުދި ކުދި އުޖޫރައަށް ބިދޭސީން ގެނައުމަށް ފަހު އެމީހުންނަށް ދޭން ކަނޑައަޅާފައި އޮންނަ މުސާރަޔަށް ވެސް ކުންފުނިތަކުން މަކަރުހަދާ ކަމަށެވެ.\n"ދިވެހި މީހަކަސް، ބޭރު މީހަކަސް. ބޭރުމީހާ އެ ރެޒޯޓުގައި މިގެންގުޅެނީ އޭނާ އަގުހެޔޮކަމުން. އަޅުން ގެނައި ނަމަ އަދި މާ އަގުހެޔޮވާނެ،" ނަޝީދު ވިދާޅުވި އެވެ.\nމިލިޔަނަރަކަށް ވީމާ މަސްލަހަތު ފުށު އަރާ ކަމަށް ވިދާޅުވެ، އެމަނިކުފާނު ވާހަކަ ދެއްކެވި އިރު މިލިޔަނުން އާމްދަނީ ލިބޭ އެތައް ބޭފުޅުންނެއް އެމަނިކުފާނު ނިސްބަތްވެވަޑައިގަންނަވާ އެމްޑީޕީން ވެސް ވަނީ މަޖިލީހަށް ކުރިމަތިލައްވާފަ އެވެ. އޭގެ ތެރޭގައި ރިސޯޓްތައް ހިންގާ އަދި ބޭރު މީހުން ގެނެސްގެން މަސައްކަތް ކުރައްވާ ފަރާތްތައް ވެސް ހިމެނެ އެވެ.\nތިލަދުންމަތީގެ ދާއިރާތަކުގެ އެމްޑީޕީ ކެންޑިޑޭޓުންގެ ކެމްޕޭން ޖަލްސާ.\nރައްޔިތުންގެ މަޖިލީހުގެ އިންތިހާބުގެ ކެމްޕޭނުގައި ނަޝީދު ގެންދަވަނީ ޖުމްހޫރީ ޕާޓީއަށާއި އެޕާޓީގެ ލީޑަރު އަދި ރައްޔިތުންގެ މަޖިލީހުގެ ރައީސް ގާސިމް އިބްރާހީމަށް ތަކުރާރުކޮށް ފާޑުވިދާޅުވަމުންނެވެ. އެގޮތުން ޖުމްހޫރީ ޕާޓީގެ ކެންޑިޑޭޓް ފައިސާ ބައްސަވަމުން ގެންދަވާ ކަމަށް ރ. އަތޮޅުގައި މިދިޔަ ހަފްތާގައި ދެއްކެވި ވާހަކަފުޅެއްގައި ނުސީދާކޮށް ވިދާޅުވި އެވެ.\nނަޝީދު ދައްކަވާ ވާހަކަފުޅާ ގުޅިގެން ގާސިމް ވެސް ގެންދަވަނީ އެމަނިކުފާނަށާއި އެމްޑީޕީއަށް ފާޑުކިއުއްވަމުންނެވެ.\nއިތުރު ލިޔުންތައް ރައީސް މުހައްމަދު ނަޝީދު އެމްޑީޕީ ސިޔާސީ ޕާޓީ ރައްޔިތުންގެ މަޖިލީހުގެ އިންތިޚާބު 2019


ރިކޯޑަށްޓަކައި ސީޕްލޭން ޓާމިނަލްގެ ހަގީގަތް ފިލިން ފިއްޔަށް! - Suvaadheeb\nއާޓިކަލް ޕޯސްޓްކުރީ ސުވާދީބު 1 މަސް ކުރިން فبراير 23, 2020 0107\nއެހެންކަމުން މިއީ ދައުލަތަށް ލިބެން އޮތް ބައި ބިލިއަނަށް ވުރެ ވެސް ބޮޑު އާމްދަނީ އެއް ހުރި ގޮތައް “ދިރުވާލުން” ފަދަބޮޑު ޖަރީމާއަކަށް ވަނީ ވެފަ އެވެ.\nހުރިހާ ދިމާއަކުން ވެސް ބޮޑު ފައިދާއެއް ޓީއެމްއޭއަށް ލިބޭ ގޮތައް މަޝްރޫއު ފަރުމާވެ، ބައްޓަންކޮށްފައި އޮއްވާ މި މައްސަލަ ބޭރުވެ، ރައްޔިތުންގެ މަޖިލީހާއި އޭސީސީ އަދި އޮޑިޓާ ޖެނަރަލް އޮފީހުން ބަލަން ފެށި އެވެ. އެގޮތުން އޭސީސީން ރައްޔިތުންގެ މަޖިލީހަށް ފޮނުވި “ސިއްރު” ރިޕޯޓުގެ 15 ވަނަ ސަފުހާގައިވާ ގޮތުން ސީޕްލޭން ޓާމިނަލްގެ މަޝްވަރާތައް އެމްއޭސީއެލް އިން ހުރިހާ އޮޕަރޭޓަރުންނާއެކު ކޮށްފައިވީ ނަމަވެސް އެކަމާ ގުޅޭ އެއްބަސްވުމުގެ ޑްރާފްޓެއް ފޮނުވާފައި ވަނީ ޓީއެމްއޭއަށް އެކަންޏެވެ.\nއެހެން ނަމަވެސް ސޯޝަލް މިޑިއާގައި މިކަމުގައި ސަރުކާރާއި ރައީސް ނަޝީދާ ނުސީދާ ގޮތަކަށް ގުޅުވައި ތަފާތު ތުހުމަތުތަކެއް ފެންމަތި ކުރި އެވެ. އެއްކަމަކީ ޓީއެމްއޭ ކުންފުންޏަށް ޕީއާރް މަސައްކަތްކޮށްދެނީ އެޓޯލްސް ކޮމިއުނިކޭޝަން ކިޔާ ކުންފުންޏަކުން ކަމަށްވާތީ އެވެ. މިއީ ރައީސް އޮފީހުގެ ޕޮލިސީ ސެކެޓަރީ އައިމިނަތު ޝައުނާ ކުރިން ހިއްސާވާ ކުންފުންޏެކެވެ. އެ ކުންފުންޏަށް ކުރިން ކިޔަނީ “ޝައުނާ އެންޑް ރޮބާޓްސް” އެވެ. ނަމަވެސް ރައީސް އޮފީހުގެ މަގާމާ ހަވާލުވުމާއެކު މިހާރު އެ ކުންފުނީގެ ހިއްސާ އޮންނަނީ ޝައުނާގެ ފިރިމީހާ މުހައްމަދު ތޯރިގު އަތުގަ އެވެ. އަދި ޓީއެމްއޭ މައްސަލާގައި މިފަހުން ހޫނުވުމުން ވެސް ބައެއް މީޑިއާތަކަށް ޓީއެމްއޭގެ ބަސް ފޯރުކޮށްދިނީ އޭނާ އެވެ.\nސުވާދީބު 11 މަސް ކުރިން ماي 3, 2019


Tunisia kataifi, Belgium gadha 16 aa gaathah\nލަނޑު ޖެހުމަށް ފަހު ލުކާކޫ އުފާފާލު ކުރަނީ -- ފޮޓޯ: ފީފާ\nކެޕްޓަން އެޑެން ހަޒާޑް އާއި ރޮމެޔޫ ލުކާކޫ ކޮންމެ ކުޅުންތެރިޔަކު ދެ ލަނޑު ކާމިޔާބު 5-2 ން ޓީއުނީޝިއާގެ މައްޗަށް ކާމިޔާބު ހޯދައި، ބެލްޖިއަމް ދެ ވަނަ ބުރުގެ އުންމީދު އާ ކޮށްފި އެވެ.\nމިރޭ އިންގެލެންޑާ، ޕެނަމާ ކުޅޭ މެޗުން، އިންގްލެންޑް މޮޅު ވެއްޖެނަމަ، އިންގްލެންޑާއެކު ބެލްޖިއަމްވެސް ދެ ވަނަ ބުރަށް ދާނެ އެވެ. ޓިއުނީޝިއާ މެޗުން ބަލިވުމުން އެ ޓީމަށް ވަނީ މުބާރާތުގައި ކުރިއަށް ދިއުމުގެ ފުރުސަތު ގެއްލިފަ އެވެ.\nބެލްޖިއަމުން ވަނީ މެޗުގެ ވަރަށް ކުރީ ކޮޅު، ޓިއުނީޝިއާގެ ގޯލް ހުޅުވާލާފަ އެވެ. މެޗުގެ ހަ ވަނަ މިނެޓްގައި ކާމިޔާބު ކުރި ލަނޑަކީ ލިބުނު ޕެނަލްޓީ އަކުން ހަޒާޑް ކާމިޔާބު ކުރި ލަނޑެކެވެ.\nއެ ޕެނަލްޓީ ބެލްޖިއަމްއަށް ދިން ގޮތާމެދު، ޓިއުނީޝިއާގެ ކުޅުންތެރިން ޝަކުވާ ކުރި އެވެ. މެޗުގެ ފަސް ވަނަ މިނެޓްގައި، ހަޒާޑްއަށް ޕެނަލްޓީ އޭރިއާގެ އަރިމަތިން ރޮނގު ކައިރިން ކުރި ފައުލާ ގުޅިގެން ރެފްރީ ދެއްކީ ޕެނަލްޓީ އެއް ކަމަށެވެ. ޓިއުނީޝިއާގެ ކުޅުންތެރިން އެޕީލް ކުރަމުން ދިޔައީ ފައުލް ކުރީ އޭރިއާގެ ބޭރުން ކަމަށެވެ. އެކަން ވީއޭއާރް މެދުވެރިކޮށް ބެލުމަށްވެސް ޓިއުނީޝިއާގެ ކުޅުންތެރިން އެޕީލް ކުރި އެވެ.\nލީޑް ނެގީތާ 10 ވަރަކަށް މިނެޓް ފަހުން، ލުކާކޫ ވަނީ ބެލްޖިއަމްގެ ލީޑް ފުޅާ ކޮށްފަ އެވެ. އެ ލަނޑު ޖަހަން ފުރުސަތު ތަނަވަސް ކޮށްދިނީ ޑްރީސް މާޓަންސް އެވެ. އޭގެ ދެ މިނެޓް ފަހުން ޓިއުނީޝިއާއިން ލަނޑު ޖަހައި އުންމީދެއް ހޯދި އެވެ. އެ ޓީމަށް ލިބުނު ހިލޭޖުމެއް ޓީމުގެ ކެޕްޓަން ވާބީ ކާޒްރީ އޭރިއާ ތެރެއަށް ނެގުމުން އެ ބޯޅަ ބޮލުން ގޯލް ތެރެއަށް ފޮނުވާލީ ބްރޯން އެވެ.\nމެޗުގައި ލަނޑު ޖެހުމަށް ފަހު ބެލްޖިއަމް ކުޅުންތެރިން އުފާ ކުރަނީ --- ފޮޓޯ: ފީފާ\nޓިއުނީޝިއާ ކުރިމަތިވި އެންމެ ބޮޑު މައްސަލައަކީ މެޗުގެ ފުރަތަމަ ހާފުގައި، އަނިޔާގެ ސަބަބުން ދެ ބަދަލު ގެންނަން ޖެހުމެވެ. ބެލްޖިއަމްގެ ތިން ވަނަ ލަނޑު ލުކާކޫ ކާމިޔާބު ކުރި ފުރަތަމަ ހާފުގެ އެންމެ ފަހު ވަގުތުގަ އެވެ.\nދެ ވަނަ ހާފު ފެށިގެން ހަ ވަނަ މިނެޓްގައި އެޑެން ހަޒާޑް ވަނީ، ބެލްޖިއަމްގެ ލީޑް ނަގާފަ އެވެ. އޭނާ ލަނޑު ޖެހީ، ޓިއުނީޝިއާގެ ކީޕަރު ފާރޫކް ބެން މުސްތަފާ ކަޓުވާލުމަށް ފަހު އެވެ. ބެލްޖިއަމްއަށް ނަތީޖާ ފުޅާކޮށް ދިނީ، ހަޒާޑްގެ ބަދަލުގައި ކުޅެން ނިކުތް މިޝީ ބަޓްޝުއާއީ އެވެ.\nލަނޑު ޖެހުމުގެ ކުރިން އޭނާ އަށް ވަނީ ރަނުގެ ތިން ފުރުސަތު ލިބިފަ އެވެ. ފުރަތަމަ ބޯޅަ ކީޕަރު ބެން މުސްތޮފާ ނައްޓާ ލުމަށް ފަހު، ފޮނުވާލި ނަމަވެސް އެ ބޯޅަ ގޯލަށް ވަންނަން ދަނިކޮށް ދިފާއު ކުރީ ޔަސީނީ މިރަޔާ އެވެ. ބަޓްޝުއާއީ ދެވަނަ އަށް ފޮނުވާލި ބޯޅަ އަމާޒުވީ ގޯލް ދަނޑި އަށެވެ. ތިން ވަނަ ބޯޅަ އޭނާ އަށް ފޮނުވާލެވުނީ ކީޕަރު ޑައިވް ކުރި ދިމާލަށެވެ.\nބެލްޖިއަމްގެ ފަސް ވަނަ ލަނޑު އޭނާ ކާމިޔާބު ކުރި މެޗުގެ 90 ވަނަ މިނެޓްގަ އެވެ. އޭގެ ތިން މިނެޓް ފަހުން ޓިއުނީޝިއާގެ ދެ ވަނަ ލަނޑު ކާމިޔާބު ކުރީ، ކާޒްރީ އެވެ.\nބެލްޖިއަމް ވޯލްޑް ކަޕް 2018 ޓިއުނީސިއާ


Yameen Ge Mahsala PG Ah Fonuvumun Corruption Huhtuveyne - Transparency - Vaguthu\nޔާމީންގެ މައްސަލަ ޕީޖީ އަށް ފޮނުވުމުން ކޮރަޕްޝަން ހުއްޓުވޭނެ - ޓްރާންސްޕޭރަންސީ\nއެމްއެމްޕީއާރްސީ ކޮރަޕްޝަންގެ މައްސަލައިގައި ކުރީގެ ރައީސް އަބްދުالله ޔާމީނާއި، ރައީސް އޮފީހުގެ ލީގަލް އެފެއަރޒް މިނިސްޓަރ އާޒިމާ ޝުކޫރުގެ މައްޗަށް ދައުވާ ކުރުމަށް ފުލުހުން ޕްރޮސެކިއުޓަރ ޖެނެރަލްގެ އޮފީހަށް ފޮނުވައި މި މައްސަލައިގައި ހިމެނޭ ފަރާތްތައް ޝަރީއަތުގެ ކުރިމައްޗަށް ގެނައުމަށް ކުރާ މަސައްކަތަކީ ކޮރަޕްޝަން ނައްތާލުމަށާއި ކޮރަޕްޝަނަށް މަގުފަހި ވާގޮތަށް ކަންކަން ކުރުން ހުއްޓުވުމަށް ކުރިއަށް އެޅޭ ފިޔަވަޅެއްކަމުގައި ޓްރާންސްޕޭރަންސީ މޯލްޑިވްސްއިންދެކޭ ކަމަށް އެޖަމިއްޔާ އިން ބުނެފިއެވެ.\nޓްރާންސްޕޭރަންސީ މޯލްޑިވްސްއިން ނެރުނު ބަޔާނެއްގައި ބުނީ އެމްއެމްޕީއާރްސީގެ ބޮޑު ޖަރީމާއަކީ ގިނަބައެއްގެ ބައިވެރިވުމާއި، ގިނަބަޔަކަށް މި ފައިސާގެ މުއާމަލާތްތަކުގެ މަންފާކޮށްފައިވާ ޖަރީމާއެއްކަމަށެވެ. އަދި މިކަމަކީ ދައުލަތުގެ މުއައްސަސާތަކާއި، މިފައިސާތައް ހިފައިގެން ބެހިކަމަށް އިއުތިރާފްވެފައިވާ މަޖިލީހުގެ މެމްބަރުންނާއި، ބޭންކްތަކާއި، އަމިއްލަ ވިޔަފާރިތަކާއި، އެމް.އެމް.ޕީ.އާރް.ސީ ގެ ބޯޑު މެމްބަރުންގެ ވެސް ބައިވެރިވުން ނުވަތަ އިހުމާލުނެތި ހިންގިދާނެ ކޮރަޕްޝަންގެ އަމަލެއްކަމުގައި ވެސް ޓްރާންސްޕޭރަންސީ މޯލްޑިވްސްއިން ނުދެކޭ ކަމަށް ބަޔާނުގައި ވެއެވެ.\n"މިހާތަނަށް މި މައްސަލައާއި ގުޅިގެން ކޮށްފައިވާ ތަހުގީގުތަކާއި ދިރާސާތަކުން ސާފުވާ އެއްކަމަކީ މި ބޮޑު ހިޔާނާތުގެ ފައިސާއިން އެތައް ބަޔަކަށް މަންފާކޮށްފައިވާކަމެވެ. އެންޓިކޮރަޕްޝަން ކޮމިޝަނުން 2018 ވަނަ އަހަރު ޑިސެމްބަރުމަހު ނެރުނު ބަޔާނުގައި، އަމިއްލަ ކުންފުންޏެއް މެދުވެރިކޮށް 4.1 ބިލިއަން ރުފިޔާ ވަކި ވަކި 155 އެކައުންޓަށް ޖަމާކޮށްފައިވާކަމަށާއި، އެމް.އެމ.ޕީ.އާރް.ސީ އިން ދޫކުރި ރަށްރަށާއި ފަޅުތަކުގެ އަގަށް 5.77 މިލިއަން ޑޮލަރު ދަށްކާފައިވީނަމަވެސް، އެފައިސާގެ ތެރެއިން އެމް.އެމް. ޕީ.އާރް.ސީގެ އެކައުންޓަށް ވަދެފައިވަނީ އެންމެ 5.12 މިލިއަން ޑޮލަރުކަމުގައި ވަނީ ބަޔާންކޮށްފައެވެ. އެހެންނަމަވެސް މިހާތަނަށް އައިއިރުވސް މި ފައިސާގެ މުއާމަލާތްތަކުގެ މަންފާ ޖަމާކުރެވިފައިވާ 155 އެކައުންޓުގެ ތަފްސީލް އާންމު ކުރެވިފައިނުވުމަކީ މި މައްސަލައިގެ ހަގީގަތާ ހަމަޔަށް ވާސިލްވެ، މިކަމުގައި ޝާމިލްވާ އެންމެހާ ފަރާތްތަށް ގާނޫނުގެ ކުރިމައްޗަށް ގެނައުމަށް އޮތް ހުރަހެއްކަމުގައި މިޖަމިއްޔާއިން ގަބޫލުކުރަމެވެ." ބަޔާނުގައި ވެއެވެ.\nކޮރަޕްޝަން ނައްތާލާ، ހަގީގަތުގައިވެސް ކޮރަޕްޝަންގެ އަމަލުތަކަށް ނޫނެކޭ ބުނާކަމުގައިވަނީނަމަ، ކޮރަޕްޝަންގެ އަމަލުތައް ހިންގާފަރާތްތަކާއި، ދާ ފަރާތްތަކާއި، އެކަންކަން ހިންގަމުންދާކަން އެނގިތިބެ އެކަންކަމަށް ބީރު ކަންފަތެއް ދޭ އެކަމަށް ވާގިވެރިވާ ފަރާތްތަކާއި، އެކަމުން މަންފާހޯދާ ފަރާތްތަކާއި، ދައުލަތުގެ ހިންގުމުގެ ނިޒާމާއި، ގާނޫނުތައް، ކޮރަޕްޝަނަށް މަގުފަހިކުރުމަށްޓަކައި ބަދަލުކުރާ ފަރާތްތަށްވެސް ޖަވާބުދާރީ ކުރުވި، އިންސާފުގެ ކުރިމައްޗަށް ގެނެވެން ޖެހޭ ކަމަށް ޓްރާންސްޕޭރަންސީ މޯލްޑިވްސްއިން ބުންޏެވެ.\nމިކަމުގައި ކުށްވެރިވެގެން ގޮސްފައިވަނީ، މިހިޔާނާތުގެ މައްސަލަ ފަޅާއަރުވާލުމުގައި އެންމެ އިސްދައުރެއް ކުޅުނު، ބޭންކް އޮފް މޯލްޑިވްސް ގެ ކުރީގެ މުވައްޒަފު ގާސިމް އަބްދުލްކަރީމް ކަން ފާހަގަކޮށް މިއަދާ ހަމައަށްވެސް އޭނާއަކީ ކުށުގެ ރެކޯރޑެއް އޮތް މީހެއްގެ ގޮތުގައި ހުންނަން ވަނީ މަޖުބޫރުވެފައިކަން ޓްރާންސްޕޭރަންސީ މޯލްޑިވްސްއިން އިން ފާހަގަ ކޮށްފައި ވެއެވެ.\nއަބްދުލްކަރީމް އެކުރި އަމަލަކީ ކޮރަޕްޝަންގެ އަމަލެއް ފަޅާއަރުވާލުމަށްކުރި ހިތްވަރުގަދަ އަމަލެއްގެ ގޮތުގައި ދައުލަތުން ބަލައިގަނެ، މިހާރުން މިހާރަށް އޭނާގެ މައްޗަށް އިއްވާފައިވާ ހުކުމް އަނބުރާގެނެސް އޭނާގެ ކުށުގެ ރެކޯރޑް ފުހެލުމަށް ޓްރާންސްޕޭރަންސީ މޯލްޑިވްސްއިން ދައުލަތުގެ ކަމާގުޅުންހުރި ފަރާތްތަކަށް ގޮވާލާ ކަމަށް ވެސް ބަޔާުގައި ވެއެވެ.\nކޮރަޕްޝަން ނައްތާލެވޭނީ މިފަދަ މައްސަލަތައް ތަހުގީގުކުރުމުގައްޔާއި، ޝަރީއަތުގެ މަރުހަލާގައި އިންސާފުވެރިކަމާ، ފުރިހަމަކުރަންޖެހޭ ހުރިހާ މަރުހަލާތަކެއް ފުރިހަމަކުރެވިގެންކަމުގައި ގަބޫލު ކުރާކަމަށް ޓްރާންސްޕޭރަންސީ މޯލްޑިވްސްއިން ބުންޏެވެ.\nފެބުރުއަރީ 11, 2019 11:33\nޓްރާންސް ޕޭރެންސީ މޯލްޑިވްސް އަކީ ވަކިއަތަކަށް ޖެހިފަ އޮތް ބައެއް. ކީތްވެބާ ހަމަ ތިވަރަށް 2008 ން 2012 އާއި ދެމެދު ހިގާފައިވާ އެތަކެއް ޖަރީމަތަކެއްގެ ވާހަކަ ނުދައްކަަނީ. ރާއްޖޭހެ ހެލްތް ސެންޓަރެއްގަ ބޭސްމަލަންކޮޅެއް ޕެނަޑޯލް ގުޅައެއް ނެތިފަ އިތްދުވަހަު، އެތަންތަނަށް ތަކެތި ހޯދުމަަށް އެފްޓެކް ސޮލިއުޝަން ކިޔާ ކުންފުންޏަކަށް ހަވާލުކުރި 11.8 މިލިއަން ރުފިޔާ އަށް ވީގޮތާއިމެދު އެވާހަކަ ނުދައްކަނީ އެއީ ކިހާ ޓްރާންސް ޕޭރެންޓް ވީމަ ބާ؟ ތި ޓްރާންޕޭރެންސީ އަކީ ރީދޫކުަލަ ފިލްޓަރުވާ ޓްރާންސް ޕޭރެންސީއެއް!\nފެބުރުއަރީ 11, 2019 11:35\nތީ އެމްޑީ ޕީ ބައިގަޑެއް\nފެބުރުއަރީ 11, 2019 11:39\nޓްރާންސް ޕ އިން ނެރުނު ނޫސްބަޔާނަކީ ބަޔެއްގެ ރޭވުމުގެ ފަހަތުގައި ތިބެގެން ވަކި ކަމަކަށް ނިޔަތް ގަނެގެން ނެރެފައިވާ ބަޔާނެއްކަން ފާހަގަ ކުރެވޭ. ހަވަރު އެއްކޮށްގެން ކަންކަން އިސްލާޙު ކުރެވޭ ކަމަށް ގަބޫލުކުރާ ޔަހޫދީންގެ ފަލްސަފާއަށް ހުޅުވާލަދިން ދޮރެއް.\nއާރާ ބާރު އޮތީ ސަރުކާރުގަ، އެހެންކަމުން އެފަދަ ކަންކަން ނުވާނެ ގޮތަކަށް ކަންކަން ތަރުތީބު ކުރުމަށް ސަރުކާރަށް ގޮވާލަން.\nސުބުހާނަﷲ ތިއީނު ކުރަންވީ ކަމަކީ. މުޅި ދުނިޔޭއަށް ޖެހިފައިވާ އެންމެ ބޮޑު އުނދަގުލަކީ ކޮރަޕްޝަންގެ ކަންތައް. ދުނިޔޭގެ އެންމެ ކުރިއަރާފައިވާ ގައުމުތަކުން ފެށިގެން އެންމެ ފަގީރު ގައުމުތައްވެސް އެއުޅެނީ ކޮރަޕްޝަންގެ ވަބާއިން ސަލާމަތް ނުވެވިގެން. އަދި، އާދަމްގެ ފާނަށްފަހު ވަޑައިގެން އިދްރީސް އަލައިހި ސަލާމްވެސް ހަނގުރާމަ ކުރެއްވީ ކޮރަޕްޝަން ހުއްޓުވަން. އެހާބޮޑުކަމެއް، ހުއްޓާލާ ދުނިޔެއިން ކޮރަޕްޝަންގެ ނަންވެސް ފޮހެލެވެންޔާ އަހަރެމެންގެ ރައީސް ޢަބްދުﷲ ޔާމީން ޢަބްދުލްޤައްޔޫމް އަމިއްލަފުޅަށްވެސް ނަފުސު ގުރުބާންކޮށްލައްވާ ތިމައްސަލަ ދިވެހިރާޢްޖޭގެ ރައްޔިތުންގެ މަޖްލީހަށް ލާނެ.\nފެބުރުއަރީ 11, 2019 11:56\nޔާމީނު ޖަލަށްލީމަ މިގައުމުގެ ވައްކަންތައް އަރުއްވާގަތީތަ. މިހާރު ހިންގާ ޖަރީމާތައް އެތައްގުނައެއްނުބައި. ނަޝީދު ހިންގި ވައްކަންތައްކޮބާ؟ ޓްރާންޕޭރަންސީއަކީ މިގައުމުގަ ޔަހޫދީން ހިންގާ ގޭންގެއް. އެތާތިބި މީހުންނަށް ބަލާލީމަވެސް އެކަން އިނގޭނެ. ލާދީނީބައިގަނޑެއް\nފެބުރުއަރީ 11, 2019 12:19\nއެހެންވީމަ ޓްރާންސްޕޭރަންސީވެސް ތި އޮތީ ކޮރަޕްޓްވެ ނިމިފަ....ވަކި މީހަކަށް ފޫޅު ކެނޑުމުން ތިޔަ މީހުންގެ މުސްތަހިއްލު ކަމައިމެދު ޝައްކު އުފެދޭ....؟\nޓްރާންސްޕެރެންސީގެ ބަދަލުކުރުން މުހިއްމު! ތިޖަމްޢިއްޔާ އަކީ މަޖޫސީ ޖަމްޢިއްޔާއެއް! އަތަކަށްނުޖެހި ވާހަކައެއް ބުނެލާނަމަ ބުނަންވީ މިރާއްޖޭގައި ހިގާކޮރަޕްޝަނަކީ މަރްހޫމް އިބްރާހިމްނާސިރު ވެރިކަމުން އިސްތިއުފާދެއްވާފަ ދެން އުފެދުނު ސަރުކާރުން ފެށުނުކަމެއް! އެއިގެފަހުން އައީ ބުނާގޮތުގައި ޑިމޮކްރަޓިކްޥެރިކަމެއް! އެވެރިކަމަށް އިންތިޚާބުވީ ވަރަށް ޓްރާންސްޕެރަންޓް ރައީސެއް! އެރައީސް ވެރިކަމުން އިސްތިއުފާދީ ފައިބައިގެން ދިޔައިރު ކޮރަޕްޝަންވީ ބޮޑު! މީހުންގަންނަން މިލިއަނުން ފައިސާދީ ކުރެވުނުއެއްވެސް ކަމެއްނެތް! ޤައުމު އިނދަޖެހުނީ! މިމީހުން މިޤައުމުގައި އުޅެމުން ދާހާހިދެއްގައި މިޤައުމުގައި ތިބުނާކަމެއް ނުކުރެވޭނެ ނުހުއްޓުވޭނެ!\nފެބުރުއަރީ 11, 2019 12:26\nޓްރާންސް ޕޭރެންސީ ތީ ވަކި ފަރާތަކަށް ޖެހިގަނެގެން އުޅޭ ބައިގަނޑެއް\nފެބުރުއަރީ 11, 2019 12:31\nޓްރާންސްޕޭރެންސީ މޯލްޑިވްސް ގެ ހަމަހަމަ ކަން ހާމަވެއްޖެ. ހަމައެކަނި ކުރީގެ ސަރުކާރަށް ތުހުމަތުކޮާށްފައިވާ ކޮރޮޕްޝަންގެ މައްސަލަތައް ބެލުމުން މީގެ ކުރީގައޮތް ސަރުކާރުތަކުން ހިންގާފައިވާ ކޮރޮޕްޝަންތައް މާފުވީތޯ މީ މި ޕޭރެންސީއާ ކޮއްލަން ބޭޏުންވާ ސުވާލެކެވެ.\nވަކި މީހަކަށް ޖައްސާލިއަސްތީ ބޮޑުވަރު. ތިޔަށްކިޔަނީ ޒާތީވުން. ތިޔަށް ކިޔަނީ ވަކިއަތަކަށްޖެހުން. ތީކަންނޭގެ ތިޔަ ޕޭރެންސީގެ މަޤުޞަދަކީ. ނަސޭޙަތަކަށް ބުނެލަންއޮތީ އަދުލުވެރިވާށޭ. ވަކި މީހަކަށް ވަކި ގޮތެއް ނަހަދާށޭ. ވަކި ޕާޓީއަކަށް ނުޖައްސާލާށޭ. މިގޮތަށް މިކަން ކުރާނަމަ ތިޔަ ޕޭރެންސީއާ ދޭތެރޭ ރައްޔިތުންގެ އިތުބާރު މިއަށްވުރެ ކުޑަވާނެކަން ހަނދާންކުރާށެވެ.\nފެބުރުއަރީ 11, 2019 13:09\nމިސަރުކާރުން ބިޑަކާ ނުލާ ސަރުކާރުގެ ޕްރޮޖެކްޓްތައް މީސް މީހުން ނަށް ދޭން އުސޫލު ކަނޑަޅާ ހިންގާއިރު ކޮަބައިތަ ޓްރާންސް ޕޭރަންސީ އަދި އެމް ޑީ ޕީ ސަރުކާރުގެ ހިޔާނާތުގެ އޮޑިޓް ރިޕޯޓްގެ މައްސަލަތައް ޝަރިއަތަށް ފޮނުވަން ގޮވާނުލީ ކީއްވެތަ/ ކޮބައިތަ ފެބްރުއަރީ 1 ގައި ހިންގި ޖަރީމާ އެންމެން ދޫކޮށްލަން ނިންމި އިރު އަދީބް ވެސް ހިމެނޭ ކޮބައި ޓްރާންސް ޕޭރަންސީ. އަދި ކޮބާ އެފް ޕީ އަޑީގެ ހިޔާނާތް އެވާހަކަ ކީއްވެ ނުދައްކަނީ މިސަރުކާރުގެ ވަޒީފާތަކާއި ކޮމިޝަން ތަކައް ޓްރާންސް ޕޭރަންސީގެ މީހުުންނާއި އެމީހުންގެ ރައްޓެހިން ލަމުން ދާއިރު ކޮބާ. އެމް ޑީ ޕީ ސަރުކާރުން ދައުލަތައް ގެއްލުން ވާގޮތައް ހިންގި ހުރިހާ ހިޔާނާތުގެ އަގު4ބިލިޔަނަށް އަރާ ކޮބާ ޓްރާންސް ޕޭރަަންސީ\nފެބުރުއަރީ 11, 2019 13:20\nޓްރާންސް ޕޭރަންސީއަކީ ސިޔާސީ ޖަމާޢަތެއް. އެއީ ޖަރީމާ ހިންގާ އެމީހުންނަށް މަންފާވާ މީހުން ފިލުވައި ބައިއަޅާ ވިޔަފާރިކުންފުންޏެއް.\nފެބުރުއަރީ 11, 2019 13:23\nތި ޖަމްއިއްޔާ އަކީ ބަޔަކް ފަންޑްކޮށްގެން އައިމަން ލައްވާ ހިންގާ ބޮޑް ކަރަޕްޝަން ހާއްޔެއް. ދިވެހިރާއްޖެއަކީ ހަދިޔާދޭ ޤައުމެއް ... އައިމަނޫ ތިބާ ސާފެއްނޫނޭ... ކުރިޝްޓިއަން މިޝަންތަކުން ތަމްރީނު ލިބިފަހުރީ.\nފެބުރުއަރީ 11, 2019 13:25\nކުރިން ހީކުރަނީ "ޓްރާންސްޕޭރަންސީ" އަކީ ވަރަށް މުސްތަޤިއްލު، ޢަދުލުވެރި ޖަމާޢަތެއް ކަމަށް. މިހާރު އެނގިއްޖެ މީވެސް ޔެލޯފީވަރ ޖެހި ބަލި އެނދުގައި ކެއްސާލަ ކެއްސާލާ އޮތް ޒާތީ ފިކުރެއްކަން. މަވާ ޢުމުރަށް ސަލާމް.\nކޮބައިތަ ކެނެރީގޭ ނަޝީދު ސަރުކާރުގަ ވީނުވީ ނޭންގި ގެއްލުނުކަމަށް އޮޑިޓަރ ޖެނެރަލް ނިޔާޒް އިބްރާހީމް އޯޑިޓް ރިޕޯރޓްގައި ހާމަކުރި ބޮޑު ޢަދަދު؟؟؟؟ ކިތައް ބިލިޔަން؟ ކޮބާ މިހާތަނަށް ރައްޔިތުންގެ އެކައުންޓްތަކުގައި ހުރި ލާރިކޮޅު ސަރުކާރަށް ދަމައިގަތް ކެނެރީގޭ މީހާ ގެނައި 166 މިލިޔަން. ޓްރާންސް ޕޭރެންސީއޭ ކިޔާ ބައިގަނޑު ޖަވާބު ދީބަލަ! ގޮތެއްނެތީ....\nފެބުރުއަރީ 11, 2019 13:26\nކަލޭމެންނަށް ޑިޒާސްޓަރ މެނޭޖްމަންޓް އާއި ފިނޭންސް ގުޅިގެން 16 ސަތޭކަ އެތައް ވަގު ބިލަކަށް ެތައް ފަހަރަކު ފައިސާ ދިން މައްސަލައާއި ޕްރިޕެއިޑް ޝިއުނާއަށް ބޭސް ގަންނާށޭ ކިޔާފަ (ބޭސް ނުގަންނަ ގޮތަށް) ދިން އެތައް މިލިޔަން ރުފިޔާގެ ފައިސާއާއި ރީކޯ މޫސާއަށް ދިން ބިންހިއްކާށޭ ކިޔައިފައި ދިން ފައިސާއާއި އަދި ބިން ނިހިއްކަނީސް މޫސައަށް ލިބުނު ގެއްލުމޭ ކިޔައިގެން ބަދަލެއްގެ ގޮތުން ދެވުނު އެތައް މިލިޔަން ރުފިޔާއާއި މި ވާހަކަތައް އޯޑިޓް ރިޕޯޓުން ފެންނަން ހުރި އިރު އެ ވާހަކަ ނުދެއްކުމަކީ ވެސް ކޮރަޕްޝަން ހުއްޓުވުމަށް ކަލޭމެން ކުރާ ކަމެއްތަ؟\nފެބުރުއަރީ 11, 2019 13:27\nޓްރާންސްޕޭރަންސީ ތީ ކޮރަޕްޝަންގެ މައިތަންޑު.\nމި ފޭރެންސީއަށް ފަންޑު ކުރަނީ ކޮންބައެއްކަން އެނގޭތަ؟ އިސްލާމް ދީނުގެ އަދުއްވުން.\nފެބުރުއަރީ 11, 2019 13:33\nތިޔަ ޓްރާންސްޕޭރެންސީ އަކީ ކޮންބައެއްކަން ނޭގިގެންނެއް ނޫޅެން. ރާއްޖެއަށް ސެކިއުލާ ވިސްނުންގެނައުމުގ މުގުލުގައި ތިބީ މި ބައިގަނޑު.\nފެބުރުއަރީ 11, 2019 13:45\nކޮބާ އެމްޑީޕީ ސަރުކާރުގެ ޚިޔާނާތް! އޮޑިޓް ރިޕޯޓްގައިޚިޔާނާތްވިކަމަށް ބުނާ މިލިޔަނުން ރުފިޔާ ކީއްވެތަ ކަލޭމެނަށް ސާބިތުވެފައިވާ މި ފައިސާގެ ވާހަކަ ނުދެއްކިގެން ތިޠަ އުޅެނީ ހާދަބޮޑައް އެއްފަރަތައް ޖެހިގެހިގެން ތިޔައުޅެނީ!\nފެބުރުއަރީ 11, 2019 13:51\nޓްރާންސް ޕޭރެންސީ މޯލްޑިވްސް ގެ މެމްބަރުން ސިކުޑީގައި މައްސަލަ ހުރިކަން މިއަދު ހާމަ ވެއްޖެ! އަދި މި ޖަމިއްޔާގެ މެމްބަރުންގެ ސިކުޑީގެ ޓެސްޓް ހެދުމަށް ދަރުމަވަންތަ ހޮސްޕިޓަލަށް ދިއުމަށް ގޮވާލަން! ރައީސް ޔާމީން މިވަރުގެ ބިޔަ ބޮޑު ހަސްފަތާލެއް ބިނާ ކުރީ ޓްރާންސް ޕޭރެންސީ މޯލްޑިވްސް ގެ މެމްބަރުންނަށް އެތަނުން ފަރުވާ ވެސް ލިބެގޮތަށް! އަދި ހަމަ ޓްރާންސް ޕޭރެންސީ މޯލްޑިވްސް ގެ މެމްބަރުން ލޮލުގެ ޓެސްޓްވެސް މި ހަސްފަތާލް އިން ޓެސްޓް ކުރެވޭނެ!\nސަބަބު: ޓްރާންސް ޕޭރެންސީ މޯލްޑިވްސް ހަމަހަމަ ކަން ގެއްލިއްޖެ. ވަކި މީހަކަށް ބޭސްކޮށް ތިހެން ބުނުމަކީ ޓްރާންސް ޕޭރެންސީ މޯލްޑިވްސް ގެ މެމްބަރުން ގަމާރުކަމާ ނާތަހުޒީބްކަން! މިހާރުން މިހާރަށް އިސްތިއުފާ ދީފަ ގެއަށް ދާންވީ!\nކޮންމެދުވަސްވަރެއްގައިވެސް ކޮރޮޕްޝަން ހިންގާފައިވާނަމަ އެކަމުގެ ގެއްލުން ރަށްޔިތުންނަށް\nފޯރާނެ ވީމާ،،ކޮންމެ ސަރުކާރެއްގައިވެސް މިފަދަކަމެއްހިގާފައިވާނަމަބައްލަވަންޖެހޭނެ ވަކިބޭފުޅަކަށް\nއަމާޒްކުރައްވައިގެންނޫން ބައްލަވަންޖެހިލައްވާނީ ކަންތައްބައްލަވާ ޒާތީގޮތްނުބާއްވަވާ އިންސާފުން\nފެބުރުއަރީ 11, 2019 14:22\nދިވެހިރާއްޖޭގައި ވަކި މީހަކަށް އަމާޒްކޮށްގެން ހިންގާ ޖަރީމާތަށް ކުށްވެރިކުރަން. ތިކަމަކީ ޒާތީ ކަމެއްކަން ހާމަވެއްޖެ. ޓްރާންސްޕޭރެންސީ އޮފްމޯލްޑިވްސް އިން މިހުރިހާ ކަރަޕްޝަން ރާއްޖޭގައި ޢާއްމުވީއިރު އެއިން އެއްވެސް ވާހަކައެއް ދެއްކިފައެއް ނެތް. އެފް ޕީ އައި ޑީ މައްސަލަ. ކޮބާ؟ ޔާމީންގެ ކުރީގެ ސަރުކާރުން ހިންގާފައި ވާ ކޮރަޕްޝަންގެ ޢަމަލުތައް ވީ ކޮންތާކު. ހަމަ އެގޮތަށް ހިންގާފައި ހުރި ހުރިހާ ކަމެއް ބެލުމަށް ފަހުގައި ނޫނީ ޔާމީނޭ ކިޔުމަކީ ޓްރާންސް ޮޕޭރެންސީ އޮފް މޯލްޑިވްސް ގެ ޓްރާންސް ޕޭރެންޓްކަން ހާމަވާކަމެއްނޫން. ތީ ޒާތީ ތާޢައްސުބާ ޙަސަދަ ފިލުވާލުން ނޫން އެއްވެސްކަމެއްނޫން. އަޅުގަނޑުމެން ރައްޔިތުން ބޭނުންވަނީ ކުރީގަ ކަންތައް ކޮށްފަ ހުރި ތަރުތީބުން ކަނަކަން ގެންދިޔުމަށް . ނަމެއްގަ ޓްރާންސްޕޭރެންޓް ކަމަކަށް ހެދިގެން އެމްޑީޕީ އަށް ގޮސް ހުސްވެގެން ތިބެގެން ދައްކާވާހަކަ ދެކޮޅު ނުޖެހޭ.\nފެބުރުއަރީ 11, 2019 14:23\nޔާމީނުގެ މައްސަލަ އެކަނި ޕީޖީ އަށް ފޮނުވިޔަކަސް ކޮރަޕްސަނެއް ނުހުއްޓުވޭނެ 155 މީހުނާ ޔާމީނާ ގާނޫނީ ގޮތުން އެއްވެސް ތަފާތެއްނެތް . ވީމާ ގާނޫނުއަސާސީގެ 17 ވަނަ މާއްދާއާ 20 ވަނަ މާއްދާއާ ހިލާފަށް ޔާމީނު ލޭބަލް ކޮށްގެން ޕީޖީ އަށް މައްސަލަ އެއް ފޮނުވުމަކީ ގައިރު ގާނޫނީ އަމަލަކަށް ނުވޭ ބާ ؟\nފެބުރުއަރީ 11, 2019 14:29\nޔާމީނުގެ މައްސަލަ ޕީޖީއަށް ފޮނުވުމުން ކަރަޕްޝަން ހުއްޓޭނަމަ މިހާރު ތި ޓްރާންސްޕޭރެންސީގެ ބޭނުމެއް ނެތެއްނު! އެ މައްސަލައާއެކު ހުރިހައި ކަރަޕްޝަނެއް ހުއްޓުނީވިއްޔާ! ވީމާ ރަގަޅުވާނީ ކަރަޕްޝަން ހުއްޓުވުނީތީވެ ތި ލާދީނީ ޖަމްޢިއްޔާ އުވާލާފައި ގެއަށް ވަޑައިގަތިއްޔާ!\nފެބުރުއަރީ 11, 2019 14:52\nކޮބާ ޢަދުލުވެރިކަމާ އިންސާފު . ކޮބާ ހަމަހަމަ ކަން. ކޮބާ އިޚްލާސްތެރިކަން ޓްރާންސްޕޭރެންސީ އަށް ފެނުނީ ހަމަ އެކަނި ޔާމީން. ސިޔާސީ ބޭނުމެއްގަ އެމްޑީޕީ އަށް ޖެހިގެން ހުއްޓަސް ތީ ބޮޑުވަރު،\nފެބުރުއަރީ 11, 2019 15:00\nކެނެރީގެ ނަސީދާ ޖީއެމްއަރަ ގުޅިގެން ރާއްޖެ އިން ގިނަ އަދަދެއްގެ ދޮންވެލި ކަޒަކިސްތާނަށް ބޭރު ކޮށްފައިވާ މައްސަލަ ތަހުގީގު ނުކުރެވިގެން އުލެނީ ކީއްވެބާ ؟\nފެބުރުއަރީ 11, 2019 15:02\nތިޔަސީއަކީ ވަކި ބައިގަޑެއްގެ އެއްޗެއް.އަބަދުވެސް ރީދޫ ކުލައިގަ.ހަޑަސްބުރީގަ ވަޅުލާންވެސް ހެޔޮނުވާނެ.


Congo Gai Ebola Fethuri 44 Meehaku Maruvejje\nކޮންގޯގައި އެބޯލާ ފެތުރި މިހާތަނަށް 44 މީހުން މަރުވެއްޖެ--\n28 އޯގަސްޓު 20180ކޮމެންޓް\nކޮންގޯގައި އެބޯލާ ފެތުރި 44 މީހަކު މަރުވެއްޖެ\nކޮންގޯގައި އަނެއްކާ ވެސް އެބޯލާ ފެތުރި 78 މީހުންނަށް އެބަލި ޖެހި، 44 މީހުން މިހާތަނަށް މަރުވެފައިވާ ކަމަށް ވޯލްޑް ހެލްތު އޯގަނައިޒޭޝަނުން ބުނެފިއެވެ.\nއެގޮތުން އެޖަމިއްޔާއިން ބުނީ 51 މީހުންނަށް އެބޯލާ ޖެހިފައިވާ ކަމަށް ކަށަވަރު ވެފައި ވާއިރު 27 މީހުންގެ ޓެސްޓުތައް ކުރަމުން ދާ ކަމަށެވެ. އޭގެ ތެރޭގައި އެބަލި ޖެހިގެން މަރުވި 44 މީހުން ވެސް ހިމެނޭ ކަމަށް އެޖަމިއްޔާއިން ބުނެއެވެ.\nއެބޯލާ ޖެހިފައިވާ މީހުންނަށް ފަރުވާ ދޭން މަސައްކަތް ކުރަމުން ދިޔަ މީހުންގެ ތެރެއިން 10 މީހުންނަށް އެބޯލާ ޖެހިފައިވާ ކަމަށް ވޯލްޑް ހެލްތު އޯގަނައިޒޭޝަނުން ބުނެއެވެ. އަދި އޭގެ ތެރެއިން މިހާތަނަށް އެކަކު މަރުވެފައި ވެއެވެ.\nއެޖަމިއްޔާއިން ނެރުނު ބަޔާނުގައި ބުނެފައިވަނީ ބަލި މީހުންނަށް ފަރުވާ ދިނުމަށް މަސައްކަތް ކުރި މީހުންގެ ތެރެއިން އެބަލި ޖެހުނީ ކުލިނިކް ތަކުގައި މަސައްކަތް ކުރި ފަރާތްތަކަށް ކަމަށެވެ. އަދި ބެލެވޭ ގޮތުގައި އެމީހުންނަށް އެބޯލާ ޖެހުނީ އެބަލި އުޅޭކަން ރަސްމީކޮށް ނާންގަނީސް ކަމަށެވެ.\nއެޖަމިއްޔާއިން މިހާރު ދަނީ އެބޯލާ ބަލި ޖެހިފައިވާ މީހުންނަށް ފަރުވާދޭ ފަރާތްތަކަށް ހޭލުންތެރި ކުރުމުގެ ޕްރޮގްރާމްތަކެއް ފަށާފައެވެ. އެގޮތުން އަމިއްލަ މީހާ އެބަލި ނުޖެހި ބަލި މީހުންނަށް ފަރުވާދީ އެބަލި އިތުރަށް ފެތުރުނަ ނުދީ ކޮންޓްރޯލް ކުރުމަށް ހޭލުންތެރި ކުރަމުންދެއެވެ.\nމިއީ ކޮންގޯގައި އެބޯލާ ފެތުރޭ 10 ވަނަ ފަހަރެވެ. މިދިޔަ ޖުލައި މަހު ވަނީ އެގައުމުން އެބޯލާ ނައްތާލި ކަމަށް ބުނެފައެވެ. އެގޮތުން އެފަހަރު 53 މީހުންނަށް އެބަލި ޖެހުނު އިރު 29 މީހުން މަރުވެފައިވެއެވެ. އެހެން ކަމުން މިފަހަރު އެބޯލާ މާބާރަށް ފެތުރެމުންދާ ކަމަށް ވޯލްޑް ހެލްތު އޯގަނައިޒޭޝަނުން ބުނެއެވެ.\nގާސިމްގެ މަރާ ގުޅިގެން މިހާތަނަށް މީހަކު ހައްޔަރެއް ނުކުރޭ!


Majileehuge Ranil thagreeru kurevvumuge dhauvathu dheyn faas koffi | Mihaaru\nރައީސް އިބްރާހިމް މުހައްމަދު ސޯލިހާއި ލަންކާގެ ބޮޑުވަޒީރު ރަނިލް ސަލާމް ކުރައްވަނީ. އަންނަ ހޯމަ ދުވަހު ރަނިލް ރާއްޖެ ވަޑައިގަންނަވާ ގޮތަށް ވަނީ ހަމަޖެހިފައި. ---\nމަޖިލިހުގައި ރަނިލް ތަގްރީރު ކުރެއްވުމުގެ ދައުވަތު ދޭން ފާސްކޮށްފި\n27 އޯގަސްޓް 2019 - 23:40 1 comment\nސްރީ ލަންކާގެ ބޮޑުވަޒީރު ރަނިލް ވިކްރަމަސިންހަ ރާއްޖެއަށް ކުރައްވާ ރަސްމީ ދަތުރުފުޅުގައި ރައްޔިތުންގެ މަޖިލީހަށް ވަޑައިގެން ތަގުރީރު ކުރެއްވުމުގެ ދައުވަތު އަރުވަން މަޖިލިހުން މިރޭ ފާސްކޮށްފި އެވެ.\nރައީސް އޮފީހުން ބުނިގޮތުގައި ލަންކާގެ ބޮޑުވަޒީރު ރާއްޖެ ވަޑައިގަންނަވަނީ ރައީސް އިބްރާހިމް މުހައްމަދު ސޯލިހްގެ ދައުވަތަކަށް އަންނަ ހޯމަ ދުވަހު އެވެ. މަޖިލިހުގެ ރިޔާސަތުން އިއުލާން ކުރެއްވި ގޮތުން ނަމަ، ރަނިލް މަޖިލިހަށް ވަޑައިގެން ތަގްރީރު ކުރައްވާނީ އަންނަ އަންގާރަ ދުވަހު ހެނދުނެވެ.\nމަޖިލިހުގައި ތަގްރީރު ކުރެއްވުމުގެ ފުރުސަތު ރަނިލް އަށް ދޭން މަޖިލިހުން ފާސްކުރީ ވޯޓުގައި ބައިވެރިވެވަޑައިގެންނެވި 70 މެމްބަރުންގެ އިއްތިފާގުންނެވެ. ގާނޫނުއަސާސީ އާއި މަޖިލިހުގެ ގަވައިދުގައިވާ ގޮތުން ބޭރުގެ ވެރިންނަށް މަޖިލީހުގައި ތަގުރީރު ކުރެއްވޭނީ މެންބަރުންގެ ރުހުން ލިބިގެންނެވެ.\nރާއްޖެ އަށް ކުރައްވާ ރަސްމީ ދަތުރުފުޅުގައި ރަނިލްގެ އަނބިކަނބަލުން ޕްރޮފެސާ މައިތިރީ ވިކްރަމަސިންހަ އާއި ކެބިނެޓްގެ ހަތަރު މިނިސްޓަރުން ބައިވެރިވެވަޑައިގަންނަވަ އެވެ. މި ދަތުރުގައި ރައީސް އިބްރާހިމް މުހައްމަދު ސޯލިހްއާ ބައްދަލު ކުރައްވައި ދެ ގައުމުގެ ގުޅުން އިތުރަށް ބަދަހިކުރުމާ ގުޅޭ މަޝްވަރާތައް ކުރައްވާނެ ކަމަށް ވެސް ރައީސް އޮފީހުން ބުންޏެވެ.\nމިދިޔަ ފެބްރުއަރީ މަހުގެ ތެރޭގައި ރައީސް އިބްރާހިމް މުހައްމަދު ސޯލިހް ލަންކާ އަށް ވަޑައިގެން، ރަނިލް އާއި އެ ގައުމުގެ އިސް ބޭފުޅުންނާ ބައްދަލުކުރެއްވި އެވެ. އަދި އެމަނިކުފާނުގެ ދަތުރުފުޅުގައި ލަންކާގެ ކުރީގެ ރައީސް މަހިންދަ ރާޖަޕަކްސަ އާ ވެސް ބައްދަލުކުރެއްވި އެވެ.\nމިރޭގެ ޖަލްސާގައި ވަނީ ބައިނަލްއަގްވާމީ ހަތަރު މުއާހަދާއެއްގައި ރާއްޖެ އިން ސޮއިކުރަމާ މެދު ރައްޔިތުންގެ މަޖިލީހުގެ ލަފައަށް ރައީސް އިބްރާހިމް މުހައްމަދު ސޯލިހް ހުށަހެޅުއްވި މައްސަލަ މަޖިލިހުގެ ގައުމީ ސަލާމަތާއި ހާރިޖީ ގުޅުންތަކާ ބެހޭ ކޮމިޓީ އަށް ފޮނުވައިފަ އެވެ.\nކެބިނެޓުގައި މަޝްވަރާ ކުރުމަށް ފަހު، މަޖިލިހަށް ހުށަހެޅީ ޔުނައިޓެޑް ނޭޝަންސް އާމްސް ޓްރޭޑް ޓްރީޓީ، ޔުނައިޓެޑް ނޭޝަންސް ކޮންވެންޝަން އޮން ކްލަސްޓާ މިއުނިކޭޝަންސް ޕްރޮސީޖާ، ޓްރީޓީ އޮން ޕްރޮހިބިޝަން އޮފް ނިއުކްލިއާ ވެޕަންސް، އޮޕްޝަނަލް ޕްރޮޓޮކޯލް ޓު ދަ ކޮންވެންޝަން އޮން ދަ ރައިޓްސް އޮފް ޗައިލްޑް އޮން އަ ކޮމިއުނިކޭޝަންސް ޕްރޮސީޖާ، އިސްލާމީ ދައުލަތްތަކުގެ އަންހެނުންގެ ހުނަރުވެރިކަމާއި ބާރުވެރިކަން އިތުރު ކުރުމާބެހޭ މުއާހަދާ އެވެ.\nއިތުރު ލިޔުންތައް ސްރީ ލަންކާ ރައްޔިތުންގެ މަޖިލިސް މަޖިލީހުގެ މެމްބަރުން ރާއްޖެ-ލަންކާ ޑިޕްލޮމެޓިކް ގުޅުން\nލަންކާގެ ބޮޑުވަޒީރު ރަނިލް ރާއްޖެ ވަޑައިގަންނަވަނީ


Lucifer ge fan'nunnah hithaama veri habareh, season fahakun series nimeyne kamuge ishaaraatheh - One Online\nލޫސިފާގެ ޕޯސްޓަރުތަކެއް ---\nލޫސިފާގެ ފޭނުންނަށް ހިތާމަވެރި ހަބަރެއް، ސީޒަން ފަހަކުން ސީރީޒް ނިމޭނެ ކަމުގެ އިޝާރާތެއް\nހޮލީވުޑް ސީރީޒް ލޫސިފާ ދައްކަން ފެށީއްސުރެ ބޮޑު ތަރުހީބެއް އަންނަނީ ލިބެމުންނެވެ.\nފޮކްސް ޗެނަލުން އެ ސީރީޒް ދެއްކުން ހުއްޓާލުމާއެކު ފޭނުން ވަނީ އިތުރަށް ކުރިއަށް ގެންދިޔުމަށް އެދި ހިޔާލު ފާޅުކޮށްފައެވެ. ފޭނުންގެ އެ އެދުން ފުއްދައިދިނީ ނެޓްފްލިކްސް އިންނެވެ. އެގޮތުން ލޫސިފާގެ ސީޒަން ހަތަރެއްގެ ދިހަ އެޕިސޯޑް އެކީ ފެނިގެން ގޮސްފައިވަނީ ނެޓްފްލިކްސްގެ އެކްސްކުލޫސިވެއްގެ ގޮތުގައެވެ.\nމީގެ ކުރިން ސީރީޒްގެ ސީޒަން ފަހެއް ވާނީ ފަހު ސީޒަނަށް ކަމުގައި ބުނި ނަމަވެސް، ފަހުން އެކި ނޫސްތަކުން ވަނީ އިތުރު ސީޒަންތައް ކުރިއަށް ގެންދާނެ ކަމަށް ބުނެފައެވެ. އެހެންކަމުން ފޭނުން އަންނަނީ އިތުރަށް އުންމީދު ކުރަމުންނެވެ.\nއެކަމު މިފަހަރު މިވަނީ ޝޯގެ ލިޔުންތެރިޔާ ލޫސިފާގެ ފަސްވަނަ ސީޒަންގެ ފަހު އެޕިސޯޑްގެ ނަން ހިއްސާކޮށްގެން އިތުރު ސީޒަންތަކަށް އުންމީދު ކުރަމުންދިޔަ ފޭނުންގެ ހިތްތައް ކަތިލާފައެވެ.\nލިޔުންތެރިޔާ ހިއްސާކުރީ ފަސްވަނަ ސީޒަންގެ ފަހު އެޕިސޯޑުގެ ނަމުގެ ފޮޓޯއެކެވެ. އެ ނަމުގައި އޮތީ "ނަތިން ލާސްޓް ފޯ-އެވާ" (އެއްވެސް ކަމަކީ އަބަދަށް ދެމިއޮންނާނެ ކަމެއް ނޫން). ކަމަށެވެ. މިއާއެކު ސީރީޒްގެ ފޭނުން އަންނަނީ މީސް މީޑިއާގައި ނުރުހުން ފާޅުކޮށް ހިތާމަ ކުރަމުންނެވެ.\nއެއްބަޔަކު، އެއީ ސީރީޒް ނިންމާލާ އެޕިސޯޑް ކަމަށް ގަބޫލު ނުކުރާނެ ކަމަށް ބުނަމުން އަންނައިރު އަނެއްބަޔަކު އަންނަނީ އިތުރަށް ކުރިއަށް ގެންދިޔުމަށް އެދެމުންނެވެ.\nމިކަމާ ގުޅޭ ގޮތުން ޝޯގެ ފަރާތުންވެސް އަދި ނެޓްފްލިކްސްގެ ފަރާތުންވެސް ރަސްމީ ބަހެއް އަދި ވަނީ ލިބޭ ގޮތް ނުވެފައެވެ.\nކޮވިޑުން ރައްކާތެރިވުމަށް ކައިލީ އެއް މިލިއަން ޑޮލަރު ހަދިޔާ ކޮށްފި\nކޮވިޑް 19 : ހޯމް އައިސޮލޭޝަނުގައި ތިބި ތިން ފޭނަކަށް ބްރިޓްނީ އެހީވަނީ\nޑަބްލިޔުއެޗްއޯގެ ޑިރެކްޓަރު ޖެނެރަލް، ސޭފް ހޭންޑްސް ޗެލެންޖަށް ޕީސީ، ދީޕިކާ އަދި އާނޯލްޑް ނޮމިނޭޓް ކުރައްވައިފި


Neymar Ge Record Eh Jesus Muguraalaifi - Vaguthu\nފަސޭހަކަމާއެކު ކްރޮއޭޝިއާގެ ޑައިނަމޯ ޒަގްރެބް ބަލިކޮށް އިނގިރޭސިވިލާތުގެ ޗެމްޕިއަން މެންޗެސްޓާ ސިޓީ އިން މޮޅަކާއެކު ޗެމްޕިއަންސް ލީގުގެ ގްރޫޕް ސްޓޭޖް މެޗުތައް ނިންމާލައިފި އެވެ.\nރޭގެ މެޗާއި ކުރިމަތިލި އިރު ވެސް ސިޓީ އަށް އޮތީ މުބާރާތުގެ ދެވަނަ ބުރުގެ ޖާގައެއް ކަށަވަރުވެފަ އެވެ. ޑައިނަމޯ ޒަގްރެބްގެ ދަނޑުގައި އެޓީމު 4-1 އިން ބަލިކޮށް ހޯދި ތިން ޕޮއިންޓާއެކު ސިޓީ އިން ގްރޫޕް ސްޓޭޖް ނިންމާލީ6މެޗުން 14 ޕޮއިންޓް ހަމަކޮށްގެންނެވެ. މި ގްރޫޕްގެ ދެވަނަ ޓީމުގެ ގޮތުގައި ގަދަ ސޯޅަ އަށް ކޮލިފައިވީ7ޕޮއިންޓް ލިބިގެން ޖޯޖިއާގެ އެޓްލާންޓާ އެވެ.6ޕޮއިންޓާއެކު ތިންވަނަ ލިބުނު ޔުކްރެއިންގެ ޝަޚްތަރް ޑޮނެޓްސްކް އަށް ޔުރޮޕާ ލީގުން ޖާގައެއް ލިބިފައިވާއިރު މި ގްރޫޕުގެ ފުލަށް ދިޔައީ6މެޗުން ލިބުނު5ޕޮއިންޓާއެކު ޑައިނަމޯ ޒަގްރެބް އެވެ.\nރޭގެ މެޗަށް ސިޓީގެ ކޯޗު ޕެޕް ގާޑިއޯލާ ވަނީ ޓީމުގެ އާންމު ފުރަތަމަ އެގާރަ އަށް ގިނަ ބަދަލުތަކެއް ގެނެސްފަ އެވެ. އެގޮތުން މުހިއްމު ކުޅުންތެރިން ކަމަށްވާ ކެވިން ޑެބްރައިނާ އާއި އެޑަސަން މޯރެސްގެ އިތުރުން ޑޭވިޑް ސިލްވާ އަށް ގާޑިއޯލާ ރެސްޓް ދިން އިރު ރަހީމް ސްޓާލިންގް މެޗު ފެށީ ބެންޗުންނެވެ.\nފަސޭހަކަމާއެކު ސިޓީ މި މެޗު ކާމިޔާބުކުރި ނަމަވެސް ފުރަތަމަ ލަނޑު ޖަހައި ކުރިހޯދީ ކްރޮއޭޝިއާގެ ޓީމުންނެވެ. މެޗުގައި ޑައިނަމޯ ޒަގްރެބް އަށް ލީޑު ނަގައިދިނީ ފުރަތަމަ ހާފުގެ 10 ވަނަ މިނެޓުގައި ޑަނިއެލް އޮލްމޯ އެވެ. ސިޓީ އަށް ނަތީޖާ ހަމަހަމަކޮށްދިނީ 34 ވަނަ މިނެޓުގައި ރިޔާދް މަހްރޭޒް ދިން ބޯޅައެއްގައި ގެބްރިއެލް ޖެސުސް އެވެ.\n1-1 އިން ދެޓީމު އެއްވަރުވެގެން ފުރަތަމަ ހާފު ނިމިގެންދިޔަ އިރު ދެވަނަ ހާފު ސިޓީން ފެށީ ވަރުގަދަ ކޮށެވެ. އެގޮތުން ބްރެޒިލްގެ ޖެސުސް ވަނީ ކައިރި ކައިރީގައި ދެ ލަނޑު ކާމިޔާބުކޮށް ފަސް މިނެޓު ތެރޭ މެޗުގެ ނަތީޖާ ސިޓީ ކޮޅަށް އަނބުރާލާފަ އެވެ. ޖެސުސްގެ ދެވަނަ ލަނޑު 50 ވަނަ މިނެޓުގައި ފިލް ފޮޑެންގެ އެހީތެރިކަމާއެކު ޖެހި އިރު އޭގެ ހަތަރު މިނެޓް ފަހުން އޭނާ ހެޓްރިކް ހެދީ ބެންޖަމިން މެންޑީ ތަނަވަސްކޮށްދިން ފުރުސަތެއްގަ އެވެ.\nސިޓީން މެޗުގައި ޖެހި ހަތަރު ވަނަ ލަނޑު މެޗު ނިމެން ހަ މިނެޓަށް ވެފައި ވަނިކޮށް ޖަހައިދިނީ ބަދަލު ކުޅުންތެރިއެއްގެ ގޮތުގައި ކުޅެން ނުކުތް ބެނާޑޯ ސިލްވާ ދިން ބޯޅައެއްގައި ފިލް ފޮޑެން އެވެ.\nރޭގެ މެޗުގެ މޮޅު ކުޅުންތެރިއާގެ މަގާމް ހޯދި ޖެސުސް މި މެޗުގައި ހެދި ހެޓްރިކާއެކު ކެރިއަރުގައި އޭނާ ޖެހި ލަނޑުގެ އަދަދު ވަނީ 101 އަށް އަރައިފަ އެވެ. ސިޓީގެ ޖާޒީގައި 55 ލަނޑު އަދި ބްރެޒިލްގެ ޕަލްމެއިރާސް އަށް 28 ލަނޑު ޖަހައިދީފައިވާ ޖެސުސް ވަނީ ބްރެޒިލްގެ ގައުމީ ޓީމަށް 18 ލަނޑު މިހާތަނަށް ޖަހައިދީފައެވެ.\nރޭގެ މެޗުގައި ޖެހި ތިން ލަނޑާއެކު ޖެސުސް ވަނީ އެންމެ ޒުވާން އުމުރެއްގައި ޗެމްޕިއަންސް ލީގުގައި ދިހަ ލަނޑު ހަމަކުރި ބްރެޒިލްގެ ފުރަތަމަ ކުޅުންތެރިއާގެ ޝަރަފް ހޯދައިފަ އެވެ. ކުރިން މި ރެކޯޑު އޮތީ ޕީއެސްޖީގެ ތަރި ނޭމާ އަތުގަ އެވެ. ނޭމާ މި މުބާރާތުގައި 10 ލަނޑު ހަމަކުރި އިރު އޭނާގެ އުމުރަކީ 23 އަހަރެވެ.\nޑިސެމްބަރު 12, 2019 09:23\nޖޯޖިއާ އަކީ އެމެރިކާގެ ސްޓޭޓެއް، އެ ސްޓޭޓުގެ ވެރި ރަށަކީ އެޓްލާންޓާ. ރޭގަ ޝަކްތަރ ޑޮނިއެސްކް އާ ދެކޮޅަށް ކުޅުނީ އެޓަލާންޓާ، އެއީ އިޓަލީގެ ޓީމެއް. ޙަބަރުގައި އޮތީ ރަނގަޅަކަށް ނޫން.\nޑިސެމްބަރު 12, 2019 11:27\nސާބަސް. ޚެސުސް އޭ ކިޔާނީ. ސްޕެނިޝް ބަހުގަ ޖޭ އަކުރު ކިޔާނީ ޚާ އެއ އްގޮތަށް.


2018 ވަނަ އަހަރުގެ ބަޖެޓްގައި އިހަވަންދޫއަށް އައު މަޝްރޫއެއްނެތް — Ihavandhoo.com\n2018 ވަނަ އަހަރުގެ ބަޖެޓްގައި އިހަވަންދޫއަށް އައު މަޝްރޫއެއްނެތް\n20 ނޮވެމްބަރު 20170މުހައްމަދު އަކްރަމް\n2018 ވަނަ އަހަރަށް ލަފާކޮށް ދައުލަތުން ރައްޔިތުންގެ މަޖިލީހަށް ހުށަހެޅި ބަޖެޓްގައި، އިހަވަންދޫގައި ފުށުމަށް އަލަށް އެއްވެސް މަޝްރޫއުއެއް ބަޖެޓްކޮށްފައި ނުވާކަން ހާމަވެއްޖެއެވެ. 2018 ވަނައަހަރަށް ލަފާކުރާ ބަޖެޓްގައި އިހަވަންދޫގައި ހިންގުމަށް ބަޖެޓް ކޮށްފައިވަނީ2މަޝްރޫއެކެވެ. އެއީ މިހާރުވެސް ހިނގަމުންދާ އިހަވަންދޫ ސްކޫލް ގައި 12 ކްލާސްރޫމްގެ3ބުރި ޢިމާރާތެއް އެޅުމާއި އިހަވަންދޫގައި ސްޕޯޓްސް އެރީނާ ޤާއިމްކުރުމުގެ މަސައްކަތެވެ. އިހަވަންދޫ ސްކޫލް ގައި 12 ކްލާސްރޫމްގެ3ބުރި ޢިމާރާތެއް އެޅުމަށް 603،513ރ ބަޖެޓް ކޮށްފައިވާއިރު އިހަވަންދޫގައި ސްޕޯޓްސް އެރީނާ ޤާއިމްކުރުމުގެ މަސައްކަތަށް 219،765ރ ބަޖެޓް ކޮށްފައިވެއެވެ.\n2017 ވަނައަހަރުގެ ބަޖެޓްގައި މިއަހަރު ފެށުމަށް ބަޖެޓް ކޮށްފައިވީނަމަވެސް، އަދިވެސް ނުވެށިވާ ދެ މަޝްރޫއު ކަމަށްވާ އިހަވަންދޫ ބަދަރު ހެދުމާއި މިސްކިތެއް އިމާރާތްކުރުމަށް އަންނަ އަހަރަށް ބަޖެޓްކޮށްފައެއް ނުވެއެވެ. 2017 ވަނަ އަހަރުގައި އިހަވަންދޫ ބަދަރު ހެދުމަށް 13.5 މިލިއަން ރުފިޔާ ބަޖެޓް ކޮށްފައިވާއިރު މިސްކިތެއް އިމާރާތްކުރުމަށް2މިލިއަނަށްވުރެ ގިނަރުފިޔާ ބަޖެޓްކޮށްފައިވެއެވެ.\nއިހަވަންދޫގައި ބަޖެޓް ވަކި ބަޖެޓެއްގެ ގޮތުގައި ހަރަދުކުރާ އޮފީސްތަކުގެ ތެރެއިން އިހަވަންދޫ ސްކޫލަށް 2018 ވަނަ އަހަރުގެ ބަޖެޓުން ޙަރަދުކުރުމަށް ކަނޑައަޅާފައިވަނީ 17.1 މިލިއަން ރުފިޔާއެވެ. އަދި އިހަވަންދޫ ކައުންސިލް އިދާރާއަށް ބަޖެޓް ކޮށްފައިވަނީ 3.7 މިލިއަން ރުފިޔާއެވެ.\nމިއީ ފާއިތުވި3އަހަރުގެ ބަޖެޓަށް ބަލާއިރުވެސް ދައުލަތުގެ ބަޖެޓްގައި އިހަވަންދޫއަށް އެންމެ މަދު އަދަދެއްގެ ފައިސާ ބަޖެޓްކުރި އަހަރުކަން ފާހަގަކުރެވެއެވެ. 2016 އަހަރުގެ ބަޖެޓްގައި އިހަވަންދޫއަށް 32.8 މިލިއަން ރުފިޔާ ބަޖެޓް ކޮށްފައިވާއިރު 2017 ވަނަ އަހަރުގެ ބަޖެޓްގައި އިހަވަންދޫއަށް 59.4 މިލިއަން ރުފިޔާ ބަޖެޓް ކޮށްފައިވެއެވެ. ނަމަވެސް 2018 ވަނަ އަހަރަށް ލަފާކުރާ ބަޖެޓްގައި އިހަވަންދޫއަށްހަރަދުކުރުމަށް ހިމަނާފައިވަނީ 21.7 މިލިއަން ރުފިޔާއެވެ.


ފިރިމީހާގެ އަބުރު ރައްކާކުރުން – DhiSalafiyyah\nތިމާގެ ފިރިމީހާގެ އަބުރު ރައްކާކޮށް އެކަމުގެ މައްޗަށް ފަރުވާތެރިވެ އޭނާއަށް ޝަރަފުވެރިކަން ހޯދައި ދިނުމީވެސް އަނބިމީހާގެ ފަރާތުން ފިރިމީހާއަށް ލިބެންވާ ޙައްޤެކެވެ. އަނބިމީހާއީ ހުރިހާ ގޮތަކުންވެސް ފިރިމީހާގެ ހުރިހާކަމެއް ބަލަހައްޓާ އޭނާގެ ސިއްރު ވެރިޔާއެވެ. އަނބިމީހާ ސިފަކޮށްދެއްވައި ކީރިތި ޤުރްއާނުގައި ﷲ ސުބްޙާނަހޫ ވާތަޢާލާ ވަޙީ ކުރައްވާފައިވާ ބަސްފުޅެއް ވިދާޅުވާށެވެ.\nفَالصَّالِحَاتُ قَانِتَاتٌ حَافِظَاتٌ لِلْغَيْبِ – النساء: ٣٤\nމާނައީ : “ފަހެ ޞާލިޙް އަންހެނުންނަކީ މަތިވެރި މާތްﷲ އަށާއި، އަދި ތިމާގެ ފިރިމީހާއަށް އަދާކުރަންޖެހޭ ޙައްޤުތައް އަދާކޮށް ކިޔަމަންތެރިވާ އަންހެނުންނެވެ. އަދި ފިރިމީހާ ނެތް ވަޤުތުގައިވެސް އޭނާގެ ހުރިހާކަމަކާމެދު ރައްކާތެރިވެގަންނަ އަންހެނާއެވެ.” މިއެވެ.\nފިރމީހާއަށްޓަކައި އަނބިމީހާ ރައްކާތެރިވެ ގަންނަންޖެހޭ އެންމެ މުހިއްމު އެއްކަމަކީ ފިރިމީހާގެ އަބުރަށް ރައްކާތެރިކޮށް އޭނާގެ ސިއްރުތައް ވަންހަނާ ކުރުމެވެ. އަދި ފިރިމީހާގެ އަބުރަށް ހުތުރުވާފަދަ އެއްވެސް ކަމެއް ކުރުމީ އަނބިމީހާއަށް ޖާއިޒް ވެގެންވާ ކަމެއްނޫނެވެ. ފިރިމީހާގެ ކިބައިގައި ޢައިބެއް ހުރިނަމަވެސް އެ ޢައިބެއް އިޞްލާޙް ކުރުމާއެކު ސިއްރުކޮށް ހެދުމީ އަނބިމީހާގެ ވާޖިބެކެވެ. ރަނގަޅު އަނބިން ސިފަކޮށްދެއްވައި ރަސޫލުﷲ ޞައްލަﷲ ޢަލައިހި ވަސައްލަމް ޙަދީޘްކުރައްވާފައިވަނީ\n“اَلْمَرْءَةُ الصَّالِحَةُ إِذَا نَظَرَ إِلَيْهَا سَرَّتْهُ وَإِذَا أَمَرَهَا أَطاَعَتْهُ وَإِذَا غَابَ عَنْهَا حَفِظَتْهُ” (އަބޫ ދާއޫދު)\nމިފަދައިންނެވެ. މާނައީ: “ޞާލިޙް ރަނގަޅު އަނތްބަކު ވިއްޔާ ފިރިމީހާ އެކަނބުލޭގެއަށް ބަލައިފިނަމަ އޭނާގެ ރިވެރިކަމާ އަޚްލާޤު ރަނގަޅުކަމުން ފިރިމީހާ އުފާވާނެއެވެ. އަދި އެކަނބުލޭގެއަށް އަމުރު ކޮށްފިއްޔާ ފިރިމީހާއަށް ކިޔަމަންވާނެއެވެ. އަދި ފިރިމީހާ އެކަނބުލޭ ކިބައިން ޣައިބުވެއްޖެއްޔާ ފިރިމީހާގެ ކަންތައް ރައްކާތެރިކޮށްދޭނެއެވެ.” މިއެވެ. މިފަދަ އަނބިންނަކީ އަނބިންގެ ޖަވާހިރެވެ.\nއިސްވެދިޔަ އާޔަތާއި ޙަދީޘުން ސާބިތުވާގޮތުގައި ފިރިމީހާގެ އަބުރާ އޭނާގެ ހުރިހާ ސިއްރުތައް ރައްކާތެރިކޮށްދީ އެކަންކަމަށް އަމާނާތް ތެރިވުމީ އަނބިމީހާގެ ފަރާތުން ފިރިމީހާއަށް ލިބެންވާ ޙައްޤެކެވެ. އެކަމާމެދު ކޮންމެ އަނތްބަކުވެސް ފަރުވާތެރިވާންވާނެއެވެ.


އަލްފާޟިލް އިބްރާހީމް ޢަލީ - ޤައުމީ އިނާމު - ހިތްވަރުދިނުމުގެ ޤައުމީ އިނާމު - 2012 - The President's Office\nއެޕްލައިޑް އާޓްސްގެ ދާއިރާއިން؛ ފެޝަން ޑިޒައިނިންގއާއި ޑެކަރޭޓިވް އާޓްސްގެ ރޮނގުން\nއަލްފާޟިލް އިބްރާހީމް ޢަލީ\nމިދާއިރާއަށް ވެދެވަޑައިގަތުމުގެ ޝައުޤުވެރިކަން އިބްރާހީމް ޢަލީގެ ހިތްޕުޅުގައި އުފެދުނީ، ޢުމުރުން 13 އަހަރުގައި، ވަރަށް ގާތް އަވަށްޓެރިއަކު ފެހުމުގެ މަސައްކަތް ކުރަމުން ގެންދިޔައިރު، އެމަސައްކަތް ވަރަށް ގާތުން ފެނިވަޑައިގެން، އެއީ ކުރެއްވިދާނެ މަސައްކަތެއްކަން ޤަބޫލުފުޅު ކުރެއްވިގެންނެވެ. ބުރުގާއާއި، ހެދުންފަދަ ތަކެތީގެ ބާކީ ފޮތިކޮޅުތައް ބޭނުންކުރައްވައިގެން، ތަފާތު ފަރުމާތަކަށް އެއްޗެހި ކަފާ ހައްދަވަން ފެށްޓެވި ހިސާބުންނެވެ.\nފެހުމުގެ މަސައްކަތް މަޑުމަޑުން ތަރައްޤީ ކުރައްވަމުން ގެންދަވާ ފެޝަން ޑިޒައިނިންގއާއި، ޑެކަރޭޓިވް އާޓްސްގެ ރޮނގުން ޕްރޮފެޝަނަލް މަސައްކަތްތަކެއް އިބްރާހީމް ޢަލީ ފެށްޓެވީ، 1996 ވަނަ އަހަރުއެވެ. މިއަދާ ހަމައަށް ތަފާތު އެތައް ޝޯތަކެއްގައި އިބްރާހީމް ޢަލީ ބައިވެރިވެވަޑައިގެން، އިބްރާހީމް ޢަލީގެ ފެއްސެވުމުގެ ހުނަރާއި، ފެޝަން ޑިޒައިނިންގއާއި، އާޓްގެ ހުނަރު ދައްކަވައިދެއްވާފައިވެއެވެ. މިގޮތުން 1997 ވަނައަހަރު ބޭއްވުނު [ފަރުމާ] ޝޯއާއި، 2001 ވަނަ އަހަރު ބޭއްވުނު [ނާޒިޔާސް ޑިޒައިން ވެއަރސް] އަދި 2007 ވަނަ އަހަރު "ނައިސް އިން އައިސް" އިން އިންތިޒާމުކުރި [ކޭކްސް އެންޑް ބްރައިޑަލް ވެއަރ] ޝޯގައި އިބްރާހީމް ޢަލީގެ ފަރުމާކުރުންތައް ދައްކަވާލައްވާފައިވެއެވެ. ހަމަ އެ އަހަރު ބޭއްވުނު [ރަންވޭ ފެޝަން] ޝޯގެ ބެސްޓް ޑްރެސްއަކަށް ހޮވުނީވެސް އިބްރާހީމް ޢަލީ ފަރުމާ ކުރެއްވި ހެދުމެވެ. މީގެއިތުރުން 2008 ވަނައަހަރު ބޭއްވުނު [ރަންވޭ] ޝޯގެ ބެސްޓް ޑްރެސްއަކަށްވެސް ހޮވުނީ، އުލާއި ސަމުސަލާއި އަދި ލަކުޑި ބޭނުންކުރައްވައިގެން، އިބްރާހީމް ޢަލީ ފަރުމާ ކުރެއްވި ހެދުމެވެ.\nމިހާތަނަށް އިބްރާހީމް ޢަލީ ވަނީ، ތަފާތު ގިނަ މުނާސަބަތުތަކަށް ހެދުންތައް ފަރުމާކޮށްދެއްވާފައެވެ. މިގޮތުން، ކައިވެނި ޕާޓީތަކަށާއި، އުފަންދުވަހުގެ ޕާޓީތަކަށާއި، ފިލްމީ ދާއިރާގެ ފަންނާނުންގެ ލަވަތަކަށާއި، މިނޫންވެސް އެކިއެކި މުނާސަބަތުތަކަށް ހެދުން ފަރުމާކޮށްދެއްވާފައިވެއެވެ. މިހާތަނަށް ހަތަރުހާހަށްވުރެ ގިނަ ހެދުން ފައްސަވާފައިވެއެވެ. އަދި ކައިވެނިތަކަށް އެކަނިވެސް ނުވަސަތޭކައަށްވުރެ ގިނަ ހެދުން ފައްސަވާފައިވެއެވެ.\nއިބްރާހީމް ޢަލީ ވަނީ މިރޮނގުން އެތައްބަޔަކު ތަމްރީނުވެސް ކުރައްވާފައެވެ. މިކަން ގިނަބަޔަކަށް ދަސްކޮށްދެއްވުމަށް، ވަގުތުވެވަޑައިގެންނެވި މިންވަރަކުން މަސައްކަތް ކުރައްވަމުން ގެންދަވައެވެ. މިގޮތުން، އދ.މަހިބަދޫގަޔާއި، އދ.މާމިގިލީގަޔާއި، ލ.މާމެންދޫގައި ތަފާތު ކޯސްތައް ހިންގަވައި، އެތައް ބަޔަކު ތަމްރީނު ކުރައްވާފައިވެއެވެ. މީގެއިތުރުން، ތަފާތު އެއްޗެހި ބޭނުންކޮށްގެން، ދަބަސްފަދަ ތަކެތި ހަދަން ދަސްކޮށްދެއްވުމާއި، މާ ހެދުމާއި، ބިއްލޫރީގަޔާއި، ކެންވަސްގައި ކުރެހުމާއި، އުކާލެވޭ ތަކެތީގެ ތެރެއިން ޕްލާސްޓިކް ފުޅިފަދަ ތަކެތި ބޭނުންކުރައްވައިގެން، ތަފާތު ތަކެތި ތައްޔާރު ކުރުމުގެ ތަމްރީނު ކޯސްތައްވެސް ހިލޭ ސާބަހަށް ހިންގަވައިދެއްވާފައިވެއެވެ. ކައިވެނީގެ ޙަފްލާތަކުގައި ބޭނުންކުރާ [ބޮކޭ] އަމިއްލަ ފަރުމާގެ މައްޗަށް ތައްޔާރު ކުރައްވައި، މިހާތަނަށް 900 އަށްވުރެ ގިނަ ބޮކޭ ހައްދަވާފައިވެއެވެ. އިބްރާހީމް ޢަލީ މިރޮނގުން ކުރައްވާ އެންމެ މުހިންމު އެއް މަސައްކަތަކީ، ޕާޓީތަކުގެ ޑެކަރޭޝަން މަސައްކަތްތަކެވެ. މިއީ މިހާރު ވަރަށްފުޅާ ދާއިރާއެއްގައި ކުރައްވާ މަސައްކަތެކެވެ.\nއުކާލެވޭ ތަކެތީގެ ތެރެއިން ދެވަނަފަހަރަށް ބޭނުންކުރެވިދާނެކަމަށް މީގެކުރިން ހީކުރެވިފައި ނުވާފަދަ ތަކެތި ބޭނުންކުރައްވައިގެންވެސް ހެދުން ފަރުމާކުރައްވާފައިވެއެވެ. އެގޮތުން، ޗޮކްލެޓް ކަރުދާސް ބޭނުންކުރައްވައިގެން އިބްރާހީމް ޢަލީ ފަރުމާކުރެއްވި ހެދުން، ޚާއްޞަ ގޮތެއްގައި ފާހަގަކޮށްލެވެއެވެ. މި ހެދުން ފަރުމާ ކުރެއްވީ، 2003 ވަނަ އަހަރު ބޭއްވެވި ސްކޫލް ކުދިންގެ ލަވަ މުބާރާތަށެވެ.\nއިބްރާހީމް ޢަލީގެ އުންމީދަކީ މިރޮނގުން އިތުރަށް ކުރިއަށް ވަޑައިގެން، ރާއްޖޭގެ އެތައް ބަޔަކަށް މި ހުނަރުވެރިކަން ދަސްކޮށްދެއްވައި، ރާއްޖޭގެ އަތޮޅުތަކަށް މިކަން އިތުރަށް ފުޅާކުރުމުގެ ޕްރޮގްރާމްތައް ހިންގެވުމެވެ.


މާލެ އަށް ގިނަ އަދަދެއްގެ ބަނގުރާ އެތެރެކުރަން އުޅެފި\nމާލެ އަށް ކައިރިކުރި ލޯންޗަކުންނާއި ދިއްފުށީ ބަނދަރުގައި އޮތް ސަފާރީއަކުން ގިނަ އަދަދެއްގެ ބަނގުރާ ހޯދައި، ހަތް މީހަކު އިއްޔެ އާއި ރޭ ފުލުހުން ހައްޔަރުކޮށްފި އެވެ.\nޑްރަގާ ދެކޮޅު ހަނގުރާމައިގައި 6000 މީހުން މަރައިފި\nމެނީލާ (ޑިސެމްބަރު 13) - މަސްތުވާތަކެއްޗާ ދެކޮޅަށް ފިލިޕީންސް އިން ހަނގުރާމަ އިއުލާންކުރި ފަހުން މިދިޔަ ޖުލައި މަހުގެ ފަހުން އެ ގައުމުން 5،927 މީހުން މަރާފައިވާ ކަމަށް ފުލުހުން ހާމަކޮށްފި އެވެ.\nމެނީލާ (ޑިސެމްބަރު 4) - ޑްރަގާ ދެކޮޅަށް ފިލިޕީންސް އިން މިހާރު ކުރިއަށް ގެންދާ ހަނގުރާމަ އަށް އެމެރިކާގެ ރައީސް ކަމަށް އިންތިޚާބުކޮށްފައިވާ ޑޮނަލްޑް ޓްރަމްޕުގެ ތާއީދު އެބައޮތް ކަމަށް...\nދެ ފުލުހުންނާއި ސިފައިންގެ މީހާގެ ބަންދަށް ހަ ދުވަސް\nމާލޭގައި ފުލުހުން ހިންގި މަސްތުވާތަކެތީގެ އޮޕަރޭޝަނެއްގައި ހައްޔަރު ކުރި ދެ ފުލުހުންނާއި ސިފައިންގެ މީހާގެ ބަންދަށް ހަ ދުވަސް ޖަހާފައިވާ ކަމަށް ފުލުހުން މިއަދު ބުނެފި އެވެ.\nމަސްތުވާތަކެއްޗާއެކު ދެ ފުލުހަކާއި ސިފައިންގެ މީހަކު ހައްޔަރުކޮށްފި\nމާލޭގައި ފުލުހުން ހިންގި މަސްތުވާތަކެތީގެ އޮޕަރޭޝަނެއްގައި މަސްތުވާ އެއްޗެހިތަކެއް އަތުލައިގަނެ ދެ ފުލުހަކާއި ސިފައިންގެ މީހަކާއި އާންމުންގެ މީހަކު ރޭ ހައްޔަރުކޮށްފި އެވެ.\nފުލުހުން އަތުލައިގަތް ބަނގުރާތަކެއް ނައްތާލައިފި\nއެކިއެކި މައްސަލަތަކުގައި ފުލުހުން އަތުލައިގެންފައިވާ 4،000 އަށް ވުރެ ގިނަ ބަނގުރާފުޅި އާއި ދަޅު އިއްޔެ ނައްތާލައިފި އެވެ.\nޑްރަގާ ގުޅުންހުރި މޭޔަރަކަށް ބަޑިން ހަމަލާދީ މަރާލައިފި\nމެނީލާ (ނޮވެމްބަރު 5) - މަސްތުވާތަކެތީގެ ވިޔަފާރިއާ ގުޅުން ހުރި ފިލިޕީންސްގެ މޭޔަރެއްގެ ގަޔަށް ފުލުހުން ޖަލުގައި ބަޑިޖަހާ މަރާލައިފި އެވެ.


ކޮވިޑް19 ޖެހިގެން ރާއްޖެއިން 83 އަހަރުގެ އަންހެނެއް ނިޔާވެއްޖެކަން ސަރުކާރުން ކަށަވަރުކޮށްދީފި – Dhen.mv\nކޮވިޑް19 ޖެހިގެން ރާއްޖެއިން 83 އަހަރުގެ އަންހެނެއް ނިޔާވެއްޖެކަން ސަރުކާރުން ކަށަވަރުކޮށްދީފި\nApril 30, 2020 - 12:53 am\nކޮވިޑް19 ޖެހިގެން ރާއްޖެއިން މީހަކު ނިޔާވެއްޖެކަން ސަރުކާރުން ހާމަކޮށްފިއެވެ. މިއީ ރާއްޖެއިން ކޮވިޑް19 ޖެހިގެން ނިޔާވި ފުރަތަމަ މީހާއެވެ. ނިޔާވެފައިވަނީ 83 އަހަރުގެ އަންހެނެކެވެ. މި މީހާ ނިޔާވެފައިވަނީ މިއަދުގެ ވަގުތެއްގައެވެ.\nރާއްޖެއިން ކޮވިޑް19 ޖެހިގެން މީހަކު ފުރަތަމަ ފަހަރަށް ނިޔާވި ކަން ހާމަކޮށްފައިވަނީ މިހާރު ކުރިއަށް ދާ އެންއީއޯސީ ގެ ކުއްލި ނޫސްވެރިންގެ ބައްދަލުވުމުގައެވެ. ނިޔާވެފައިވަނީ އުމުރުން 83 އަހަރުގެ އައިމިނަތު އާދަމްއެވެ.\nމި ނޫސްވެރިންގެ ބައްދަލުވުމުގައި ވާހަކަފުޅު ދައްކަވަމުން ހެލްތް މިނިސްޓަރު އަމީން ވިދާޅުވީ ނިޔާވި މީހާ އަކީ ކޭސް ނަންބަރު 126 އާ ގުޅުން ހުރި މީހެއް ކަމަށެވެ. އެގޮތުން ބައްޔަށް ޝައްކުވެ މި މީހާ ގެ ސާމްޕަލް ނަގާފައިވަނީ 27 ވަނަ ދުވަހުގެ ރޭ ދަންވަރުގައެވެ. ސާމްޕަލް ގެ ނަތީޖާ ލިބުނު އިރު މި މީހާ ނިޔާވެފައިވާ ކަމަށް ވެސް ހެލްތް މިނިސްޓަރު ވިދާޅުވިއެވެ.\nމިއަދު ހަވީރު ނޭވާލާން އުނދަގޫވެގެން، މި މީހާ އައިޖީއެމްއެޗް އަށް ގެންދިޔައިރު ވެސް ވަނީ ނިޔާވެފައިވާ ކަމަށް ސަރުކާރުން ހާމަކުރެއްވިއެވެ.\nރާއްޖެއިން ކޮވިޑް19 ޖެހިގެން މަރުވި މި މީހާގެ ކަށުކަމާކެމީގެ މަސައްކަތް ކުރިއަށް ގެންދާނީ އެމްއެންޑީއެފް ގެ އަންހެން ބޭކަނބަލުންނެވެ.